Etika tantárgy

1-8 évfolyam

Módszertani kézikönyv pedagógusok részére

Összeállította: Dancsó Tünde, Fenyődi Andrea és Polányi Viktória

2020

[1. Bevezető 4](#_Toc52300695)

[2. Az etika tantárgy általános jellemzői 4](#_Toc52300696)

[2.1. Előzmények 4](#_Toc52300697)

[2.2. A Nemzeti alaptantervben megfogalmazott alapelvek, célok 6](#_Toc52300698)

[2.3. Változások a 2012-es Nat-hoz képest 6](#_Toc52300699)

[2.4. Főbb pedagógiai elvek 7](#_Toc52300700)

[2.5. Az etika tantárgy fejlesztési céljai 8](#_Toc52300701)

[2.6. A tantárgy tanításának specifikus jellemzői 8](#_Toc52300702)

[2.7. Tanulási eredmények 9](#_Toc52300703)

[2.8. Kapcsolódás más tantárgyakhoz 10](#_Toc52300704)

[2.9. Tantárgyi jellemzők 10](#_Toc52300705)

[3. Az etika tantárgy témakörei 11](#_Toc52300706)

[1. témakör: Éntudat – önismeret 12](#_Toc52300707)

[2. témakör: Család – helyem a családban 12](#_Toc52300708)

[3. témakör: Helyem az osztály közösségében 12](#_Toc52300709)

[4. témakör: A társas együttélés kulturális gyökerei: Nemzet – helyem a társadalomban 12](#_Toc52300710)

[5. témakör: A természet rendjének megőrzése a fenntarthatóság érdekében 12](#_Toc52300711)

[6. témakör: Az európai kultúra hatása az egyén értékrendjére 12](#_Toc52300712)

[4. Az etika tanítása 13](#_Toc52300713)

[4.1. Javasolt tanórai tevékenységek 13](#_Toc52300714)

[4.2. Értékelési módszerek 13](#_Toc52300715)

[4.3. A tantárgy didaktikai alapelvei 14](#_Toc52300716)

[4.4. A tanítás tervezése 15](#_Toc52300717)

[4.5. Módszertani áttekintés 17](#_Toc52300718)

[4.6. Értékelési módszerek 21](#_Toc52300719)

[5. A kerettantervi témakörök feldolgozási módjai 22](#_Toc52300720)

[5.1. Az 1-2. évfolyam 22](#_Toc52300721)

[5.2. Az 3-4. évfolyam 31](#_Toc52300722)

[5.3. Az 5-6. évfolyam 40](#_Toc52300723)

[5.4. Az 7-8. évfolyam 49](#_Toc52300724)

[6. Az etika tanításával foglalkozó dokumentumok 60](#_Toc52300725)

[Melléklet – Témaháló 1-8. évfolyam 64](#_Toc52300726)

# 1. Bevezető

Ez az útmutató tanítók és felső tagozaton tanító tanárok számára, az etika tantárgy tanításának támogatásához készült. Elsősorban a 2020. évi Nemzeti alaptanterv és kerettanterv bemutatása a cél, de mivel az etika (korábban erkölcstan) mint általános iskolai tantárgy csupán hét éves múltra tekint vissza, ugyanakkor ebben a hét évben nagyon sok változás történt, ezért továbbra is hasznos lehet az általános tantárgypedagógiai elvek és gyakorlati ötletek bemutatása.

Az etika tantárgyról elmondható, hogy bár sok kereszttantervi kapcsolódással rendelkezik, az a sajátossága, hogy iskolai keretekben a legnagyobb teret enged a tanulók világértelmezésének, közös gondolkodásának, a pedagógus számára a rugalmas tanulásszervezésnek, és lehetőséget ad a tanulók mélyebb megismerésére. Különösen fontos a kerettanterv vagy akár a tankönyvi anyag helyi sajátosságokhoz igazítása: tanulócsoportokhoz, egyéni tapasztalatokhoz, háttérhez vagy a csoportdinamikához, tanulói kapcsolatrendszerekhez. Az egyes fogalmak más értelmet nyerhetnek más-más környezetben: gondoljunk csak a bátorság, gazdagság, segítség, siker szavakra. A tanulók egyéni élményeiből indulva a pedagógus által bemutatott esetek elemzésével, továbbgondolásával kérdéseket, majd általános elveket fogalmazhatnak meg a tanulók, melyeket újabb esetekre vonatkoztathatnak. A fejlesztés hosszú: a tanultak gazdagodnak, erősödnek, megkérdőjeleződnek vagy átalakulnak. A tantárgy a tanulók teljes világismeretével foglalkozik, amelyről tudjuk, hogy csak kisebb részben ered az iskolából. Így kész válaszok várása, elvárása helyett arra kell készülnünk, hogy a tanulókkal együtt vitassunk meg újabb és újabb helyzeteket. A tanulók bevonódásához elengedhetetlen az elfogadó és tiszteletteli légkör kialakítása és a gazdag módszertani repertoár alkalmazása.

Útmutatónkban először a Nemzeti alaptantervben megfogalmazott célrendszert és tantárgyi sajátosságokat mutatjuk be (1-3. pont). A második nagy egységben a didaktikai alapelveket, tervezési és értékelési sajátosságokat, valamint a módszertani repertoárt tekintjük át (4. pont). Ezután visszatérünk a kerettantervhez, sorra vesszük a 8 évfolyam, azaz 4 évfolyampár résztémáit, értelmezzük a tanegység céljait és javaslatokat teszünk a feldolgozásukra (5. pont). Ezek a tevékenységek csupán ajánlások, a módszerek alkalmazási lehetőségei. Végül további forrásokat, könyveket, weboldalakat ajánlunk a módszertani eszköztár szélesítéséhez (6. pont).

Mellékletként a nyolc évfolyamra kiterjedő fejlesztés bemutatására a kerettanterv témáit egy rendszerezett hálószerkezetben szemléltetjük.

# 2. Az etika tantárgy általános jellemzői

## 2.1. Előzmények

Az *etika* tantárgy az általános iskolai évfolyamokon újnak mondható jelenség, mivel előzményét, az erkölcstan tantárgyat a 2011. évi köznevelési törvény vezette be a magyar oktatásba. Célkitűzéseit és tartalmi elemeit a 2012. évi Nemzeti alaptanterv és kerettanterv határozza meg. 2015-ben a tantárgy új elnevezést kapott: *etika* lett, bár a vonatkozó kerettantervek továbbra is megtartották az *erkölcstan* elnevezést.

A tantárgy felmenő rendszerben került bevezetésre: 2013. szeptemberében az 1. és 5. évfolyamon, majd évente egy-egy újabb évfolyamon indult el. Így tehát 2017-ben végzett az első olyan évfolyam, amely legalább négy évig tanulhatta folyamatában a tárgyat, és 2021-ben végez az a tanuló, aki teljes nyolc évig részesülhetett a fejlesztésben. A feltételes mód azért áll itt, mert az etika tantárgy nem kötelező: az állami oktatás központi szabályozásával párhuzamosan az egyházak által megszervezett és tartalmilag meghatározott *hit- és erkölcstan* tantárgyat is választhatják a szülők, tanulók. Mivel ez a választás minden év májusában történik, lehetséges, hogy egy tanuló a nyolc év alatt mindkét tantárgyat tanulja.

Az etika tantárgy nem előzmény nélküli az általános iskolai oktatásban. Választható modulként megjelent Etika, Emberismeret, Ember- és társadalomismeret néven felső tagozaton (7-8. évfolyamon). Tartalmi elemeit tekintve felismerhetjük az osztályfőnöki órák tematikáját, magyar irodalom vagy az olvasásórák egyes témáit, és jelentős átfedés van a Szociális, életviteli és környezeti kompetenciák oktatási programcsomag tematikájával is (amelynek a fejlesztése 2002-2008 között zajlott). E tantárgyak, modulok közös jellemzője az, hogy a tanulók komplex szocializációját, értelmi-érzelmi és erkölcsi nevelését tűzi ki célul, és ezt a gyermekközpontúság pedagógiai hagyományával ötvözi. Ez azt jelenti, hogy a kijelentő-kinyilatkoztató felnőtt, tanári attitűd helyett a tanulók által is megélt helyzetekre, az ezek által kiváltott gondolatokra, kérdésekre, kételyekre koncentrál, bevonja a tanulókat a közös gondolkodásba, vitába, önmaguk kifejezésére készteti őket. Ilyen módon a megalkotott tudás sokkal személyesebb, sokkal erősebb lesz, azaz a nevelés hatékonyabbá válik. Az alkalmazott módszerek maguk is fejlesztő hatásúak: például kooperáció, figyelem, önkifejezés, asszertivitás, kommunikáció, önreflexió, önuralom fejlődik az interakciók, véleménynyilvánítások során.

Ezt a pedagógiai hagyományt a 2012-es kerettanterv is kifejezi: *„Az erkölcsi nevelés fő célja a tanulók erkölcsi érzékének fejlesztése […] azzal a szándékkal, hogy mindez segítségükre legyen a megfelelő életvezetés és értékrend kialakításában, az önálló véleményformálásban, erkölcsi problémáik tudatosításában és a felelős döntéshozatalban. [...] Az erkölcsi nevelés kitüntetett célja ezért az önálló, felelős és kritikai gondolkodás, valamint a tudatos cselekvés kialakulásának elősegítése. […] A tantárgy középpontjában a formálódó gyermeki személyiség áll – testi, szellemi és lelki értelemben. Ez határozza meg a tanulás-tanítás folyamatát, illetve a tartalmának szerkezetét. […] Az erkölcstan a tanulókra nem közlések befogadóiként, hanem a tanulási folyamat aktív –gondolkodó, kérdező, mérlegelő, próbálkozó, vitatkozó és útkereső – résztvevőiként tekint. […] a pedagógus feladata nem erkölcsi kinyilatkoztatások megfogalmazása, az erkölcsi jó-val kapcsolatos ismeretek vagy egyes értékek verbális hangoztatása, hanem elsősorban a figyelem ráirányítása a különböző élethelyzetek morális vonatkozásaira, a kérdezés, a gondolkodás és az állásfoglalás bátorítása, a szabad beszélgetések, valamint a nézőpontváltást gyakoroltató szerepjátékok és viták moderálása.”* A kerettanterv szemléletét közvetítette az is, hogy – egyedülálló módon – a tartalom kérdésekben fogalmazódott meg.

Az erkölcstan tantárgy kifejlesztésének kihívása a teljes 8 évfolyamos – különösen az alsó tagozatos – tematika kidolgozása volt. A modulrendszeren túllépve egy logikusan felépített rendszerre volt szükség, amely alkalmazkodik az életkorhoz. A 2012-es kerettanterv ezért spirális rendszerben helyezte el a Nat által meghatározott fő és résztémákat. Az alapgondolat az, hogy a gyermekek egészen kis koruktól tanulják az erkölcsi elveket, ismerkednek erkölcsi helyzetekkel és az emberi viselkedéssel, tehát számottevő tapasztalatuk van a különböző élethelyzetekről, amelyet feldolgozhatunk. A hat nagy téma: *Én magam, Én és a társaim, Én és közvetlen közösségeim, Én és tágabb közösségeim, Én és a környezetem, Én és a mindenség minden* évfolyampáron megjelent. A résztémák részben azonosak, így növekedve a gyerekek egyre komplexebben tudnak gondolkozni róluk, részben újak.

 A 2013-as bevezetés nehéz helyzetbe hozta a pedagógusokat, mivel kevés célirányosan képzett tanár vállalhatta a szaktárgy tanítási feladatait. A szervezett pedagógusok képzését felvállaló tanfolyamokon szerzett tudás, valamint az önképzés különböző módszerei segíthették a tantárgypedagógia megismerését, illetve segítségül szolgáltak az addig elkészült tankönyvek és pedagóguskézikönyvek. 2014-től jelentek meg az állami kísérleti, majd 2016-tól a tanári vélemények alapján átdolgozott újgenerációs tankönyvek és kísérő anyagaik: tanmenetek, kézikönyvek. A kísérleti tankönyvekhez képest az újgenerációs etikakönyvek megerősítették a gyermekközpontúságot: a tanulók érdeklődéséhez jobban illeszkedő szövegeket, képi világot, feladatokat, tevékenységeket, illetve a pedagógus számára választási, válogatási lehetőségeket kínáltak. A felmérésekben az újgenerációs etika tankönyvek jó visszajelzést kaptak. A választható tankönyvek köre azonban folyamatosan szűkül, illetve változik a tankönyvkiadók helyzete, a fejlesztés és az engedélyeztetés feltételei, a jogi környezet változásai miatt. Mire elértük volna a nyolc évfolyamos fejlesztés egységét, a tankönyvek ismét átdolgozásra kerülnek. Így ennél a tantárgynál különösen fontos, hogy a pedagógus erős tantárgypedagógiai szemlélettel és gazdag tanárisegédanyag-készlettel rendelkezzen. A jelenleg vagy korábban fejlesztett tananyagok, tankönyvek mintegy tanítási forrásanyagként vagy mintaként funkcionálhatnak: érdemes iskolai szinten is olyan gyűjteményeket létrehozni, melyeket ötlettárként használhatnak a pedagógusok (lásd az Útmutató 6. pontja).

## 2.2. A Nemzeti alaptantervben megfogalmazott alapelvek, célok

A tantárgy az alapfokú képzés nevelési-oktatási szakaszaiban, az 1-8. évfolyamon heti egy órás tantárgyként jelenik meg.

A Nemzeti alaptanterv első részében azok az *alapelvek* és *célok* kerültek prioritásba, amelyek megfogalmazzák a tantárgy helyét és jelentőségét a köznevelési rendszerben. Bemutatásra kerülnek azok az újító törekvések, amelyekkel elérhetővé válik a diákok modern szemléletű fejlesztése 1-8. évfolyamon, heti egy órában.

A tantárgy középpontjában a tanuló erkölcsi érzékének és gondolkodásának fejlesztése, azaz az erkölcsi nevelés áll, mely változatos módszerekkel és eszközökkel valósulhat meg.

A Nemzeti alaptanterv második része nevelési-oktatási szakaszonként taglalja az *Etika* tantárgy tanulásának jellemzőit. A tantárgy tanításának specifikus jellemzői mellett bemutatásra kerülnek a fejlesztési területek és a két év alatt oktatott főbb témakörök, illetve ezekhez kapcsolódó általános és szakspecifikus tanulási eredmények is.

## 2.3. Változások a 2012-es Nat-hoz képest

A 2020-as módosított Nemzeti alaptantervben számos lényegesváltozás jelenik meg, melyek elsősorbana *korszerű pedagógiai módszerek* alkalmazásában öltenek testet. Így például az alábbi módszerekre érdemes hangsúlyt fektetni:

* aktív tanulás,
* kompetenciafejlesztés,
* az egyénre szabott tanulási lehetőségek biztosítása,
* a tanulói együttműködésen alapuló tanulás,
* differenciált tanulásszervezési eljárások,
* multidiszciplináris órák szervezése,
* ismeretekintegrálása,
* önértékelés, társértékelés,
* digitális technológiával támogatott oktatási módszerek alkalmazása.

## 2.4. Főbb pedagógiai elvek

Az etika tanterv főbb pedagógiai alapelvei a komplex személyiségfejlesztésre, a belső motivációra, az élményszerzésre, az életkori és egyéb sajátosságok szerinti differenciálásra, aktív részvétel ösztönzésére, a nevelés különböző színtereinek (család, iskola, társadalom) a bevonására, az érzelmi nevelésre, a nemzeti értékek megőrzésére fókuszál.

A feldolgozás során erkölcsi élethelyzetek elemzésére, erkölcsi kategóriák értelmezésére, szükség esetén azok újraértelmezésére, és mindezek közben kérdések megfogalmazására kerül sor. A tanulás során feldolgozott tartalmak olyan értékeket közvetítenek, amelyek a tanuló lelkiismeretének fejlődését szolgálják, emellett segítik a döntéshozatalt, a kulturált véleményalkotást és a felelős tevékenységet.

A tantárgy célja a tanuló életvezetésének a fejlesztése, ennek érdekében olyan tantárgyi tartalom feldolgozására kerül sor, amely érzékenyebbé teszi a tanulót a környezetében észlelt problémák iránt. További cél a tanulók identitásának az erősítése, az aktív társadalmi cselekvésre való felkészítés, és a nehéz helyzetek megoldása.

A tantárgy fejleszti a tanulók személyes és társas képességeit, felkészíti őket a tudatos társadalmi részvételre és a felelősségvállalásra, olyan kompetenciák elsajátítását teszi lehetővé, amelyek segítik a tanulót abban, hogy tájékozott, aktív és elkötelezett állampolgár váljon belőle.

Az etika tanulása során a tanulók olyan eseményekkel, jelenségekkel, folyamatokkal ismerkednek meg, amelyek lehetővé teszik azt, hogy kulturális identitása, európai civilizáció iránti elkötelezettsége megerősödjön.

A tantárgy segíti az identitástudat kialakítását, ösztönzi a sajátunktól eltérő kultúrák elfogadását, az egyetemes értékek iránti nyitottságot is. Teret biztosít az élményszerű egyéni és közösségi tevékenységeknek, ezáltal a tanulók gyakorlatot szereznek a kooperációban, hatékony kommunikációban is.

## 2.5. Az etika tantárgy fejlesztési céljai

Az etika tantárgy részletes tartalmi szabályozása a kerettantervben jelenik meg. A tartalmi egységek alapján a következő tanulási-fejlesztési célokat emelhetjük ki: (1) a tanuló személyes értékrendjének gazdagítása, az alapvető értékek szerepének a megértése; (2) az emberi élet tisztelete; (3) a vallási értékek szerepének megismerése az emberi kapcsolatok tekintetében; (4) a kultúrának az identitás szempontjából lényeges elemeinek elsajátítása; (5) felelősségteljes döntések meghozatala; (6) tudatos, cselekvő magatartás, életvezetés, közösségi felelősségvállalás; (7) a leglényegesebb kulturális szimbólumok megismerése; (8) a társas készségek fejlesztése, öntudatos gondolkodás, jövőkép formálása;

Célja továbbá, hogy a tanulóban kialakuljon:

(9) a magyar nemzet történetének a megismerése, a kiemelkedő emberi teljesítmények tisztelete, a történelmi megemlékezés igénye; (10) európai civilizációs identitás kialakítása; (11) demokratikus elkötelezettség kialakítása, a többségi döntéshozatal, az emberi jogok, az állampolgári jogok és kötelességek alapvető értékének az elismerése; (12) a társadalmi felelősség kialakítása, szolidaritás és normakövetés, közösség iránti elkötelezettség, az egyéni választási lehetőségek; (13) az egyéni kezdeményezőkészség és felelősségvállalás kialakítása, a szabadság és a felelősség alapvető értékként való elismerése, a fenntarthatóság, az élhető élet biztosítása.

## 2.6. A tantárgy tanításának specifikus jellemzői

A tanterv kiemeli, hogy melyek azok az életkori sajátosságok, amelyek az alsó tagozatos tanulóknál megfigyelhető. A tanterv épít a pedagógiai és pszichológiai tudományos eredményekre.

Az 1–4. évfolyamon a tanulók számára fontos annak a személynek a véleménye és mintaadó tevékenysége, akire tisztelettel tekintenek. A tanulók kognitív fejlődésére a művelet előtti és a konkrét műveleti szakasz jellemző, a modellt *Piaget* vizsgálatainak az eredményei alapján ismerhetjük meg részletesen.

A tanórákon visszatérő kérdés a jó és rossz cselekedetek megítélése, eközben a tanulók számára különösen fontossá válik a különböző erkölcsi cselekedetek következményeinek a mérlegelése.

Az éntudat és önismeret fejlődésében a pszichológiai én kibontakozásának folyamata kezdődik el. Az etika tantárgy célkitűzéseinek elérése érdekében fontos olyan nevelési-oktatási módszerek kiválasztása, amelyek figyelembe veszik a gyermekek fejlődési sajátosságait, és megfelelően reagálnak arra, hogy a tanulócsoportokban minden esetben egyének közötti különbségekkel, fejlettségi szintekkel kell számolni.

A tanulás eredményességének alapvető feltétele, hogy nyitott társas tanulási környezet jöjjön létre, amelyben minden tanuló úgy érzi, hogy véleménye fontos a többiek számára, szívesen meghallgatják hozzászólásait, a tanulásban aktív módon vehet részt.

A tanulási környezetet érdemes az aktuális foglalkozások igényeinek megfelelően átalakítani.

A tanórát érdemes változatos módszerekkel megvalósítani, így teret kaphatnak a kiscsoportban történő megbeszélések, a mesék vagy történetek hallgatása és értelmezése, csoportos önismereti játékok, zenehallgatás, képzőművészeti alkotások bemutatása, drámajátékok.

A feladatok tervezéséhez és kivitelezéséhez érdemes alternatív lehetőséget teremteni a digitális eszközök alkalmazására is.

A pedagógiai módszereknek lehetőséget kell teremteniük arra, hogy a tanulók kérdéseket fogalmazzanak meg, igazolhassák saját véleményüket, meghallgassák és figyelembe vegyék mások véleményét. A nevelési-oktatási folyamatban alkalmazott többféle módszer lehetővé teszi, hogy a tanulók a tanulás aktív szereplőiként fejlesszék kompetenciáikat.

## 2.7. Tanulási eredmények

Az 1-4., illetve 5-8. évfolyamon megjelenő tanulási eredmények hosszú távú célként értelmezhetőek, melyekre a tanórákon megjelenő célok értelmezésekor irányelvként tekinthetünk, ezért ezek értelmezése, adaptálása fontos elvárás.

A tanulási eredmények tárgyalása az egyes fejlesztési területekhez kötődik. A tevékenységközpontú tanítás során a tanulók aktívan részt vesznek a tudás megszerzésében, a képességek fejlesztésében. A tanulási eredményeket a tanulók a mindennapi életben is hasznosíthatják, segítik őket a világban történő eligazodásban. Fontos szerepe van a tudás megszerzéséhez alkalmazott módszerek elsajátításának is. A tantárgy a kognitív képességek fejlesztése mellett nagy hangsúlyt fektet az affektív szféra fejlesztésére, a pozitív attitűd formálására is.

A tanulási eredményeket a tanterv 1-4. évfolyamon 11, 5-8. évfolyamon 9 pontban fogalmazza meg, ezek fejlesztése horizontálisan és vertikálisan egymásra épülő tevékenységként jelenik meg a tanítás során.

### 1-4. évfolyamon elért eredmények

Az 1-4. évfolyam nevelési-oktatási szakasz végére a tanuló (1) azonosítja saját helyzetét, rövid távú fejlődési célokat készít; (2) felismeri a hatékony kommunikáció jellemzőit; (3) törekszik az érzelmek megfelelő kifejezésére; (4) felismeri és cselekedetei során figyelembe veszi az erkölcsi szabályokat; (5) törekszik néhány alapvető érték betartására (pl. alkalmazkodás, bizalom, őszinteség, tisztelet és igazságosság); (6) felismeri saját lelkiismerete működését; (7) pozitív attitűddel viszonyul a hagyományok iránt; (8) érdeklődést tanúsít a gyermeki jogok és kötelezettségek megismerése iránt; (9) megfogalmazza gondolatait az élet néhány fontos kérdéséről; (10) erkölcsi fogalomkészlete tudatosodik és gazdagodik, tudatában van néhány erkölcsi fogalom jelentésével (pl. segítség, önzetlenség, tisztelet, szeretet, felelősség, igazságosság, méltányosság, lelkiismeretesség, mértékletesség); (11) megismeri az élet tiszteletének és felelősségvállalásának az elveit.

### 5-8. évfolyamon elért eredmények

Az 5-8. évfolyamon a nevelési-oktatási szakasz végére a tanuló (1) fogalmi rendszerében kialakulnak az erkölcsi szabályok; (2) erkölcsi szempontok alapján vizsgálja és értékeli saját és mások élethelyzetét, néhány társadalmi problémát; (3) felismeri a példamutató életet élő személyeket, ismeri olyan személyek életművét, akik hozzájárultak a nemzeti és európai történelmünk alakításához; (4) felismeri a család összetartozását, harmonikus működését és az egyén egészséges fejlődését biztosító értékeket; (5) felismeri az érzelmi állapotokat, konfliktuskezelési módszereket; (6) elfogadó attitűdöt tanúsít az eltérő helyzetű személyek iránt; (7) feltárja, hogyan jelennek meg a vallások erkölcsi értékei az emberi viselkedésben; (8) a személyes életében a fenntartható jövővel harmonizáló tevékenységeket végez; (9) megismeri személyiségének egyes jellemzőit, érdeklődési körét.

## 2.8. Kapcsolódás más tantárgyakhoz

Az új alaptantervben kifejtésre kerül az Etika tantárgy kapcsolódása más tudományterületekhez és tantárgyakhoz. Ennek egyre nagyobb a jelentősége, mert a komplex világban történő eligazodáshoz nagyon fontos az interdiszciplináris látásmód megteremtése, az egyes tudományterületek közötti összefüggések megismerése és megértése.

## 2.9. Tantárgyi jellemzők

Az *Etika* tantárgy olyan, a tanulók hétköznapi életéhez, személyes tapasztalataihoz és véleményéhez is kapcsolható tartalmakat gyűjtött egybe, amely a lehető legszélesebben fedi le a lehetséges erkölcsi kérdéseket felvető helyzeteket. Módszertana, pedagógiai megközelítése gyermekközpontú: a tanulókat folytonos erkölcsi gondolkodásra, egyben önreflexióra és kommunikációra készteti. A tantárgy nemcsak elméleti tudást kínál, hanem aktív − gyakran közös − tudásalkotást igényel. A társadalmi normákat, erkölcsi alapelveket nem megtanulandó anyagként kezeli, hanem a tanulók által megvizsgált, megvitatott, elmélyültebb ismeret és attitűd egységeként értelmezi. A didaktikai eszköztár a tanulók azon képességeit is fejleszti, melyek az erkölcsi ítéletalkotásban részt vesznek, illetve melyek a sikeres társadalmi együttéléshez szükségesek.

A tantárgy emellett az erkölcsi-etikai tartalmakon túl egyfajta mentálhigiénés feladatot is betölt: az osztályfőnöki órák mellett (melyek például alsó tagozaton nincsenek) lehetőséget adnak arra, hogy a tanulók szembesüljenek a saját problémáikkal, értesüljenek a lehetséges támogatásról. Sok témának prevenciós, másoknak praktikus vetülete is van. Ezek valójában nem elválaszthatók: például a pozitív, harmonikus családkép mint érték nem megvalósítható, ha a gyermek nem ismeri fel az abúzust, vagy ha negatív minták között él.

Ezen kívül a tárgynak egyfajta értelmező-szintetizáló szerepe is van: mivel nem ismeretalapú tárgy, a más keretekben szerzett ismereteket hasznosítja, értelmezi és személyessé teszi. A tartalmak egy része azonban olyan, amely egyetlen szaktárgyhoz sem köthető - például a pszichológiai-episztemológiai, emberismereti tartalmak.

A tantárgyat 8 évfolyamra határozza meg a Nat. A 2012-es kerettanterv struktúráját egy 4 évfolyampárra alapozott tematikus háló határozza meg, amelyben a fő témakörök ismétlődnek, a résztémák vagy újak, vagy hangsúlyt váltanak. Így megmarad a gyermeki világra támaszkodás, de az életkornak megfelelő bővülés is.

A tantárgy bevezetése körüli bizonytalanság után, néhány év elteltével – többek között a megfelelő didaktikai szemléletű tankönyvek megjelenésével – sikerként könyvelhető el az iskolai tanítás, a visszajelzések pozitívak, egyfajta hiánypótló szerepet kap a tárgy.

A tantárgy alapvető feladata az erkölcsi nevelés, a gyerekek közösséghez való viszonya, az értékrend, normarendszer, gondolkodás- és viselkedésmód fejlesztése.

A tantárgy multidiszciplináris jellege miatt fontos az értékek közvetítése annak érdekében, hogy társadalmunk alapvető normái egyre inkább a tanulók viselkedésének belső szabályozó erőivé váljanak.

A tantárgy *középpontjában* a formálódó gyermeki személyiség áll, ez határozza meg a tanulás-tanítás folyamatát, illetve a tartalmi szerkezetet. Az erkölcsi nevelés fő *célja* a tanulók erkölcsi érzékének fejlesztése, az európai civilizációban általánosan elfogadott erkölcsi értékek tanulmányozása és ezek alkalmazása a mindennapokban. A leírásban hangsúlyos szerepet kap az *erkölcsi érzék fejlesztése, az egészséges vitakultúra kialakítása,* a *lelkiismeret* fejlesztése. Kulcsszavaink között szerepel a felelősség vállalása, az autonómia, az önálló, felelős és kritikai gondolkodás, a tudatos cselekvés kialakulásának elősegítése, az *empátia*, a *szolidaritás,* az *igazságosság* és a *méltányosság* elvének megértetése és elfogadtatása, az *érzelmi intelligencia* fejlesztése, a személyes tapasztalatok fontossága, reflexiók megfogalmazása. A korosztálynak megfelelő fejlesztés érdekében a tananyag felépítése *spirális szerkezetű*. A tematikai egységek eltérő hangsúlyokkal, más tartalmi elemekkel jelennek meg az 1-2., 3-4., 5-6., 7-8. évfolyamokon, építve, kiegészítve és szintetizálva a korábbi feldolgozott tananyagokat.

Az új Nat fejlesztési és eredménycéljainak megfelelően újrastrukturáltuk a tartalmakat, kiegészítve a nagyobb hangsúllyal megjelenő területekkel, például személyes kapcsolatok, fenntarthatóság, döntéshozatal, felkészítés a munka világára. Munkánk során megtartottuk a praktikusnak és logikusnak bizonyult hálós szerkezetet, külön figyelmet fordítottunk az alsó és felső tagozat összehangolására, a folyamatos és egyre bővülő fejlesztésre. A Nat-ban meghatározott kategóriákat úgy töltöttük fel tartalommal, hogy a hangsúlyok megfeleljenek az új Nat preferenciáinak, de bekerüljenek azok a tartalmak is, amelyek kiegészítik a teljes rendszert (ilyen például a természet védelme mellett az épített környezet védelme, vagy az emberi gondolkodás, tanulás megismerés sajátosságai). Törekedtünk arra, hogy különleges hangsúlyt kapjanak napjaink – például a virtuális világ, az újmédia, a technikai fejlődés által felvetett, folyamatosan megújuló – etikai kérdései.

A kerettantervben megfogalmaztuk a tantárgypedagógiai alapelveket, amelyekben megtartottuk a tanulók aktív kérdező, vizsgálódó szerepét, a hétköznapi helyzetekhez kapcsolódást, az egyéni véleményalkotás és kulturált vita szerepét, valamint a módszertani sokszínűség fontosságát és a tananyagszervezés rugalmasságát.

# 3. Az etika tantárgy témakörei

1. Témakör: Éntudat – önismeret

2. Témakör: Család – helyem a családban

3. Témakör: Helyem az osztály közösségében

4. Témakör: A társas együttélés kulturális gyökerei: Nemzet – helyem a társadalomban

5. Témakör: A természet rendjének megőrzése a fenntarthatóság érdekében

6. Témakör: Az európai kultúra hatása az egyén értékrendjére

## 1. témakör: Éntudat – önismeret

Az első témakör az önismeretre helyezi a hangsúlyt. Bár az etika a környezettel való kapcsolatban jelenik meg, a kérdést az egyén teszi fel, a döntést az egyén hozza. Az önreflexió, a metakogníció végigkíséri a témakörök feldolgozását. Itt a saját gondolkodás és érzelmek, viselkedések mellett a fejlődés képessége, a céltudatosság és pozitív gondolkodás kerül középpontba, valamint a magunkért érzett felelősség.

## 2. témakör: Család – helyem a családban

A második témakör a gyermek világának az érzelmekre alapozott, szoros kapcsolatait járja körül, a család, a közvetlen társkapcsolatok, barátságok, majd később a párkapcsolatokat. A fő értékek, amelyeket fejlesztünk: a társ ismerete, megértés, segítség, kölcsönösség, önkifejezés, kölcsönös tisztelet, kommunikáció. Már itt szóba kerülnek a virtuális világban alakuló kapcsolatok.

## 3. témakör: Helyem az osztály közösségében

A harmadik témakör központi eleme a közösség, elsősorban az, melyet a tanuló közvetlenül megtapasztal: a baráti, az osztály-, az iskolaközösség, ezek jellemzői, feladatvállalás, együttműködés, döntés, alkalmazkodás és autonómia dinamizmusa. Mindez az állampolgári kompetenciákat alapozza meg.

## 4. témakör: A társas együttélés kulturális gyökerei: Nemzet – helyem a társadalomban

A negyedik témakör a tágabb közösségekre vonatkozik, a lakóhelytől indulva a nemzetiségen, nemzeten át az emberiséghez tartozásig halad az út, mélyítve és árnyalva az identitástudatot.

## 5. témakör: A természet rendjének megőrzése a fenntarthatóság érdekében

Az ötödik témakör a jelen és a jövő dilemmáit vázolja fel, felkészítve a tanulót arra, hogy a fejlődést, a változást mindig etikai jellegű kérdések, dilemmák is kísérik, és hogy ezeket a jövőben neki kell észrevennie és válaszokat keresni rá.

## 6. témakör: Az európai kultúra hatása az egyén értékrendjére

A hatodik témakörben a tanuló egy-egy közösség sajátjának vallott gondolatrendszereivel, a kultúrával, hittel, vallásokkal és a közvetített etikai tanításokkal ismerkedik, és keresi azonosulási lehetőségeit.

A témakörökön belül a pozitív, harmonikus működés mellett a problémákat, ellentmondásokat, veszélyeket is bemutatjuk, majd közösen megoldásokat keresünk. Az értékközvetítés kinyilatkoztatások helyett modelleken keresztül zajlik, de a reflexiókkal, esetek közös értelmezésével, a tanulók kérdésfelvetéseivel a világ komplexitása, dinamizmusa jelenik meg. Ezzel készítjük fel a tanulót egyéni élethelyzeteinek értékelésére és a döntéshozatalra.

# 4. Az etika tanítása

## 4.1. Javasolt tanórai tevékenységek

A tananyag feldolgozása során olyan készségek, képességek fejlesztése a cél, amelyek komplex módon támogatják az erkölcsi nevelést, a közösség által elfogadott értékrend kialakulását, állandó gondolkodásra és kérdések megfogalmazására, mások véleményének a megismerésére ösztönzik a tanulókat.

A tantárgy sajátossága az alkalmazható módszerek sokszínűsége, amelyek között megjelenik a kooperatív csoportmunka, az egyéni és csoportos projektfeladat, a csoportos beszélgetések, a portfólió készítése, a digitális eszközök célszerű használata.

Az egyes témakörökben javasolt tevékenységek sokszínű, változatos módszerek alkalmazását sugallják, természetesen ezek opciók, teljeskörű megvalósításukra nincs szükség, de lehetőséget biztosítanak különböző kreatív foglalkozások tartására.

A javasolt tevékenységek között pl. megjelenik a tananyaggyűjtés, prezentációkészítés, stílusok értelmezése, fogalmak vizsgálata, viselkedésformák vizsgálata, társadalmi szerepek azonosítása, vita, dramatikus játék, tanácsadás, egészségvédelmi kalauz készítése, napló írása, esetmegbeszélés, érdekegyeztetés, interjúkészítés, kisfilmek megtekintése, online tesztek kitöltése, önéletrajz írása. A tevékenységek ötvözhetők, értelmezésük során sokszínű tanórák valósíthatók meg.

## 4.2. Értékelési módszerek

A tantárgy érzékeny pontja az értékelés, az erre vonatkozó javaslatok óvatosan közelítik meg az elvárt feladatokat. Javaslatunk szerint az értékelés a fejlesztő értékelésre épül, amelynek valódi célja a tanuló aktuális tudásához és szükségleteihez igazított tanulási folyamat szervezése és megvalósítása. Nagy szerepe van az önértékelésnek, a tanuló értékelési folyamatban való aktív részvételének, és a reális önértékelést eredményező fejlődési illetve fejlesztési folyamatnak. Mivel a tantárgy koncepciójában erősen javasolt forma a kooperatív tanulási tevékenység, ezért az önértékelés mellett megjelenik a társértékelés, illetve a csoport együttműködésének az értékelése is. Az értékelés során figyelembe kell venni a tanuló korábbi tudásához képest mérhető fejlődését, ehhez objektív szempontsort nyújtanak a tanulási eredményekben megfogalmazott elvárások. Mindezeken kívül figyelembe lehet venni a tanuló érdeklődését, tanórai és tanórán kívüli aktivitását. Bár a tanterv nem tiltó jogszabályok gyűjteménye, egyetlen kivételt tettünk, mert fontosnak tartottuk deklarálni azt, hogy az értékelés nem irányulhat a tanuló személyes véleményének minősítésére. Ugyancsak fontosnak tartjuk annak a megjelenését, amelyben a szöveges fejlesztő értékelési forma alkalmazását javasoljuk záró értékelésként.

A köznevelésben egyre hangsúlyosabb szerepet kap az erkölcsi nevelés. A tantárgy speciális jellege miatt különleges értékelési módszereket javasol. A tananyagfeldolgozás sok forráson alapul, ezek kiválasztását tanári szabadságként értelmezzük. Legfontosabb üzenet a gyermekközpontúság, csoportos problémamegoldás, tanulók aktivizálása, tanulók közötti együttműködés ösztönzése, egyéni portfólió kialakítása, reflexiók megfogalmazása, személyre szabott fejlesztés, változatos tanítási módszerek alkalmazása, fejlesztő értékelés.

## 4.3. A tantárgy didaktikai alapelvei

*Gyermekközpontúság*

Az etika tantárgy esetében ez azt jelenti, hogy a pedagógus figyelembe veszi azt, hogy a gyermek önállóan gondolkodó egyéniség, születésétől meglévő erkölcsi ítélőképességgel, és folyamatosan alakuló erkölcsi szabályokkal. A tanítás során erre a már meglévő erkölcsi értékrendekre támaszkodhat. Mivel ez mindig egyéni, ha másért nem azért, mert különböző tapasztalatok alapján születnek meg, a tanítás fontos eleme ezeknek a – gyakran nem tudatos – gondolatoknak a feltárása. A vitákban, beszélgetésekben a részvevők összevethetik elgondolásainkat. Megmutatkozhatnak az eltérések, és ami talán még fontosabb, a hasonlóságok. Kiderülhet, melyek lehetnek azok az elvek, amelyek leggyakoribbak adott emberi közösségben, és vajon miért ezek azok.

Az etika fő célja közé tartozik az erkölcsi gondolkodás fejlesztése, amelynek tárgya nem elvont elvek megvitatása, hanem ezek kapcsolata a mindennapi élettel. Ez úgy valósítható meg, hogy a tanulók személyes tapasztalataival, vagy fiktív, de valószerű helyzetekkel foglalkozunk. Így a tananyag részben a gyerekek életéből származik, részben a tanulók alkotják meg külön vagy közösen, vélemények, kreatív produktumok, gyűjtött információk révén. A személyes tapasztalatok beemelése azonban érzékenységet kíván, a gyermeknek mindig joga van nem beszélni önmagáról, nem megnyilvánulni a témában, ha úgy érzi, nem akar. Feltételezhetően érzékeny témáknál az eltávolítás segíthet: történetek, szerepjátékok, filmek, interjúk alkalmazása.

*Megismerés*

Önmagunk vagy a világ megismeréséhez hozzátartozik az adott témára vonatkozó tudás bővítése. Egy helyzet árnyalt megítéléséhez minél több információra van szükség. Nehezíti a helyzetet az, hogy az információ közlője és befogadója is egyéni módon értelmezi, esetleg már megítéli azt. Tehát egy témáról több helyről érdemes információt szerezni, és kritikával kezelni, egyénileg mérlegelni. Ennek ellenére nem az az elsődleges cél, hogy ezeket az információkat sajátítsa el a tanuló, hanem hogy gyakorlatot szerezzen abban, hogyan tud véleményt, erkölcsi ítéletet alkotni, ezáltal tudatosabbá válhat, önmagát jobban megismerheti, kevésbé érzelmei és előítéletei határozzák meg cselekvéseit.

*Társas aktivitás*

A tantárgy célja, hogy a társas kapcsolatokhoz szükséges képességek fejlesztése a tanulókban: empátia, kommunikációs képességek, a másokra odafigyelés képessége, önkontroll, elfogadás. Minden pedagógus tudja, hogy a képességfejlesztés jóval hosszabb időt kíván és nehezebben mérhető, mint az ismeretek elsajátítása. Akkor lesz tartós a tudás, ha a tanuló megdolgozik érte, és saját maga jut el a megismeréshez, véleményének kialakításához. A társas képességek leginkább társas aktivitásban fejleszthetők, ezért javasolt a módszerek sokszínűsége, kooperatív jellege.

Az etika tantárgynál különösen fontos a csoport szerepe, a jó vagy rossz csoportdinamika meghatározza a tanítást. Ezért a pedagógusnak fel kell mérnie hogyan tud együtt dolgozni a csoport. A tapasztalatok azt mutatják, hogy egy ilyen gyermekközpontú tárgy általában pozitív hatással van a csoportra, ha mégsem, erre is érdemes külön fejlesztést tervezni. Amíg nem alakul ki bizalmasabb viszony, az eltávolító, kevésbé érzelmekkel foglalkozó, objektív feladatokat érdemes alkalmazni. Fontosak a közösen hozott – vagy legalább értelmezett – szabályok. Sokat segít a közös munkára adott reflexió, annak feltárása, miért működik valami jól vagy rosszul. Az értékelés során a pedagógus a csoportdinamikára is kitérhet.

*A pedagógus facilitátori szerepe*

A tanulók tudják, hogy az iskolai oktatásban jó és hibás válaszok vannak, ez alól azonban ez az óra kivétel. Míg más tantárgyakból elsősorban ő az elsajátítandó tananyag tudója, itt a pedagógusnak ügyelnie kell arra, hogy ne sugalmazza vagy várja el a „helyes” választ. Akkor tudnak formálódni a tanulók gondolatai, véleménye, ha lehetőséget biztosítunk erre. Ehhez őszinte, elfogadó légkörre van szükség. Ugyanakkor az is életszerűtlen, hogy a pedagógus ne nyilatkozzon a saját elveiről, és a gyerekek is kikérhetik a véleményét. A beszélgetésben elsősorban moderátorként vegyen részt, ha szükséges, információt nyújtson a témához, de nyugodtan nyilvánítson véleményt, mint a csoport egyik tagja. Azt hogy az ő véleményének mekkora súlya van, nem tanár mivolta, hanem elfogadottsága fogja meghatározni. Ezt éppen az érdeklődő, elfogadó attitűdje alapozhatja meg. A pedagógus feladata tehát olyan óraszervezés, olyan anyagok előkészítése, olyan módszerek használata, amellyel beszélgetésre, alkotásra, kutatásra, véleménynyilvánításra tudja késztetni a csoportot.

*A rugalmasság elve*

Rendkívül fontos a rugalmasság elve ennél a tantárgynál. Mind a tananyag éves elrendezése, mind az óravezetés a helyi igényekhez igazítva kezelendő. A pedagógus, figyelve a tanulók reagálását, érdeklődését, változtathat az előre tervezett munkameneten, ha olyan téma merül fel, amely nagyobb érdeklődést kelt, és szintén véleménynyilvánításra ösztönöz, vagy a pedagógus tanulságosnak látja. Aktuális eseteket vagy a tanulókat feszítő problémákat is be lehet emelni az etikaórákra. Olyan is előfordulhat, hogy egy rövidebb időre tervezett feladatba merülnek bele a tanulók. A kerettanterv tematikája igen széles, így a felmerülő kérdések bizonyára is kapcsolódnak valamelyik témához.

## 4.4. A tanítás tervezése

A tanítás megtervezéséhez mutatunk be néhány megközelítési módot.

### Kerettanterv témaköreihez értékek, fejlesztési célok rendelése

A kerettanterv elsősorban tartalmakat nevez meg, azaz a tananyagot vázolja fel. Azonban, mivel a tantárgy elsősorban fejlesztésközpontú, ez nem elég. Az egyes témák mellé konkrét fejlesztési célokat is szükséges csatolni. Ezek több témánál kerülhetnek elő, így egyfajta mátrixban hatnak. Abban az esetben, ha a tanítási egység (általában több tanóra) tervezését egy vagy több választott cél határozza meg, fejlesztési ívről beszélhetünk.

a. Az értékek, célok meghatározása

A kerettanterv alapján induljunk ki egy nagy témakörből vagy altémából. Először próbáljuk megfogalmazni, milyen területeken szeretnénk fejleszteni a gyerekeket, milyen értékeket erősítenénk bennük. (A kerettanterv segíthet ebben, de ezt tegyük későbbre, hogy a legnagyobb szabadsággal tudjunk dolgozni.) Mind a fogalmak megértése, mind az egyéb képességek – pl. szövegértési képesség – másodlagos jelentőségűek ebben a szakaszban.

b. A célok csoportosítása

Például az 5-6. évfolyam Személyes érzelmi jóllét és a család témakörében a társkapcsolatokra vonatkozva fejlesztendő lehet a másikra figyelés, a másik megismerésére törekvés, a másik megértésére törekvés, bizalom, nyitottság, felelősségérzet, segítőkészség, elfogadás, alkalmazkodás, megbékélésre törekvés, megbocsátás, önkontroll, mások érdekeinek figyelembevétele, adás, önzetlenség, örömszerzés és még sok más. Ezeket is csoportokba rendezhetjük aszerint, egy egységen belül melyek erősítik egymást, melyek fűzhetők fel egy témára. Például a másikra figyelés, a másik megismerésére törekvés, a másik megértésére törekvés, mások érdekeinek figyelembevétele értékek erősítése kerülhet egy csoportba, az elfogadás, alkalmazkodás, megbékélésre törekvés, megbocsátás is – ugyanakkor úgyszintén idetartozhat a mások megértésére törekvés, de az emberi kapcsolatok témájába beletartozhat az Én védelme is: az óvatosság, elővigyázatosság, a magunk érdekeiért kiállás, magabiztosság, önelfogadás. Ebben az esetben például kialakíthatunk 3-4 szakaszt: a) amelyik a társakkal való kommunikációval foglalkozik, b) amelyik a pozitív kapcsolatokat, egymás segítését tárgyalja, c) amely a konfliktusokat, rossz érzéseket kezeli, d) amely önmagunk védelmével vagy az asszertivitással foglalkozik. A tervezés ilyen megközelítésében a pedagógus maga dönti el, mire fókuszál jobban, mit tart lényegesebbnek akár egyes tanulócsoportokra vonatkoztatva.

c. A fejlesztés megtervezése feladatokkal

A nagy témakör alcsoportjait kialakítva elkezdhetjük tervezni mindegyik lebontását feladatokra. A módszerek kiválasztásához és a konkrét feladatok megtervezéséhez három pillért vehetünk figyelembe: a) a gyerekek átélhetnek helyzeteket, felidézhetik saját élményeiket, b) beleélhetik magukat egy szituációba vagy mások állapotába, c) tudatosítják a helyzet tényezőit, ok-okozatokat, elemezve, mintegy kívülről figyelve és értékelve a viselkedéseket, és gyakorolhatnak viselkedési formákat. Mindháromhoz illeszthetők bizonyos módszerek, így például az elsőhöz az *asszociációk, érzelmi ráhangolás, versek, irodalmi alkotások, filmek befogadása, alkotó feladatok*, a másodikhoz a *helyzetgyakorlatok, szituációs játékok, kommunikációs technikák* kipróbálása*,* a harmadikhoz főként a *beszélgetés, vita, esetelemzés, megfigyelés*. Hasznos, ha mindhárom vonal érvényesül a tervezéskor, bár valószínűleg mindig van hangsúlyosabb elem. Mivel a tanítás tanórák keretében zajlik, egy-egy 45 perces órán feltehetőleg egy-két módszer, feladat jut nagyobb szerephez. Ez nem baj, ha hosszabb szakaszban gondolkodunk: ha az egyik órán a szöveg kapcsán alakult ki mélyebb beszélgetés, elemzés, akkor az adott szakasz más órájára több helyzetgyakorlatot tervezhetünk, de beiktathatunk olyan alkalmat is, amikor csak a befogadás (például egy szép mese felolvasása, filmrészlet megnézése) és az önkifejezés jut szerephez.

Ezután nagyjából határozzuk meg az időkeretet: hány tanórát szánunk rá, szükség van-e otthoni feladatokra (szándékosan nem nevezzük “házi feladat”-nak), tervezünk-e esetleg délutáni vagy iskolán kívüli foglalkozást, programot hozzá. 1-3 tanórára lehet tervezni egy kisebb, összefüggő szakaszt. Van olyan téma, amelyik két órát igényelhet, különösen ha gyűjtőmunkát, projektmunkát alkalmazunk.

### Fejlesztés adott problémára

Az etika esetében a tervezés során kitűzhetünk egy, a tanulócsoportra vonatkozó fejlesztési célt is. Például ahol előítélet, kirekesztés jelenik meg, vagy sok a gúnyolódás, gyenge a munkafegyelem vagy éppen nem elég asszertívak a gyerekek, ezekre a problémákra fókuszálva dolgozhatunk. Az első lépés ugyanúgy a fejlesztési területek kijelölése, majd ehhez tervezzük azokat a lépéseket, amelyekről úgy gondoljuk, hogy a probléma megoldható velük. A tervezéskor azt is vegyük figyelembe, mi legyen a fejlesztési területek hierarchiája, milyen egyéb képességek fejlesztése lehet szükséges. Például a kiközösítést okozhatja az empátia hiánya, ez fejleszthető nézőpontváltással, erőszakmentes kommunikációval. Néhány dologra azonban vigyázzunk: ne legyen túl “tömény” vagy erőteljes, ne zsúfoljuk tele az ívet negatív érzésekkel, egy pillanatra se tűnjön célzatosnak, valamint azt is gondoljuk végig, mennyire köthető át – ha egyáltalán átköthető – a valóságos helyzethez.

### A tanóra íve, szakaszai

Egy általánosan használható, a tanórára vonatkozó tervezési séma a *Ráhangolás – Témabemutatás – Témafeldolgozás – Levezetés.* A ráhangolás célja, hogy “megmozdítsuk” a tanulók a témával kapcsolatos tudását, előhívjuk az ehhez kapcsolódó érzéseiket, tapasztalataikat, attitűdöket. A ráhangoló feladat fontos tulajdonságai a könnyedség, esetleg játékosság – ezzel egyben hangulatoldás is történik – és az, hogy ne túl direkten kérdezzünk rá a témára. Ezt inkább a következő, témabemutató szakaszban tegyük meg. Ha az órán két vagy több résztémát érintünk, akkor is jó figyelmet szánni az új bevezetésére, akár egy-két mondatos átvezetéssel vagy egy rövid asszociációs körrel.

*Téma bemutatása*: olyan feladatok, amelyek kapcsán már fókuszáltan beszélhetünk a központi témáról. A négy szakasz össze is mosódhat, például egy ráhangoló játék után feltett néhány reflektív kérdésből kibontakozhat egy tartalmasabb beszélgetés, így a játék egyben témabemutatóvá is válik. *Témafeldolgozás* során inkább a gyakorló, elmélyülő, a témát több szempontból, többféle módszerrel megvizsgáló szakaszt értjük. A *levezető* szakasz nagyon fontos az óra vagy a tanulási szakasz lezárásához. Közösen ki lehet emelni a téma feldolgozása során felmerült fő gondolatokat, vagy lehetőséget adni mindenkinek arra hogy saját magában elrendezhesse a tanultakat, például valamilyen önkifejező alkotással. Levezetésként időnként feszültségoldásra lehet szükség, például ha nehezebb témákkal foglalkoztunk.

Ha tankönyvből dolgozunk, akkor is egy általunk – és nem a tankönyvírók által – előre meghatározott logika szerint dolgozzunk. Ha ez egyezik a tankönyvi logikával, szerencsénk van, de a miénk kapjon elsőbbséget. Ne felejtsük el: a tankönyv NEM kötelező, azért van, hogy a mi munkánkat segítse, feladatgyűjteményt biztosítson nekünk. Az etika tanításában különösen hasznos, ha a pedagógus rendelkezik a kiegészítő tananyaggyűjteménnyel, ötlettárral, több, régebbi tankönyvvel, játékgyűjteménnyel.

A tervezés egy fontos lépése a *ráhangolódás*. A tanítási szakaszra való felkészüléskor a pedagógusnak magának is érdemes végiggondolnia: mi az ő állásfoglalása mindazokban a témákban, amelyek felmerülhetnek, Mi lenne az ő válasza azokra a kérdésekre, amelyeket fel szeretne tenni a gyerekeknek? Ez az előzetes önreflexió segíti őt abban, hogy hitelesen nyilvánuljon meg (akár nemverbális módon). Azt is előre végiggondolhatja, mi az, amit szívesen megoszt a gyerekekkel, és könnyebb elképzelnie, milyen nehéz pillanatok születhetnek.

## 4.5. Módszertani áttekintés

Ebben a részben áttekintjük a tantárgyhoz ajánlott néhány módszert, tevékenységet. További ötletek és részletes leírások találhatók az ajánlott irodalom részben felsorolt anyagokban.

### A játék

A különböző játékokat több célra ajánlatos használni etikaórán. Egyrészt a játék oldott hangulata előkészíti az őszinte gondolatokat, megnyilvánulásokat. Óra végén egy komoly beszélgetést, feszültebb helyzetet oldhatunk fel vele. A foglalkozás szakaszaihoz kapcsolódóan elkülöníthetünk ráhangoló, csoportalkotó, levezető és értékelő játékokat. Ugyanaz a játék több szakaszban is használható.

A pedagógus részvétele a játékban – akár játékvezetőként, akár játékosként – a csoport egységét alkotja meg, szerepváltást segít elő. A játék kiválasztásához vegyük figyelembe, milyen tapasztalatokat szerezhetnek a gyerekek játék során, milyen képességeket használnak, fejlesztenek. Mi a játék témája? Akarunk-e tovább dolgozni a játékban felfedezett tapasztalattal, tudással?

A játékokban a gyerekek megtapasztalják az együttműködést vagy a versengést, az esetleges konfliktusokat és azok megoldásait – tehát szociális képességeiket működtetik. Ezenkívül a játék során keletkező jó vagy rossz érzéseiket is megélik. Ezért az etikaórán a játékok után a tanító felteheti a kérdést: hogyan élték meg a játékosok a játék folyamatát. Így az önismeretet, önreflexiót is fejlesztjük.

### A beszélgetés

A módszer is fejleszti a vitakultúrát, a másikra figyelést, mások megértésére törekvést. Ha rendszeresen alkalmazzuk a módszert, a gyerekek megtanulják, hogyan kerüljön mindenki sorra, hogyan reagáljanak egymásra kulturált módon. Rájönnek, mennyivel jobban működik a beszélgetés, ha egymásra figyelnek.

A pedagógus ebben a helyzetben elsősorban moderátor. Leállíthatja a túl hosszú / témától eltérő / stílusában nem megfelelő megnyilvánulásokat, szót adhat annak a tanulónak, akinek nem jutott, bátoríthatja a félénkebbeket, segíthet értelmezni egymás számára a kimondott dolgokat. Az indító kérdések, témafelvetés mellett, amelyet általában ő határoz meg (ám bármilyen spontán megnyilvánulásnak is teret adhat) folyamatosan figyelheti a beszélgetést, és rámutathat általa érdekesnek tartott, további vitát kiváltó gondolatokra, vagy olyan kijelentésekre, amelyek mögött megítélése szerint, mélyebb gondolatok húzódnak meg. Izgalmas feladat a gyerekeket követni ebben a folyamatban, meghallani, mikor hangzanak el olyan mondatok, amelyekre érdemes fókuszálni. Hasznos technika az úgynevezett *kérdésgombolyító*. A pedagógus előre gyűjtsön össze az adott témához köthető, egymásból következő kérdéseket, hogy legyen egy “készlet”, amelyből a beszélgetést továbbvivő kérdéseket vehet elő.

### Vita

A beszélgetés kiélezettebb változata, amikor nézetkülönbségek, eltérő, egymásnak ellentmondó vélemények, különböző megoldások jelennek meg a kommunikációban, általában olyan céllal, hogy egyrészt a saját gondolatainkat alaposabban kifejtsük, másrészt meggyőzzük a társainkat érveink helyességéről. Ugyanakkor ne a másik „legyőzése” legyen a cél, hanem a vita mélyén rejlő egyetértések megtalálása, az „álláspontok közelítése”. Ezt általában tanulni kell, ezért a vita mint módszer nagyon fejlesztő hatású. Feltehető, hogy a gyerekek kevés mintát látnak a konstruktív vitákra, és még kevesebben vesznek részt, mivel általában egyenlőtlen erőviszonyok között védik az érdekeiket, véleményüket.

Vitára adhat „okot” érték- vagy véleménykülönbség, érdekkonfliktus, döntési dilemma (ebben az esetben „önmagunkkal” is vitázhatunk), problémamegoldás folyamata. Minden kommunikációban gondot okozhat az, hogy alapvetően feltételezzük, hogy a másik ember ugyanazt érti a fogalmakon, mint a beszélő, holott ez általában nem így van. A vita moderálásakor a pedagógus figyeljen arra, mikor kell egy fogalmat tisztázni.

### Fogalmak értelmezése

Az etika tanításakor sok, hétköznapi nyelvben használt elvont fogalom kerül elő. Az etika bizonyos megközelítése ilyen fogalmak megbeszélésére, „megtanulására” helyezi a hangsúlyt, ilyenek például *igazság, hazugság, önzés*. Ezek a fogalmak azonban – bár mindnyájan értjük a lényegét – eltérő tartalmakkal bírnak, azaz ha konkrét eseteket hozunk példának, kiderül, hogy nem mindenki egyformán értékel egy viselkedést önzésnek vagy igazságosnak. Ha meg akarjuk fogalmazni, mit is jelentenek ezek a szavak, kiderül, hogy meglehetősen összetett, több tényezőt tartalmazó definíciót kapunk

A fogalmak jelentésére rákérdezhet a pedagógus közvetlenül is vagy közvetetten, akár játékok alkalmazásával, ez a tanulók életkorától is függ. A gyerekek megfogalmazhatnak rövid történeteket, eseteket példaként, ellentétpárokat, játszhatunk keresztrejtvényt, „kitalálós” játékot. Gyűjthetnek asszociációkat, amelyeket azután próbálnak megmagyarázni. A pedagógus összegyűjthet olyan állításokat, amelyek mindegyike magyarázza a fogalmat és ezeket vitatják meg a tanulók.

### Információgyűjtés és -értelmezés

Információt közölhet a „szakértő” – ide sorolhatjuk a pedagógus vagy meghívott vendég ismeretközlő tevékenységét –, kereshetnek a gyerekek előkészített szövegekből, szabadon az internetről, vagy mások tudásából, tapasztalataiból beszélgetés, interjú keretében. Már a kisebbek is megismerkedhetnek a kérdőív készítésével, használatával, kielemzésével. Egyszerű, táblázatos formában igen/nem vagy egyszavas válaszokat igénylő kérdéseket tegyünk fel. Az etika szempontjából ezzel a módszerrel azt az igényességet is fejlesztjük, amellyel döntések, ítéletalkotások előtt minél több információt szerzünk be az adott helyzetről.

### Projektmunka

A projekt több lépésből álló, egy témakörre fűzött illetve egy konkrét végproduktumot megcélzó komplex feladatsor, amely többek együttműködését és közös tervezését igényli. A projekt eredménye lehet például egy plakát, prospektus, kérdőív összesítése, makett, rövid színdarab, közös program terve, ábrázolás, stb. Az etika keretében két fő céllal alkalmazhatjuk a módszert: az adott témában gyakorlati jellegű tevékenységet biztosít, és az együttműködés – a közös célok kijelölése, a munkamegosztás, a munkafolyamat megvitatása – önmagában fejlesztő és szocializáló hatása miatt. A projekt bevezetésekor segítsük a tervezés folyamatát megtanulni, jelöljünk ki lehetséges célokat, produktumokat, de a gyerekek kreativitásának is hagyjunk teret. A munka lezajlása után megbeszélhetjük a folyamat közben szerzett tapasztalatokat, és a gyerekek spontán módon értékelhetik, mennyire tetszik nekik saját vagy a másik csoport munkája, mennyire informatív, esztétikus vagy érdekes.

### Asszociációk

Mivel az erkölcsi fogalmak, ítéletek sokszor nem tudatosak, az etika tanításában hasznos, ha egy adott témához kapcsolódóan a gyerekek gondolatai szabadon előkerülhetnek. Ilyenkor az a cél, hogy minél több ötlet jöjjön elő, a pedagógus legfeljebb a gondolat kifejezését, pontosítását segítse. Annak megfigyelése, hogy az emberek ugyanazt a dolgot milyen sokféleképpen értelmezik, megtaníthatja a gyereket arra, hogy számoljon ezzel a különbözőséggel, amikor kommunikál másokkal, és megértésre törekszik.

Használhatunk asszociációkat a ráhangoló szakaszban, így előhívhatjuk az előzetes tudást, korábbi viszonyulásokat, attitűdöket. Továbbá olyan helyzetekben, amelyekben nemcsak tényeket figyelünk meg, hanem értelmezéseket is rendelünk hozzájuk – például emberek motivációiról, érzelmeiről alkotunk feltételezéseket. Gondolattérkép, ötletbörze alkalmazásával a csoport tagjainak tudását összegezhetjük például problémamegoldás, tervezés előtt.

Az asszociációk kiváltására alkalmazhatunk például képeket. Még ha ezek valós, „tényszerű” jeleneteket, helyzeteket ábrázolnak, az emberek elméi sokféleképpen értelmezik ezeket. A pedagógusnak fel kell készülnie arra, hogy azzal dolgozzon tovább, ami a gyerekekből előjön. Semmiképpen nem szabad az asszociációs feladatnál egy bizonyos válaszra várni. A képekhez társíthatunk hangulatokat, érzelmeket, fogalmakat, történeteket, magyarázatokat. Jó eszköz még zene vagy versek alkalmazása.

### Önkifejezés alkotással

Alkotáson manuális, vizuális vagy verbális alkotást is értünk. Ezek lehetnek rajzok, bármilyen technikával készült képek, kézműves alkotások, makettek, mozgások, írott szövegek, fogalmazások, versek, tervek – vagy a fentiek kombinálva. Ezeknek a feladatoknak a produktumaiban a gyermek saját gondolatai, véleménye, meglátásai, élete tükröződnek.

Az önkifejező írás a belső töprengést, önmagunkkal folytatott kommunikációt, esetleg vitát, érvelést jegyezheti le. Ehhez el kell jutni az írás mint eszköz könnyed használatához. Értékelésekor elsősorban mint az önkifejezés eszközét nézzük, ne a pontos szövegfelépítést és stílust (vagy akár nyelvtant, helyesírást) keressük.

A pedagógus gondolja ki előre, milyen módon reflektáljon ő vagy a csoport az alkotásokra. A gyerekeknek igényük lehet a visszajelzésre vagy arra, hogy bemutassák másoknak azokat. Ám lehetnek olyan témák, amelyek diszkréciót igényelnek. Az alkotás szólhat magának az alkotónak is. Ezért az etikában bátorítjuk a személyes alkotás, napló készítését, melyet a gyermek nem köteles bemutatni senkinek, csak akinek szeretné.

### Esetelemzés

Alapvető módszer az etikában, mivel komplex módon mutathatja be emberek viselkedését, szándékait, dilemmáit és a néző ítéleteit. Az eset bármilyen valóságos vagy fiktív helyzet, embereket érintő helyzet lehet. A megbeszélés szempontjai: mit is tettek a szereplők, mi lehetett a szándékuk, mit érezhettek, hogyan hatott a viselkedés az emberekre, a viszonyukra és a végén az, hogy mi erről a megfigyelőnek a véleménye (ez utóbbi kimaradhat, ha az eset olyan, mert mindenképpen születik belső ítéletalkotás). Mindenképpen fontos ez a sorrend, hogy a gyerekek megtanuljanak minél több tényezőt figyelembe venni, megérteni a másikat és önmagukat.

Fiktív helyzeteket bőséggel találunk az irodalmi szövegek között, illetve filmekben. Ezek felhasználásakor arra kell vigyázni, hogy ne legyen túl sok olyan tényező, ami nehezíti a megértést és a beleélést, ugyanakkor elég információ legyen a megbeszéléshez. A valóságos helyzetek lehetnek az osztályban történtek vagy a tanulók korábban megélt tapasztalatai. Az előbbi révén konfliktusokat is kezelhetünk, de számolni kell azzal, hogy az érzelmek intenzívebbek lehetnek, más sérelmek is felbukkanhatnak és emiatt nem oldható meg vagy zárható le a konfliktus. Mindenképpen előre tisztázni kell, vállalják-e az érintettek a közös megbeszélést. Hasonlóan óvatosan kell bánni a gyerekek saját tapasztalataival, a megnyilatkozás legyen önkéntes. Érdekes valós eseteket, történeteket írhatnak le a médiában cikkek, riportok – fontos, hogy ne legyen bennük utólagos értelmezés, értékítélet.

### Szituációs játék, dramatizálás

Mindkét esetben a gyerekek egy elképzelt helyzetet játszanak el, esetleg elképzelt szereplők helyében (de játszhatják „önmagukat” is). Dramatizálás esetén egy előre megismert történetet vagy annak részletét játsszák el. A módszer a helyzetek, a szereplők motivációinak jobb megértését segítheti, át kell élniük valamennyire az érzelmeket. A játék után alkalmazhatjuk a reflexiót, beszélgetést arról, milyen volt a szerepekbe bújni. A dramatizálás a nézők számára is érdekes: jobban meg tudják figyelni a testbeszédet, hangsúlyozást. Adott történeten, szerepeken változtathatunk is, a gyerekek eljátszhatják a mesét más befejezéssel, új szereplővel vagy egy jellemvonás megváltoztatásával.

Szituációs játékokban egy helyzetet vázolunk fel, és a gyerekek vagy önmagukat vagy adott szerepeket játszanak el. A cél elősorban az, hogy megnézzük, milyen lehetséges kimenetei, megoldásai, következményei vannak viselkedéseknek, néhány esetben pedig viselkedéseket gyakorlunk – segítség kérésénél, útbaigazításnál. A szituációkat elemezhetjük előre is beszélgetéssel – például kitől és hogyan lehet segítséget kérni, ha eltévedünk –, majd a játék után is. A szituációs játékban mindig hagyjunk lehetőséget az improvizálásra. A pedagógus is részt vehet benne, hogy bátorítsa a többieket. A játék kétféleképpen készíthető elő: megadjuk a helyzetet és a szereplőket, a játszók pedig szabadon alakítják a folyamatot – ekkor a pedagógusnak figyelnie kell az időre, esetleg megállítani a játékot –, vagy a szereplők előre megkapják az instrukciókat arról is, nagyjából hogyan viselkedjenek.

## 4.6. Értékelési módszerek

Az értékelés módja eltér a hagyományos tantárgyi értékeléstől, mivel a tárgy elsősorban fejlesztésközpontú. A tanulási tevékenység értékelése alapvetően a fejlesztő értékelésre épül. Ennek leginkább a rendszeres szóbeli értékelés felel meg. Értékelni elsősorban az erkölcsi ítéletalkotáshoz szükséges képességek fejlődését érdemes. Nem javasoljuk tényszerű tárgyi tudás, fogalomértelmezések felmérését, többek között azért is, mert ezek állandóan gyarapodnak vagy módosulnak.

A kívánatos magatartási értékek rendszeres megerősítése hatékony lehet, amennyiben valamilyen gyakorlati szemponttal kapcsoljuk össze, amelyre jó alkalmat teremtenek a különböző tevékenységek. Például egy kooperatív feladat során értékelhető a produktum és az együttműködés hatékonysága, a beszélgetésben a tiszteletteljes, figyelmes megnyilvánulások. Az etika esetében ezek a viselkedések egybeesnek a tantárgy fejlesztési céljaival, ahogy maga az értékelés, azaz az ítéletalkotás tevékenysége. Ezért az értékelésre ajánlatos külön rendszert kidolgozni, amelyben a tanári értékelés háttérbe szorul – bár mintát ad az udvarias, korrekt reflexióra –, és a tanulókat az ön- és társértékelésre valamint a csoport megfigyelésére szoktatja. Fontos annak az éreztetése is, hogy ezek az értékelések nem egy adott pillanat állapotáról mondanak ítéletet, hanem egy hosszú, dinamikus folyamatot kísérnek figyelemmel. Egyes csoportok saját fejlődési tervet is készíthetnek.

Fontos tudni, hogy az etika osztályozásáról az adott iskola pedagógiai programja dönthet tehát ennél a tantárgynál lehetőség van arra, hogy osztályzás nélkül értékeljünk. Amennyiben osztályozni kell, ajánlatos az órai munkát, egyes tevékenységek eredményét – nem a tartalom, hanem kidolgozottság, igényesség szempontjából – értékelni. Soha nem irányulhat az értékelés azonban azoknak a személyes vélekedéseknek a minősítésére vagy osztályozására, amelyek értékközpontú kialakítása a tantárgy lényegi funkciója. A szigorú osztályzás megnehezítheti annak az oldott légkörnek a kialakulását is, ami a valódi fejlesztéshez szükséges.

A fejlődés tanári értékeléséhez – akár osztályozni kell, akár nem – hasznos lehet egy szempontsort összeállítani, amely a fő fejlődés célok alábontása, hasonlóan az alsó tagozatos szöveges értékeléshez. Ezt érdemes szakmai közösséggel együtt összeállítani. A visszajelzéskor a gyermek vagy a szülő felé azonban el kell mondani, hogy ez nem egy követelményrendszer, hiszen míg az írástanítás az iskola feladata, az empátia vagy a felelősségtudat kialakulása sokkal szélesebb alapokon nyugszik. És míg az olvasástudás értékelésekor egy-egy részképességről beszélünk, itt a gyermek személyiségét jellemezzük, és ez soha nem lehet teljes. Így ha szempontsorral dolgozunk, akkor is inkább személyes megbeszélésre használjuk, elsősorban pozitív megerősítésre.

Példák a szempontsorra:

*Önismeret*: Hogyan viszonyul önmagához a tanuló? Gondolkodik-e saját magán, érzelmein, viszonyain, tulajdonságain? Reflektál-e saját cselekedeteire, fejlődésére, igényeire?

*Fejlődésre* *törekvés*: Meglátja-e a saját cselekvései/késztetései és állapotai közötti összefüggéseket? Megfogalmaz-e célokat a maga számára? Figyelembe veszi-e a külső és belső körülményeket?

*Társas* *kapcsolatok*: Átlátja-e társas viszonyrendszerét (egyre bővülő körben)? Reflektálni tud-e a kapcsolatai jellegére, minőségére? Fel tudja-e mérni, mitől rossz/mitől lehet jobb egy-egy kapcsolat? Látja-e benne saját (viselkedésének) szerepét? Ismer-e kapcsolaterősítő (pl. kommunikációs, udvariassági, konfliktuskezelési) technikákat, elemeket? Törekszik-e arra, hogy alkalmazza ezeket?

*Felelősség*: Különböző viszonyaiban megjelenik-e a felelősségérzet illetve az ilyen cselekedet? Például mikor érzi úgy, hogy segítenie kell másoknak, vigyázni kell tárgyakra, a közösség számára hasznos cselekvéstkell végeznie? Gondolkodik-e felelősséggel önmagáról? Előretekint-e a jövőbe, végiggondolja-e a jelen cselekvéseinek következményeit?

# 5. A kerettantervi témakörök feldolgozási módjai

## 5.1. Az 1-2. évfolyam

### 1. Témakör: Éntudat – önismeret

Javasolt óraszám: **10 óra**

### A témakör rövid leírása

A téma az 1-2. osztályban egy új szocializációs- és szabályrendszerbe érkező tanulók legalapvetőbb önismeretének kialakítását tekinti feladatának. Fontossá válik, hogy a tanuló egyre inkább képes legyen reflektálni saját viselkedésére, a mások által adott visszajelzésekre, tisztában legyen saját erősségeivel és fejlesztendő területeivel, felismerje saját érzelmeit és képes legyen társadalmilag elfogadható kifejezésükre. Kezdjen azon gondolkodni, mi befolyásolja viselkedését és hogyan reagál másokra. Értse meg, hogy a saját fejlődése, tanulása az ő felelőssége is, és hogy ez megfelelő személyes technikákkal segíthető. Ezzel az autonóm, önvezérelt tanulást alapozzuk meg. A későbbi évfolyamokon felmerülő önismereti- és társkapcsolati tartalmak, kommunikációs ismeretek és készségek megalapozását kezdjük el, fokozatosan bővítve és aktualizálva a kérdéseket.

### Altémák

Önismeret

Kulcskérdés: *"Milyen vagyok?"*

Az önismeret altéma jó alkalmat teremthet az osztálytársak bemutatására, egymás megismerésére, illetve arra, hogy a tanulók megszokják azt, hogy magukról beszélnek és egymást meghallgatják. Kezdetben közvetlen környezetükről és az egyéniségüket leíró és személyiségüket tükröző tényezőkről beszélhetnek (nevem, külsőm, kedvenceim, ismerőseim, szokásaim). Itt már érzékelik, hogy mindenkinek egyedi világa van, mégis sok a hasonlóság. Természetesen el kell fogadni, ha valaki nem akar bizonyos témákban megszólalni. Az alapvető személyes tulajdonságok megnevezésével óvatosan kell bánni, hogy ne váljon címkézéssé, inkább jellemző viselkedésekről ejthetnek szót.

Érzelmek megismerése

Kulcskérdés: *"Milyen érzelmek keletkeznek bennem?"*

A tanulók elkezdenek saját legalapvetőbb érzelmeikre fókuszálni, egyben mások érzelmeit is azonosítani kezdik. Példákon keresztül megértik, hogyan befolyásolhatják az érzelmek a viselkedésünket, és azt, hogyan viszonyulunk másokhoz. Kitekintenek arra is, hogy milyen következményekkel jár, ha érzelmeinket nem a megfelelő helyen, időben vagy formában fejezzük ki. Itt már elkezdődhet a tudatos kommunikáció és önkifejezés gyakorlása, elsősorban szerepjátékkal vagy esetelemzéssel, mivel a közvetlen megélés nehéz lehet a korosztály számára. A negatív érzelmek, a félelem előhívhatja a veszély fogalmát, így prevenciós szerepe is lehet a témának.

Fejlődés

Kulcskérdés: *"Miben változom?"*

A témakör főképp felismerés és a reflexió szintjén gondolkodik a fejlődésről. A tanulókban korábbi tapasztalataik alapján tudatosul a változás jelensége, a testi és lelki fejlődés általános lépései. Visszanéznek az eddig lezajlott változásokra – kiemelhetik a (tárgyi és cselekvéses) tudásuk egyedi gazdagodását, amely önbizalomra adhat okot, majd elképzelhetik a további fejlődést. Ezután beszélhetnek arról, hogyan lehet elérni az elképzelt állapotokat, általános tanácsok megfogalmazásával és saját erősségeik figyelembe vételével, valamint olyan területek számbavételével, amelyekben fejlődniük kellene. A téma gyakorlati segítséget adhat a tanulás hatékony technikáinak kipróbálására.

### Javasolt tevékenységek

A tanulók

* gyakorolják az érzelmek felismerését, az azokra adott reakciókat azonosítják, például képek, nemverbális játékok segítségével
* elkezdik az személyiségjegyek és viselkedési elemek felismerését, például történetek, filmek megbeszélésével
* fejlesztik önreflexiójukat, például magukról alkotott képek, "névjegy" készítésével, adataik megtanulásával
* tudatosítják a maguknak és másoknak örömet okozó dolgokat például ajándéktervezéssel, portfólió összeállítással, pozitív üzenetekkel.
* tudatosítják a hatékony tanulás feltételeit, például tanulóhely rajzos tervezésével, technikák kipróbálásával.

### 2. Témakör: Család – helyem a családban

Javasolt óraszám: **12 óra**

### A témakör rövid leírása

Az életkornak megfelelően a gyermek elsődleges kapcsolatai a családban, valamint a rendszeresen látogatott intézményekben alakulnak ki, ezektől függ a személyes érzelmi jólléte. Az első témakörben azonosított érzelmek konkrét viszonyokhoz kapcsolva merülhetnek fel. A téma kapcsán a pozitív és negatív érzelmekkel és lelkiállapotokkal is foglalkozunk – ez, amennyiben a családra vonatkozik, pedagógiai érzékenységgel kezelendő, ugyanakkor jelzést adhat a pedagógus vagy más segítők felé, így prevenciós célja is lehet. Az etika tantárgy egyik célkitűzése, hogy a gyermek megtanulja felismerni az életét nehezítő tényezőket, és tudjon segítséget kérni. A tanulók feltárhatják, hogyan működik a családi kapcsolatrendszer átlagos és rendkívüli helyzetekben, s elősegítse az ezek kapcsán felmerülő ambivalens érzelmek felismerését, megértését, elfogadását és kezelését. A témakör lehetőséget teremt az iskolai közösségben mint másodlagos szocializációs terepen megélt érzelmek és viszonyok feltárására.

### Altémák

Egészséges életmód

Kulcskérdés: *"Hogyan legyek egészséges?"*

A tanulók megismerik a testi-lelki egészség és biztonság állapotának feltételeit, kiemelten foglalkozhatnak a pozitív- és negatív stresszel. Megértik, hogy melyek azok a helyzetek, amelyekben szükséges segítséget kérni vagy ajánlani. Megfogalmazzák, milyen módokon őrizhetik meg testi-lelki egészségüket. Az egészség fogalma a tanulók eddigi tudásánál szélesebben értelmezhető, új elemeket ismerhetnek meg (pl. táplálékösszetevők, digitális eszközök hatása, kikapcsolódás formái). A tanulók elkezdhetik tudatosítani, milyen szerepük és felelősségük van saját egészségük megőrzésében, reflektálhatnak arra, mikor mi határozza meg az ezzel kapcsolatos döntéseiket .

Családi és tágabb kapcsolatok

Kulcskérdés: *"Milyen a családom?"*

Az altéma fókuszában a tanulók közvetlen családi kapcsolatai, s az azokban előforduló legfőbb közös tevékenységek állnak. Lehetőség nyílik a családi kapcsolatok jellemzőinek, a közös szokások funkciójának, a közös ünneplés hagyományainak, a család tágabb viszonyrendszerének feltérképezésére. A sokszínű viszonyok és szokásrendszerek megismerése az elfogadást erősítheti olyan módon, hogy a tanulók megértik: a sajátjuktól eltérő életkörülmények között is működnek családok.

Érzelmek kifejezése a családban, sorsfordító események

Kulcskérdés: *"Mi változhat meg a családomban?"*

A téma elsősorban a pozitív emberi kapcsolatokban is megjelenő negatív érzelmekre fókuszál. Ezek okainak feltárása a családi, emberi kapcsolatok dinamikáját mutatja be, és közvetve a gyermekek számára gondot okozható vagy rossz érzést keltő eseményekre hozhat példát. Szóba kerülhetnek konfliktusok, harag, valakinek az elveszítése, új helyzetből fakadó bizonytalanság. Nem szükséges valós eseteket elemezni, de a gyermekek eleget hallanak a világról, hogy félelmek alakuljanak ki bennük, ezért az is segíthet, ha beszélhetnek róluk. A témát mindenképpen pozitív elemekkel kell zárni, például a szeretet és elfogadás érzelmével és lehetséges kifejezésmódjaival.

### Javasolt tevékenységek

A tanulók

* megismerik a testi-lelki egészség és biztonság állapotának feltételeit, például kutatási feladatokkal (gyakran fogyasztott élelmiszerek összetételének vizsgálata, időtáblázat készítése aktív és passzív tevékenységekről), dramatikus feladatokkal (segítségkérést és -nyújtást igénylő helyzetek)
* feltárják saját kapcsolati hálójukat, például a családjuk kapcsolati hálójának rajzos ábrázolásával, rokonsági fokok játékos megtanulásával, fiktív család kitalálásával és bemutatásával
* azonosítják a közösséget összetartó eseményeket, például az iskola honlapjának áttekintésével vagy (tanári, felsős tanulók) interjú készítésével az iskolai hagyományokról
* azonosítják a pozitív érzelmek kimutatásának módjait és erre reflektálnak, például a szeretetről szóló irodalmi szövegek, dalok, képek gyűjtésével, személyes képes gyűjtemény készítésével, az érzelmek művészeteken keresztül való kifejezésének kipróbálásával.

### 3. Témakör: Helyem az osztály közösségében

Javasolt óraszám: **12 óra**

### A témakör rövid leírása

A témakör középpontjában az emberi kapcsolatok és érintkezési módok mélyebb megismerése áll. Habár ebben az életkorban még az énközpontú szemlélet dominál, a tanulók elkezdik megfigyelni a kapcsolatok általános jellemzőit és reflektálni ezekre. Fontos tényező a nézőpontváltás fejlesztése. A másik legfőbb célkitűzés a tiszteletteli és előrevivő kommunikáció alapjainak lerakása: a kommunikáció alapvető szabályai és szabályszerűségei, a sértő- és udvarias kommunikáció ismérvei is helyet kapnak. A téma fontos eleme az együttműködés és kölcsönös tisztelet fontosságának felismertetése, valamint az azt támogató és hátráltató kommunikációs- és viselkedéselemek azonosítása. Ez alapján a tanulók reflektálhatnak saját viselkedésükre.

### Altémák

Kommunikáció

Kulcskérdés: *"Hogyan szóljunk egymáshoz?"*

A tanulók sok játékos és dramatikus feladat révén figyelhetik meg társas érintkezés verbális és nonverbális szabályait, a különböző kommunikációs jelzéseket és helyzeteket. Ezek nagy része nem új, hiszen az általános szocializációhoz tartozik, most a motivációk és következmények tudatosítását kapcsolhatjuk hozzájuk. Értelmezhetik a felnőttek által elvárt viselkedési szabályokat, így a belátással jobban azonosulhatnak velük. Megkezdődhet az új kommunikációs minták bemutatása szerepjátékokkal.

Kortárs kapcsolatok

Kulcskérdés: *"Kik az én társaim?"*

A kortársi kapcsolatokat skálán helyezhetik el a tanulók (mivel klasszikus barátságok még kevésbé vannak jelen), megfogalmazva, mitől lesz jó egy kapcsolat, mitől romolhat el. A tanulók közösen gondolkodhatnak a barátság főbb jellemzőiről, a barátságok kialakulásának és fenntartásának eszközeiről, és az együttműködés szerepéről a kortárs kapcsolatok működtetésében. Tudatosítják, hogy a kapcsolatok élő viszonyok, amelyeknek gondoskodásra van szükségük, hogy fennmaradjanak.

Konfliktusok

Kulcskérdés: *"Hogyan erősödhetnek kapcsolataim?"*

A tanulók tapasztalataik alapján felidézhetik és elemezhetik az egyet-nem értéseket és súrlódásokat az okok oldaláról. A már kialakult konfliktusok esetében hangsúlyt feltáthatják a megoldás lehetséges módjait, megbeszélhetik a megbocsátás fontosságát . Kitérhetnek az elfogadás és elutasítás jelzéseinek azonosítására, ezzel reflektálhatnak saját viselkedésükre, ha felismerik benne e jelzéseket. Ugyanakkor a témakör részét képezi a bántalmazás körébe eső, egyedül feloldhatatlan konfliktusok azonosítása, és annak megbeszélése, mit lehet tenni, mi a teendő az ilyen helyzetekben is a különböző szereplők részéről. Itt is fontos az empátia, mind a bántalmazott iránt, mind a bántalmazó viselkedésének hátterében álló esetleges okok megismerésével kiegészítve. Ezáltal az elítélés helyett a feltárás és megoldás mintáját mutatjuk be.

### Javasolt tevékenységek

A tanulók

* fejlesztik kommunikációs tudásukat és alakítják mintáikat, például a mimika és a testbeszéd megértését célzó játékos formában, a tiszteletteli kommunikáció elemeinek gyakorlásával dramatikus játékban
* mélyítik ismereteiket az emberi kapcsolatokról és reflektálnak ezek minőségére, például olvasmányok, film- vagy valós élmények megbeszélésével, pozitív jellemzők kiemelésével, a kortárs kapcsolatok helyzeteit bemutató szerepjátékkal
* azonosítanak különböző konfliktushelyzeteket és megpróbálják az okokat feltárni, például olvasmányok, film- vagy valós élmények megbeszélésével vagy osztályon belüli valós konfliktusok elemzésével, ezek folyamatának grafikus ábrázolásával, a lehetséges megoldások összegyűjtésével (az érintettek jóváhagyásával)
* azonosítják a nem elfogadható vagy bántalmazó viselkedést és ennek hatásait, például olyan viselkedésformák összegyűjtésével, amelyeket semmilyen körülmények között nem fogadnak el, az osztályra vonatkozó viselkedési kódex készítésével.

### 4. Témakör: A társas együttélés kulturális gyökerei: Nemzet – helyem a társadalomban

Javasolt óraszám: **10 óra**

### A témakör rövid leírása

A harmadik témakörhöz képest fontos lépést teszünk: bár továbbra is az emberi kapcsolatok és együttműködés van a középpontban, egyre tágabb közösségeket vizsgálnak a tanulók, olyanokat is, amelyeknek nincs minden tagjával közös élményük. Ezek elvontabbak számukra, míg az osztály vagy az iskola része átlátható és személyes tapasztalatokhoz köthető, a nagyobb intézmények, a lakóhely, a kulturális-nyelvi közösség, a haza inkább részletekben és szimbólumokon keresztül ismerhető meg, ugyanakkor az identitás része. A nagyobb közösségek működése azonban hasonló elvekre és értékekre épül, mint a megfigyelhető szűkebb csoportoké. Ezért a tantárgynak nagy szerepe van abban, hogy már ebben az életkorban elkezdje alapozni az állampolgári ismereteket és kompetenciákat is. A tanulók kifejezhetik érzelmeiket, attitűdjüket, és nagyon fontos, hogy ezt őszintén megtehessék akkor is, ha még bizonytalanok benne.

### Altémák

A lakóhely jellemzői

Kulcskérdés: *"Milyen az otthonom?"*

A tanulók személyes élményeik révén erősítik kötődésüket otthonukhoz, és azokhoz a helyekhez, ahol otthon érzik magukat. Bemutathatják kedvenc helyeiket, megismerhetik a még nem ismert helyszíneket, történeteket, szokásokat, személyeket. Olyan iskolában, ahová több településről járnak tanulók, ez a társak megismerését is segíti. Helyet kapnak a közös környezet közös gondozásának lehetőségei is, erősítve a korábban fókuszban lévő együttműködés szellemiségét és megalapozva a felelősségtudatot. Érdemes megismerniük néhány eltérő kulturális- és földrajzi környezetű vagy más szokásrendszerű lakóhellyel is, a kötődés és a nyitottság/elfogadás párhuzamos fejlesztésére, megértve azt, hogy másoknak más az otthona.

Közös ünnepek

Kulcskérdés: *"Mi köt össze másokkal?"*

A szűkebb és tágabb közösségek szimbolikus kötelékeit: a családi, iskolai, állami és vallási ünnepeket figyelik meg a tanulók. A téma több tantárgyban előkerülhet, itt ezek szerepéről is elkezdhetnek beszélni, megfogalmazva, mi áll a háttérben, miért fontosak az embereknek, a közösségeknek. A tanulók megismerhetik a főbb vallási és nemzeti ünnepek hátterében álló történeteket, azonosíthatják saját érzelmeiket és érzéseiket az egyes ünnepekhez, és magához az ünnepléshez kapcsolódóan. Elgondolkodhatnak azon, hogyan ünnepelnék ők az ünnepet, melyek a hagyományos elemek, melyek változtathatók, és hogy hogyan vehetnek részt egy ünnep lebonyolításában.

Az együttélés szabályai

Kulcskérdés: *"Hogyan élünk együtt a közösségben?"*

A közös munka során a tanulók felismerik a társas szabályok szerepét, a szabályszegés lehetséges következményeit. A szabályokra már nem csak kívülről, "fentről" kapott kész elemekre tekintenek, hanem megértik, hogy a szabályalkotás különböző szinteken történik, amelyben már ők is részt vehetnek. A közös szabályalkotáshoz elég érettek a tanulók már most is, és ezzel jobban megértik a szabályok szerepét és a létrehozásuk okait, emellett az érvelést, az egyeztetést és a kompromisszumkeresést gyakorolják. A megbeszélésekben előkerül az igazságosság normája, feltárul egy közösség struktúrája.

### Javasolt tevékenységek

A tanulók

* erősítik a szülőföldhöz való kötődésüket, például a lakóhelyük számukra kedves/érdekes helyeinek vizuális bemutatásával, a közvetlen környezet problémáinak feltárásával és a javítás lehetőségére ötletbörzével
* feltárják viszonyulásukat az ünnepekhez, például az osztályban megtartott ünnepek vizuális megjelenítésével (pl. fotóriport, rajzos híradás, videóinterjú), saját naptár készítésével az ünnepekről a vizuális művészeti mintára
* fejlesztik közösségi és állampolgári kompetenciáikat, például közösen olvasott történetekben az igazságosság és igazságtalanság példáinak keresésével; konkrét helyzetekre vonatkozó szabályok közös alkotásával, a betartatás módjainak és a szabályszegés következményeinek közös meghatározásával; filmélményen keresztül a peremhelyzetből való kilépés lehetőségeinek megbeszélésével.

### 5. Témakör: A természet rendjének megőrzése a fenntarthatóság érdekében

Javasolt óraszám: **8 óra**

### A témakör rövid leírása

A témakör legfőbb célja a környezeti nevelés és a környezettudatosság megalapozása, a fogalmak és környezetvédelmi-fenntarthatósági szempontok mélyebb megismertetése a tanulókkal. Az előző, negyedik témakör már ráirányította a tanulók figyelmét a környezet számukra fontos értékeire, most tágítjuk a kört. A témakör lehetőséget nyújt az egyén környezeti felelősségének felismerésére, és a környezettudatos cselekvések repertoárjának kialakítására. A tanulók reflektálnak saját fogyasztási szokásaikra, és értékelik azokat a megismert szempontok alapján. Ennél a témakörnél nagy szerepe van az adatok, ismeretek gyűjtésének, különösen azért, mert rendkívül gyorsan változnak. Ezzel a tanulók megszokhatják a folyamatos érdeklődést, információszerzést.

### Altémák

A természet védelme

Kulcskérdés: *"Mi történik a környezetemmel?"*

A témák más tantárgyakban is megjelennek, itt a reflexió, a véleményezés az új szempont.

Az állatok és növények helyes gondozásának elsajátítása vagy felidézése, valamint a saját környezetben található természeti értékek gyűjtése kézzel foghatóvá teszik a természetvédelem elvont fogalmát a tanulók számára. A témakör csak ezután tárgyalja fogalmi szinten a természetvédelem elveit, és tesz kísérletet a perspektíva tágítására a veszélyeztetett fajok, veszélyeztetettségük okainak és a környezetkárosító viselkedés egyes formáinak azonosításával.

Környezetvédelem

Kulcskérdés: *"Mennyiben vagyok felelős a környezetemért?"*

A korábbi témára építkezve a környezetvédelem témája elkezdi alapozni a fenntarthatóság legegyszerűbb elveinek értelmezését és főbb gyakorlatainak elsajátíttatását. A szelektív hulladékgyűjtés, az anyagi- és energiatakarékosság, a saját természeti környezetben tanúsított viselkedés helyes módjainak megismerése mind a tudáson felüli viselkedésváltozást céloz, mely a gyakorlatban is eredményeket hozhat hosszabb távon. A gyereke, életkorukból fakadóan ugyanakkor sok területeken nem hozhatnak önálló döntést, ezekkel kapcsolatban a szemléletváltás kezdődik meg.

### Javasolt tevékenységek

A tanulók

* feltárják viszonyulásukat a természethez, például egy kedvenc kisállat bemutatásával képes poszter vagy előadás segítségével; a kisállatgondozás főbb szempontjainak megbeszélésével saját tapasztalatok alapján
* ismereteket szereznek a környezetet veszélyeztető tevékenységekről, például gyűjtőmunka néhány veszélyeztetett fajról és élőhelyéről; képek alapján környezetkárosító magatartások azonosításával, a tevékenység rövid és hosszú távú következményeinek grafikai szervezőben való összegyűjtésével
* megismerik és tudásuknak megfelelően tanítói segítséggel értelmezik a fenntarthatóság elveit, például az ENSZ fenntartható fejlődés posztere segítségével, néhány alkalmazási lehetőség megbeszélésével az egyén és a közösség szintjén, figyelemfelhívó poszter készítésével
* megfogalmazzák saját cselekvési lehetőségeiket, például saját célokra vonatkozó egyéni költségvetés készítésével, „Környezetbarát osztálykirándulás” megtervezésével.

### 6. Témakör: Az európai kultúra hatása az egyén értékrendjére

Javasolt óraszám: **8 óra**

### A témakör rövid leírása

A témakör legfontosabb feladata a kulturális hagyományok szerepének megismertetésén túl az emberi gondolkodás általános jellemzőinek felfedeztetése. A gyermek ugyanúgy megfigyel, kérdez, magyarázatot ad és véleményez, mint a felnőtt, ezeket a gondolatokat figyelheti meg és vetheti össze a közvetített üzenetekkel. A kultúránk részét képező történetek megismerésén és feldolgozásán keresztül lehetőség nyílik az igazságosság és a megbocsájtás értékeinek felismerésére, saját életre vonatkoztatott következtetések és tervek meghatározására. Az egyes ünnepekhez kapcsolódó különböző vallási szokások megismerése révén a tanulók látóköre tágul, lehetőség nyílik a világ sokszínűségének felismerésére, elfogadására.

### Altémák

Kérdések a világról

Kulcskérdés: *"Mi érdekel a világból?"*

Az altéma célja leginkább a gondolatébresztés és a tanulók saját kérdéseinek megfogalmazásának elősegítése. A minket körülvevő világ megismerésének lehetőségeiből kiindulva tágítja a tanulók perspektíváját a megismerésen túli, nem kézzelfogható világ és az ezzel kapcsolatos gondolatok, érzések irányába. A szubjektív megélések megosztása hozzájárulhat a tanulók egymás világnézetére való nyitottságának kialakításában is. Akkor hatékony a feldolgozás, ha a tanulók szabadon kérdezhetnek, "kis filozófusként", és minél több választ ismernek meg. Az általuk ismert megismerési módokat összegyűjtve visszacsatolhatnak a hatékony tanulásra is.

Vallás

Kulcskérdés: *"Milyen történetek élnek körülöttem?"*

A tanulók ismert vallási ünnepek hátterében álló vallási történetek megismerése során azonosíthatnak néhány, a kultúrájukat meghatározó elemet. A különböző vallások vagy felekezetek néhány történetének és szokásának összehasonlítása révén a tanulók látóköre a kulturális szokások és szabályok ismeretének terén is szélesedik. Egyben elképzelhetik egy másik kultúrkörhöz tartozó kortársuk életének részeit, fejlesztve az empátiát és a toleranciát, megértve, hogy a sajátjuktól különböző szokások, világnézetek is léteznek. A különbségekben megkereshetik a közös alapokat.

Erkölcs

Kulcskérdés: *"Mi jó és mi rossz?"*

A tanulók azonosítanak néhány alapvető emberi értéket, részben a kulturálisan vagy a vallás által továbbörökített üzenetekben, részben a hétköznapi emberi viselkedésben. Az erkölcs, az értékek, a jó és rossz fogalmának gazdagítása a tanulók számára ismerős helyzetekben történhet igazán, így tudják beépíteni tudásukba, ezekről tudnak igazán gondolkodni és véleményt formálni. Egyben gyakorlatot szereznek az erkölcsi gondolkodás felismerés és mérlegelés, majd döntés folyamatában. A személyek tetteik alapján való megítélése kapcsán ugyanakkor fontos felismerés, hogy az egyén sosem lehet kizárólagosan jó vagy rossz, ilyen módon az erkölcsi megítélés valójában a mindenkori viselkedésre vonatkozik. Így a tanulók saját tetteik megválasztásával befolyásolhatják megítélésüket.

### Javasolt tevékenységek

A tanulók

* feltárják, mely kérdések foglalkoztatják őket a megismeréssel kapcsolatban, például képek alapján kérdések megfogalmazásával, őket érdeklő témák vagy források bemutatásával
* megismernek kulturálisan hagyományozott válaszokat néhány kérdésre, például a világ teremtéséről szóló különböző népmesék összevetésével, a karácsonyhoz és hanukához kapcsolódó vallási történetek megbeszélésével
* megalapozzák ismereteiket vallási tanításokról és értelmezik ezeket tudásuknak megfelelően, például egyes vallási ünnepek különböző vallási szokásainak dramatikus megjelenítésével, az ünnepre vonatkozó fogalomtérkép készítésével
* saját életükhöz kapcsolva értelmezik a jó és rossz viselkedési módokat, az emberi értékeket, például a rossznak tartott viselkedések következményeinek és lehetséges okainak megbeszélésével irodalmi példák alapján; beszélgetéssel az elfogadásról, szeretetről, tiszteletről, jóról és rosszról közösen választott magyar népmese alapján; olyan szituációk eljátszásával, amelyben a jó szándék kedvezőtlen hatást eredményezett, vagy valakit rossz cselekvésre vettek rá.

### Az 1-2. évfolyamon tárgyalható fogalmak

alkalmazkodás, bánat, barát, beszélgetés, biztonság, cél, családtag, egészség, egyenlőség, együttműködés, elfogadás, én, érték, érzelem, fejlődés, félelem, figyelem, gondozás, harag, hétköznap, hétvége, hit, hulladék, igazságosság, ismerős, jó és rossz, kibékülés, környezetkárosítás, lakóhely, megbocsátás, otthon, öröm, rokon, segítőkészség, sértés, szabály, szelektív gyűjtés, szeretet, szokás, természetvédelem, testbeszéd, tisztelet, türelem, ünnep, vallás, vallási ünnep, változás, veszélyeztetett, vita

## 5.2. Az 3-4. évfolyam

### 1. Témakör: Éntudat – Önismeret

Javasolt óraszám: **10 óra**

### A témakör rövid leírása

Az önismeret fejlesztése a témakörön belül ebben az életkorban bővül a másoktól érkező jelzések értékelésével és figyelembe vételével. A folyamatos testi-lelki és tudásbeli fejlődés reflexiót igényel, és a tapasztalatok egyre inkább a tudatos tervezés alapjaivá válnak, ahogy az időészlelés is tágul. A tanuló önmaga megismerését már szorosan összekötheti másokkal és a közösségekkel való kapcsolatával, ezzel empátiája is nőhet. Ugyanakkor szükséges erősíteni személyes identitását, önazonosságát és autonómiáját is. Az intézményi keretekben és a személyes kapcsolatokban megszerzett élmények egyre több tapasztalati tudást biztosítanak, amelyek megbeszélése, több szempontú megítélése árnyalt ítéletek alkotására ad lehetőséget.

### Altémák

Önismeret

Kulcskérdés: *"Milyen vagyok?"*

A tanulók összevethetik saját jellemzőiket a társaikéval, az apró különbségek észrevételével az emberi sokszínűség rajzolódik ki. A külső tulajdonságok megfigyelésekor elengedhetetlen ezek elfogadásának a támogatása. Akár már itt szóba kerülhet az önmagunkkal való elégedetlenség, másoknak megfelelni vágyás vagy a mások elutasítása testi jellemzők alapján, az egészséges életmód. A személyiségtulajdonságok köre szélesedhet, a tanulók egymást segítve feltárhatják erősségeiket, vagy fejlesztést igénylő képességeiket. A megbeszélésekben egyszerre jelenhet meg az alapvető elfogadás és a javítási szándék. A téma fő célja az önreflektív gondolkodás megalapozása.

Érzelmek kezelése

Kulcskérdés: *"Milyen érzelmek keletkeznek bennem?"*

A téma során a tanulók folytatják a saját és mások érzelmeinek azonosítását, tapasztalataik alapján az ezekre való reagálási módokat gyűjtik össze. Az érzelmeket kiváltó okok keresésekor az emberi élethelyzetek sokaságát gyűjthetik össze. Megbeszélhetik, milyen hatással van a közösségre, ha valaki elsősorban érzelmi alapon vagy vágyvezérelten cselekszik, mit jelent az önuralom. Megismerhetnek nyugtató, relaxáló technikákat.

Célok és tervek

Kulcskérdés: *"Mit szeretnék elérni?"*

A tanulók értelmezik a vágy és terv közötti különbséget és kapcsolatot. Megismerik a terv készítésének főbb lépéseit, gyakorolják saját terveik monitorozását, módosítását, elsajátítják az önmotiváció és az önjutalmazás stratégiáit, az elért cél megvalósulását. Feltárják a sikerek és a kudarcok hátterében álló esetleges okokat, felismerik, hogy mind a sikerekből, mind a kudarcokból is lehet tanulni. Kereshetnek egyéni példaképeket, olyan eseteket, amelyekből tanulságot tudnak levonni.

### Javasolt tevékenységek

A tanulók

* elemzik saját külső és belső tulajdonságaikat, elhelyezik ezeket az emberi sokszínűségben, például fotómontázs készítésével, közös fogalomtérkép készítésével, "önéletrajz" írásával
* gyakorolják az önelfogadást és egymás elfogadását, egyben fejlődési célokat fogalmaznak meg, például dramatikus játékban tanácsadással, önelfogadásról szóló irodalmi művek vagy kisfilmek megbeszélésével, közös filmélmény alapján egy szereplő fejlődési útjának elemzésével
* gyakorlatot szereznek tervezésben és folyamatok értékelésében, például rövid időszakra szóló egyéni célok megfogalmazásával, közös ötleteléssel a megvalósítás érdekében, a folyamat rendszeres reflexiójával grafikai szervező és kérdések segítségével
* értelmezik és elemzik a sikert és a kudarcot, például dramatikus esetek megjelenítésével, az emberi helytállás, a tiszteletre méltó, becsülendő viselkedések és tulajdonságok példáinak a gyűjtésével valós esetek alapján, egy-egy személyes példakép bemutatásával (gyűjtőmunkával kiegészítve.)

### 2. Témakör: Család – Helyem a családban

Javasolt óraszám: **12 óra**

### A témakör rövid leírása

A témakör 3-4. osztályban továbbra is részben a családi kapcsolatok minőségének és speciális voltának felismerését, részben pedig a különleges élethelyzetek azonosítását, és az azokra adott megfelelő reakciók megtalálását helyezi a fókuszba. Hangsúlyt fektet arra, hogy egyaránt bemutassa a családi kapcsolatrendszer működésmódjait átlagos és rendkívüli helyzetekben. Útmutatást kereshetünk az esetleges nehéz helyzetek megelőzésére, illetve megoldásaira. Az életkorból fakadóan a szűk családon túli kapcsolati háló szerepe egyre nagyobb, erre is kitérhetünk. A családban, vagy a másodlagos szocializációs terepen tanult megoldási minták az élet többi területén is működnek, így egy-egy példát, technikát több helyzetben is kipróbálhatnak a tanulók.

### Altémák

Egészség-biztonság

Kulcskérdés: *"Hogyan legyek egészséges?"*

A tanulók felismerik az egyes testi és lelki állapotokat, megfigyelik, milyen hatással vannak ezek egymásra, hogyan javíthatók a rossz állapotok. Az önállóság növekedésével a személyes biztonságról is szükséges beszélni, mind valós, mind virtuális térre vonatkozóan. A tanulók kiemelten foglalkozhatnak a pozitív- és negatív stresszel, valamint a kiközösítéssel, illetve bántalmazással mint veszélyeztető tényezővel, tudatosítják, hogy melyek azok a helyzetek, amelyekben szükséges segítséget kérni. E témák megbeszélésekor felismerhetik, hogy a biztonsághoz és emberi méltósághoz mindenkinek joga van. Így alapozzuk az alapvető emberi jogok fogalmát.

* Családok

Kulcskérdés: *"Milyen a családom?"*

A tanulók családjukat a jelen és a múlt viszonylatában is bemutatják, kutatva az idősebb családtagok történetei után, felismerve esetleg, milyen szokások, hagyományok erednek a múltból. Ezzel gazdagodik a család fogalma, és erősödhet a generációk kapcsolata. A másfajta életmódok, foglalkozások, használati tárgyak megismerése szélesíti a tanulók látókörét, felismerik a családon belüli és a családok közötti sokszínűséget. A család ünnepeiben a korosztály már aktívan vehet részt, és feltárhatják egyéni viszonyulásukat ezekhez. A véleményalkotás, a viszonyulás feltárása megalapozza a tudatos gondolkodást a jövőbeli családképről.

Családi élet

Kulcskérdés: *"Mi tartja össze a családom?"*

A témakör a családok hétköznapi életét helyezi a fókuszba. A tanulók azonosíthatják a családok életében nap mint nap felmerülő feladatokat és az egyes családtagok elvárt és valós szerepvállalását azokban, és véleményt alkothatnak a munkamegosztásáról, kereshetik saját feladataikat. A „szabad”, „lehet” és „kell” fogalmainak értelmezése túlmutat a családon, az egyén felelősségét tárja fel. Emellett a tanulók értelmezik az együttérzés, empátia és megértés jelenségét, példákat keresnek ezek kifejezésének módjaira, gyakorolhatják ezeket. Kitérhetnek nagyobb változásokra, amely a családot érheti: pl. költözés, eltávozás, születés, halál, és az ezekkel járó érzelmekre és a megoldásokra. Összegezve, a tanulók elkezdhetik megfogalmazni, milyen szerepe van a családnak egy ember életében.

### Javasolt tevékenységek

A tanulók

* felismerik a pozitív és negatív testi és lelkiállapotot okozó helyzeteket, növelik empátiájukat, például beszélgetéssel a beskatulyázottság érzéséről közös filmélmény alapján, bántalmazásról szóló közös olvasmányokkal, egészségmegtartó magatartásformák gyűjtésével és figyelemfelhívó plakát készítésével
* mélyítik ismereteiket saját családi múltjukról, például kutatással egy kiválasztott családtag élettörténetéről, családfa készítésével
* feltárják a családi struktúrákat, például a családi feladatmegosztás ábrázolásával, többféle családstruktúrák gyűjtésével és ábrázolásával, családon belüli konfliktusokra tanácsadás eljátszásával
* azonosítják a család összetartó elemeit, például saját irodalmi élmények gyűjtésével a családon belül megnyilvánuló empátiáról és elfogadásról, elképzelt család szokásainak dramatizálásával.

### 3. Témakör: Helyem az osztály közösségében

Javasolt óraszám: **12 óra**

### A témakör rövid leírása

A témakör áttér a nagyobb közösségek működésére, folyamatosan építve a fogalmakra, amelyeket a tanulók eddig megismertek. A fogalmak tartalma folyamatosan bővül, gazdagodik, ahogy újabb helyzetekben jelennek meg. Az osztályközösség és az iskola kereteiben mind az intim, szoros kapcsolatok, mind az intézményes szabályok megtalálhatók, ezért érdekes dinamikája alakul ki, különösen alsó tagozaton, ahol az iskolai szocializáció védettebb környezetben zajlik. Ugyanakkor a működés előrevetíti a társadalom magasabb szintjeinek a működését: a jogok és feladatok, felelősségek rendszerét, az alá-fölé rendeltséget, a véleménynyilvánítás és érdekütköztetés módjait, a közös célokat és tervezést. Mindezek hatékony eszköze pedig a kapcsolatvédő és énvédő kommunikáció.

### Altémák

Kommunikáció

Kulcskérdés: *"Hogyan értsenek meg és értselek meg?"*

A témakör alapvetően a hatékony kommunikációt gyakoroltatja, amely más tantárgyakban is megtörténik. Ezen az évfolyamon azonban az a cél, hogy a tanulók belássák: elsődleges cél egymás megértése az együttműködés és a kölcsönös elfogadás érdekében. Játékos és dramatikus feladatokban azonosítják a megértés, meg nem értés vagy félreértés jelenségét és okait, ebben az érzelmek szerepét, az elutasítás és az elfogadás verbális és nemverbális jelzéseit. Ismerkednek az erőszakmentes kommunikáció eszköztárával, az értő figyelem és az én-közlés technikáival. Megérthetik, hogy a kommunikációban a nyelvhasználat választás eredménye. Ugyanakkor felismerhetik azt is, hogy a közös nyelv csoportokat köt össze, a megértést a közös tudás vagy közös szimbólumok segítik.

Kortárs kapcsolatok

Kulcskérdés: *"Hogyan erősödhetnek kapcsolataim?"*

A tanulók azonosíthatják a kortárs kapcsolatok kezdeményezésében, kialakulásában szerepet játszó személyes preferenciákat, felismerhetik a megjelenő, félig tudatos előítéleteket. Megbeszélik, hogyan lehet feldolgozni a visszautasítást, összegyűjtik, milyen cselekvések, szokások szükségesek a kapcsolat erőssé tételéhez, annak minőségéhez illően. Eközben a tanulók saját kapcsolatrendszerüket is feltárják. Az előző altéma megalapozza, hogyan érthető meg egy másik ember, milyen igényei vannak neki a kapcsolatban és hogyan lehet ezekről az igényekről beszélni, a különbségeket kezelni, konfliktusokat felismerni és megoldani. A tanulók felismerik, megfogalmazzák, mit jelent számukra egy bizalomteli kapcsolat, s képessé válhatnak saját érzelmi biztonságuk megőrzésére emberi kapcsolataikban.

Jogok, szabályok

Kulcskérdés: *"Mit szabad és mit nem?"*

A középpontban a gyermeki jogok és kötelezettségek állnak, kiemelt helyen a tanuláshoz való jog, és az ezzel kapcsolatos kötelezettségek. A tanulás egyszerre alapjog és kötelezettség, ennek kettőségét szükséges megértetni, például annak ismertetésével, hogy mi történik, ha valakinek nincs biztosítva ez a jog. Az alapvető gyermeki jogok megismerésével az az elérendő cél, hogy megalapozzuk az én védelmének tudatát, alapvető prevenciós cél, hogy mind az esetleges bántalmazott, mind az esetleges kortárs bántalmazó tudatában legyen a határoknak, és annak, hogy segítséget kell kérnie. A tanulók egyben a társadalmi jog és jogérvényesítés fogalmával is ismerkednek. Meg kell ismerniük az ebben segítő felnőtteket és intézményeket is. A jogsérülésről szóló háttérinformációk egyben a nézőpontváltást és az empátiát, közvetve a társadalmi szolidaritás érzetét is fejleszthetik.

### Javasolt tevékenységek

A tanulók

* fejlesztik kommunikációs tudásukat és megértésüket, például korlátozott kommunikációs helyzetek gyakorlásával játékos formában, nézőpontváltás gyakorlásával szerepcserés dramatikus játékokban, erőszakmentes kommunikáció eszközeinek dramatikus gyakorlásával
* mélyítik ismereteiket az emberi kapcsolatokról és reflektálnak ezek minőségére, például a társas kapcsolatok ápolási módjainak felismerésével közös olvasmányélményekben, lehetséges szociálisháló-struktúrák megismerésével és elemzésével, gyakori előítéletek gyűjtésével és közös cáfolatával
* megismerik és értelmezik az alapvető jog fogalmát, például gyűjtőmunkával a tanuláshoz való jog történetéről, gyermeki jogok és kötelezettségek gyűjtésével és véleményezésével, a gyermeki jogsérülés fokozatainak és teendőinek közös vizuális megjelenítésével.

### 4. Témakör: A társas együttélés kulturális gyökerei: Nemzet – helyem a társadalomban

Javasolt óraszám: **10 óra**

### A témakör rövid leírása

A tágabb közösségek témakörében a tanulók ismerkednek a kultúra, a nemzet, a társadalom értékteremtő és közösségformáló szerepei közül néhánnyal. A lakóhely természeti és az ember által teremtett értékeinek gyűjtése előkészíti a tárgyi környezet megóvásának felelősségét. Ez kapcsolható a magán- és köztulajdon védelmének kérdéseihez, és majd közvetve a társadalmi jogrendszerben szabályozott témákhoz, szankciókhoz és a etikailag helyes viselkedés jellemzőihez. A tanulók megérthetik, hogy bizonyos kérdésekben nincs konszenzus, vagy információhiány lehetséges. Egy-egy példán értelmezhetik a különböző érdekek megjelenését és ezeknek konszenzusos rangsorát. A társadalom alapjait képező – már közvetlen emberi kapcsolatokban megismert – további értékeket tágabb körben értelmezhetik. Ehhez már saját életükből, tapasztalataikból is hozhatnak példát, de megjelenhetnek olyan gondolatok is, amelyek az értékek közötti ellentmondást fejezik ki.

### Altémák

Teremtett értékek

Kulcskérdés: *"Milyen értékek vannak körülöttem?"*

Az altéma fókuszában az épített, tárgyi környezet és a kultúra értékei állnak. A tanulók megismerkedhetnek szűk és tágabb lakókörnyezetük ember által létrehozott értékeivel, hagyományaival, szokásaival; betekintést nyerhetnek kettős kötődésű személyek helyzetébe is. A témakör kiemelten foglalkozik a kreativitás és innováció kulturális értékével, a modern technológia szerepével a mindennapokban, melyek a fejlődés alapját képezik. E téma révén a tanulók az emberi kultúra, életmód, tudás változásait is megértik, kreatív ötleteket alkothatnak ők is a hagyomány és haladás dinamikájára vonatkozóan, de a téma átköthető a technikai változások okozta lehetséges hátrányok, a környezetvédelem nagy témaköréhez is.

Közösség

Kulcskérdés: *"Milyen értékek vannak a közösségeimben?"*

Ez az altéma feldolgozható úgy, hogy bizonyos értékek mentén közelítjük meg. Az együttműködés, egyenlőség, igazságosság, méltányosság, elfogadás, felelősségvállalás, feladatvállalás, áldozatvállalás, önkéntesség, szolidaritás, együttérzés, nyitottság példáinak bemutatása – szűkebb közösségben és társadalmi szinten is – a tanulókban alakuló fogalmi rendszert gazdagítja, egyben ismereteket és mintákat nyújt az ilyen viselkedésre. Néhány ellenpélda elindíthatja a tanulók kritikai és véleményformáló gondolkodását: például az egyenlőség vagy a szolidaritás hiánya mit okozhat társadalmi csoportokban? Ebben a korosztályban már bátran, rendszeresen alkalmazható a vita, akár egyszerűsített kijelentésekről (gyakori, sztereotip állítások árnyalása), akár személyes véleményekről.

Jog és biztonság

Kulcskérdés: *"Hogyan élhetünk biztonságban?"*

Az alapvető jogokról már vannak ismereteik a tanulóknak, most a személyiségi és tulajdonjogok állnak középpontban, ehhez kapcsolódva már sok konkrét példát idézhetnek fel. Felhívást mások tulajdonának tiszteletben tartására, az udvarias kommunikációra, a zaklatás vagy bántalmazás, a lopás vagy a rongálás elítélését napi szinten hallják, most mélyebbre áshatnak ennek okaira. A megértést segítheti az aranyszabály mint fő együttműködési elv említése. Ugyanakkor nehezebben kezelik vagy fogadják el azt, ha nem közvetlenül látható a károkozás vagy a személy, akinek kárt okoztak, avagy nincs retorzió: ekkor az erkölcsi elvek működhetnek. Ez a komplexitás néhány példa megvitatásakor megmutatkozik. Különösen ajánlott a virtuális térben való viselkedés következményeinek feltárása, mivel a digitális eszköz eltávolíthat ezektől térben és időben.

### Javasolt tevékenységek

A tanulók

* erősítik a szülőföldhöz való kötődésüket, például a lakókörnyezet egy kisebb közösségének bemutatásával, ajánló prospektus készítésével
* értelmezik a fejlődés, újítás és hagyományőrzés fogalmait és kapcsolatát, például gyűjtőmunkával a 20-21. század egy nagy találmányáról, kreatív találmány csoportos megtervezésével
* fejlesztik közösségi és állampolgári kompetenciáikat, nyitottságukat és erkölcsi érzéküket, például szerepjátékban különböző – együttműködést segítő és akadályozó – karakterek megjelenítésével, közös olvasmány- és filmélményekben példák gyűjtésével befogadó és elutasító közösségekről, önkéntesen támogatható „jó ügy”-ek gyűjtésével, más kultúrák szokásai, öltözködési módjai, tárgyi környezete bemutatásával
* fejlesztik felelősségérzetüket és énvédelmüket, például az internetes tartalmak terjedésének megismerésével és a lehetséges veszélyek megvitatásával, történet (pl. képregény) alkotásával, tanácsadás dramatizálásával.

### 5. Témakör: A természet rendjének megőrzése a fenntarthatóság érdekében

Javasolt óraszám: **8 óra**

### A témakör rövid leírása

3-4. osztályban a témakör legfőbb célja továbbra is környezettudatosság alapvető szempontjainak és fogalmainak megismertetése a tanulókkal, ezen keresztül az azonosulás kialakítása. Az előző témakör tanulásakor a tanulók foglalkoztak az ember által teremtett tárgyi környezettel és a technikai fejlődéssel, így a környezet elemeinek egymásra hatását árnyaltabban láthatják. Valódi dilemmák, egymásnak ellentmondó, hosszú és rövidebb távú érdekek is megjelenhetnek, amely viták alapjául szolgálhatnak. A tanulók, életkoruknál fogva jelentős mennyiségű információval találkozhatnak és érdeklődve kutathatnak kérdésfelvetések, feltárt problémák, újszerű megoldások, tervek után. A mélyebb összefüggések megértése, megvitatása mellett nagy szerepe lehet a számszerű adatoknak, a vizuális egyszerűsített szimbólumoknak, erős üzenetű képeknek. Folytatódik az egyéni cselekvési lehetőségek, a személyes példák gyűjtése, jó gyakorlatok kialakítása, saját szokások értékelése és monitorozása.

### Altémák

Környezetszennyezés

Kulcskérdés: *"Mi történik a környezetemmel?"*

A témakör gerincét a környezetszennyezés konkrét formáinak megismerése adja, mely az ember társadalmi felelősségvállalásának etikai elvével egészül ki. Az ember mint cselekvő, felelős a tettei következményéért, és azok jóvátételéért. A tanulók elkezdik megérteni, hogy az emberek hasonló cselekvései összeadódnak és együtt már óriási hatással lehetnek környezetükre. Elkezdődhet annak megértése is, hogy a gazdasági tényezők egymásra utaltsága miatt az egyén mint fogyasztó befolyásolhatja a jelentősebb szereplők tevékenységét. Ezek a tudások megalapozzák a globális, emberiség szintű felelősség fogalmát is. Elkezdődhet annak a megértése is, hogy az élet védelmének etikai elve akkor is érvényes, ha nem fűződik hozzá érdek, és egyre szélesebb körben terjesztjük ki az élővilágra. A korábbi témákhoz kapcsolódva kitérhetünk a környezetkárosítás jogi szabályozására, védett helyszínek, fajok megismerésére.

Környezetvédelem

Kulcskérdés: *"Mennyiben vagyok felelős a környezetemért?"*

A tanulók az előző téma által vetített sötét kép megoldási alternatíváit tárhatják fel. Szélesítik a fenntartható életvitel egyes technikáival, a pazarlás mérséklésének módszereivel kapcsolatos tudásukat, értelmezik a mértékletesség elvét. Cselekvési mintákat gyűjthetnek a környezet megújítására, szépítésére és élhetőbbé tételére. A tanulók azonosulását a témával a közösen megőrzendő kulturális és természeti értékekről írott egyéni és közös lista támogathatja.

### Javasolt tevékenységek

A tanulók

* feltárják viszonyulásukat a természeti és tárgyi környezethez, például a környezetvédelemmel kapcsolatos személyes érzések vizuális eszközökkel való megjelenítésével, ideális emberi élőhely megtervezésével, vers írásával a környezet egy eleméről (növény, állat, hegy, szél) egyes szám egyes személyben
* ismereteket szereznek a környezetet veszélyeztető tevékenységekről, például egy kipusztulás által fenyegetett faj vagy teljes élőhely kutatásával és a veszély okainak bemutatásával, közös filmélmény alapján a környezetszennyezés veszélyeinek megbeszélésével, fotóriport készítésével a közvetlen környezet állapotáról
* tudásuknak megfelelően értelmezik a fenntarthatóság elveit és technikákat ismernek meg, például saját viselkedés elemzésével a fenntarthatóság szempontjai alapján grafikai szervezőkkel, önreflektív kérdéssorral, mindennapi hulladékok kreatív újrahasznosításával
* megfogalmazzák és megtervezik saját – egyéni és közösségi – felelősségvállalásukat és cselekvési lehetőségeiket, például saját felelősségvállalás területeinek összegyűjtésével illusztrált gondolattérképen, személyes vállalások megfogalmazásával és reflektálással, problémamegoldó megbeszélés keretében javaslatok gyűjtésével az osztály és az iskola "zöldebbé" tétele érdekében.

### 6. Témakör: Az európai kultúra hatása az egyén értékrendjére

Javasolt óraszám: **8 óra**

### A témakör rövid leírása

A témakör legfontosabb feladata néhány kulturális és vallási hagyomány megismertetése abból a szempontból, hogyan hatnak ezek az emberek életvitelére, a közösség által helyesnek ítélt cselekvések megvalósulására. A kultúránk részét képező történetekben megjelenő értékek vagy tanácsok felfejtése után ezekről az értékekről beszélgethetnek a tanulók. Közülük sokkal már a közösségi-együttműködési szabályok megismerésekor találkoztak, most közvetített szimbólumok erősítik fontosságuk tudatát. Végül, mintegy összegzésként, a tanulók reflektálhatnak arra, hogyan jelennek meg ezek az értékek az ő gondolkodásukban, melyek a legfontosabbak számukra és miért, és vajon hogyan befolyásolják ezek a cselekvéseiket. Ebben az önismereti szakaszban különösen fontos, hogy ne a megfelelési igény, hanem az őszinte elgondolkodás segítse a tanulót a tanultakra való reflektálásban.

### Altémák

Kérdések a világról

Kulcskérdés: *"Mire keresem a válaszokat?"*

Az altéma célja leginkább a gondolatébresztés és a tanulók saját kérdéseinek megfogalmazásának elősegítése. A minket körülvevő világ megismerésének lehetőségeiből kiindulva tágítja a tanulók perspektíváját a megismerésen túli, nem kézzelfogható világ és az ezzel kapcsolatos gondolatok, érzések irányába. A tudás eredete, a vélemény formálódásának folyamata, az ismeretlenre vonatkozó kérdezés és a kapott válaszok elrendezése, értékelése nehezen feltárható folyamat, a tanulók saját gondolkodásukról gondolkodhatnak. Ezért itt elsősorban ők lehetnek a kezdeményezők. Lehetőségük nyílik, hogy az élet kezdetéről és végéről, az élet körforgásáról és a természetfelettiről tabuk nélküli nyitott beszélgetést folytassanak, megismerve egymás álláspontját.

Vallás

Kulcskérdés: *"Mit üzennek az ünnepek?"*

A témakör fókuszában a hit mint személyes meggyőződés áll. A tanulók megismerhetik a hit jelentőségét, funkcióját az egyén és a közösség életében. Az előző témához kapcsolódva a vallások által adott válaszokból ismerhetnek meg néhányat, ezeket összevethetik más kulturálisan hagyományozott történetekkel. A kulturális azonosulás érdekében jobban megismerhetik az egyes vallási ünnepek hátterében álló történeteket, szimbolikát, közvetve pedig a zsidó-keresztény kultúrkör isten- és világképét is.

Értékek a vallási történetekben

Kulcskérdés: *"Mit üzennek a történetek?"*

Az altéma azokra az alapvető emberi értékekre hívja fel a tanulók figyelmét, melyek a

vallások tanításaiban is megjelennek. Az önzetlenségre, igazságosságra, megbocsátásra – tehát a vallási történetekben gyökerező erkölcsi értékekre a történetek elemzése során bukkanhatnak rá a tanulók, majd egyénileg értelmezhetik. Ezeket az értékeket más történetekben – mesékben, regényekben – képekben, művészi alkotásokban is megkereshetik, és végül párhuzamot keresnek hétköznapi valós példákkal vagy elképzelt helyzetekkel. Így képessé válnak a megismert történetek, szembejövő helyzetek erkölcsi üzenetén is elgondolkodni.

### Javasolt tevékenységek

A tanulók

* feltárják, mely kérdések foglalkoztatják őket a megismeréssel kapcsolatban, például az élet kezdetéhez kapcsolódó érzések felismerésével közös olvasmányok feldolgozásával a mulandósággal kapcsolatos saját érzések feltárásával közös filmélményhez kapcsolódva
* megalapozzák ismereteiket vallási tanításokról és értelmezik ezeket tudásuknak megfelelően, például
* gyakorolják az emberi értékek és erkölcsi elvek azonosítását, például a lelkiismeret szerepének megbeszélésével olvasmányélmények és személyes tapasztalatok alapján, megismert erkölcsi értékek keresésével közösen feldolgozott bibliai történetekben.
* saját életükhöz kapcsolva értelmezik az emberi értékeket, például néhány alapvető erkölcsi fogalom személyes és közös értelmezésével gondolattérképen ábrázolva, mindennapi példákkal.

### A 3-4. évfolyamon tárgyalható fogalmak

barát, befogadás, bizalom, együttérzés, együttműködés, élet, eredmény, érzelem, fejlődés, feladatmegosztás, felelősség, hagyomány, halál, igazságosság, ismerős, isten, jog és kötelesség, joga van, környezetszennyezés, környezettudatosság, következmény, közösség, lelkiismeret, megbocsátás, megértés, mértékletesség, önuralom, önzetlenség, példakép, siker, szabályalkotás, természeti érték, terv, történelmi érték, tulajdon, tulajdonság, türelem, újrahasznosítás, ünnep, vágy, vélemény

## 5.3. Az 5-6. évfolyam

### 1. Témakör: Éntudat – Önismeret

Javasolt óraszám: **12 óra**

### A témakör rövid leírása

A felső tagozat első két évében kiemelt feladat a tanulók önismeretének a fejlesztése, az éntudat formálása, az értékrend fejlesztése. A tanulók kérdések segítségével feltárják identitásukat, elemezhetnek különböző viselkedési formákat, melyek segítenek az elfogadható kategóriák kiválasztásában.

A témakör célja az is, hogy a tanulók ismerjék meg az egészséges és harmonikus életmód feltételeit, ismerjék fel a különböző élethelyzetekben a pozitív és negatív hatásokat, alakítsanak ki modelleket a nehéz helyzetek kezelésére, tudatosan vizsgálják saját fejlődési útvonalukat, fogalmazzanak meg tanulási és általános személyes célokat, keressenek példaképeket a valós és virtuális környezetben.

### Altémák

Testi és lelki változások

Kulcskérdés: *"Milyen vagyok?"*

Az életkorra jellemző testi és szellemi fejlődés számtalan kérdést vet fel a tanulókban, melyek lehetőséget nyújtanak az önállósodás során megtapasztalt növekvő felelősség kifejezésére, a saját belső értékek azonosítására és a társak által képviselt értékek tiszteletére. A fizikai és mentális egészség feltételeinek a megbeszélése során a tanuló reflexiókat fogalmazhat meg a saját egészségi állapotára vonatkozóan. Ismereteket szerez a lehetséges támogató intézményekről.

* Én és mások

Kulcskérdés: *"Ki vagyok én?"*

A tanuló vizsgálja az emberek közötti hasonlóságokat és különbségeket. A viselkedési formákban keresi azokat az elemeket, amelyek elfogadhatók számára, és azokat, amelyek iránt toleranciát tanúsít. Megfogalmazza magának, miért nem fogadhatók el számára bizonyos jellemzők, és melyeken tudna változtatni. Ismerkedik a sztereotípia és a tolerancia fogalmával. Összeveti saját élethelyzetét másokéval, fejleszti a nézőpontváltást és a megértést.

* Harmonikus jövő

Kulcskérdés: *"Merre tartok?"*

A tanulók saját élethelyzeteikben felismerik a pozitív és negatív hatásokat, megoldási modelleket alakítanak ki nehéz helyzetek kezelésére. Értelmezik egyéni sikereiket, tanulási célokat fogalmaznak meg. Gyakorolják tervek és alternatívák készítését. Olyan személyeket keresnek, akiknek az élete példaként szolgál számukra.

### Javasolt tevékenységek

A tanulók

* tudatosítják a serdülőkor jellemzőit és az egészséges élet feltételeit, például gondolattérkép, T-tábla készítésével, szerepjáték kereteiben tanácsadással
* összegyűjtik és értelmezik az általuk ismert személyiségjegyeket, például asszociációs játékokkal, irodalmi vagy filmes fiktív példák alapján, dramatikus játékkal
* tudatosítják az érzelmeikre ható eseményeket, például irodalmi művek, filmjelenetek vagy hétköznapi események felelevenítésével, "titkos napló" írásával
* értelmezik a siker, cél, példakép fogalmakat, például egyéni példaképek életútjának vagy személyes sikereknek a bemutatásával, egyéni és közösségi célok megfogalmazásával, véleményezésével, elérésének megtervezésével.

### 2. Témakör: A személyes érzelmi jóllét és a család

### Javasolt óraszám: **10 óra**

### A témakör rövid leírása

Ebben az életkorban a személyes kortárs kapcsolatok szerep egyre nő, az itt megtapasztalt kapcsolati minőségek, kommunikációs minták a felnőtt viszonyokat is meghatározhatják. Ezért a három altéma már általában az emberi kapcsolatokat helyezi középpontba. A tanuló reflektál saját kapcsolatrendszerére és ezek minőségére. Tovább tudatosítjuk a kommunikáció hatását az emberi viszonyokra, a jó minták gyakorlása elengedhetetlen. A serdülőkor elején, az önállósodás előrehaladtával a családot is már mint sokszínű viszonyrendszert láthatja a tanuló, és tudatosabban kezdhet tekinteni a család funkcióira, a harmonikus működés alapjaira.

### Altémák

A kapcsolatok hálója

Kulcskérdés: *"Hogyan hatok és hogyan hatnak rám?"*

A tanuló vizsgálja saját viszonyrendszereit, a kapcsolódó szűkebb és tágabb közösségeket, és ezek hatását életére. Kitér a médiához és a virtuális valósághoz való kapcsolatára. Valós és virtuális terepen is elemzi az alapvető emberi érintkezések formáit (viselkedés, verbális és nemverbális kommunikáció, gondolatok kifejezése, alkotások). Gyakorolja a különböző érzelmi állapotok felismerését, keresi a különböző érzelmeket kiváltó okokat. Feltárja, milyen következményei lehetnek az érzelem vezérelte cselekvésnek.

A bizalom és a szeretet a kapcsolatokban

Kulcskérdés: *"Kire számíthatok, és ki számíthat rám?"*

Ebben az altémában a tanuló a támogatás, bizalom, szeretet, tisztelet, segítség szempontjából elemzi a saját kapcsolatait vagy más eseteket. Tudatosítja, kikhez fordulhat probléma esetén, és miben számíthatnak mások az ő segítségére. A tanulók közösen összegyűjtik, mik a feltételei a tartós, bizalomra épülő kapcsolatoknak, és hogy mit tehetnek ezek fenntartásáért. Gyakorlatot szereznek az érzelmeket kifejező figyelmes kommunikációban, a segítségkérésben és segítség ajánlásában.

Családi erőforrások

Kulcskérdés: *"Mi erősíti a családot?"*

Az életkornak megfelelve a tanuló megismerkedhet többféle családi mintázattal, működéssel. Saját családjának működését és belső viszonyrendszerét tudatosabban gondolhatja végig, elemezve saját helyzetét, feladatait, feladatvállalását. Mindezek feltárása különös pedagógiai odafigyelést és érzékenységet igényel. A pozitív saját élmények alapján a tanulók összegyűjthetik a legértékesebb családi szokásokat, ezáltal építeni kezdik saját családképüket. Fontos, hogy ne csak idealizált képpel találkozzanak, hanem a sokszínűségen belül, az életnehézségek, változások ellenére is működő szeretetközösséget lássanak.

### Javasolt tevékenységek

A tanulók

* feltérképezik az emberek közötti kapcsolatokat (rokoni, baráti, munkahelyi kapcsolatok), például rajzos ábrával, fogalommeghatározásra épített játékokkal
* feltérképezik az emberek közösségekkel való kapcsolatait, például rajzos ábrával saját közösségeikről, szerepjátékkal egy-egy közösségben zajló tipikus helyzetekről
* elemzik a kommunikáció elemeit és az egyéni értelmezéseket, például képeken látható helyzetek különböző dramatizálásával, képregény készítésével, párbeszédek átfogalmazásával (te-üzenet alakítása én-üzenetté)
* azonosítják a harmonikus családi működés és a jóllét elemeit, például családi szokások gyűjtése irodalmi művekből, fogalomtérkép készítésével az egyéni és társadalmi jóllét feltételeiről, rajz vagy montázs készítése a szeretetről, bizalomról, segítségről, megértésről.

### 3. Témakör: Társas tudatosság és társas kapcsolatok

### Javasolt óraszám: **12 óra**

### A témakör rövid leírása

A tanulók ebben az életkorban egyre jobban függetlenednek a családjaiktól, ezért szükséges felkészíteni őket arra, hogy önállóan alakítsák ki és kezeljék kapcsolataikat. A témakör foglalkozik a kapcsolatok ápolásának a módszereivel, lehetőségeivel, de a társas kapcsolatok hiányából adódó problémákkal, az elhagyatottság, a kirekesztés és a kirekesztettség állapotával, illetve a kapcsolatokban adódó veszélyhelyzetekkel is. Megkerülhetetlen a konfliktusok felismerése, kezelése, a konfliktuskezelési módszerek megismerése és gyakorlása. Kiemelt jelentőséget kell biztosítani a virtuális kapcsolatok elemzésére, a pozitív és negatív tényezők feltárására.

### Altémák

Szükségünk van társakra

Kulcskérdés: *"Kik az én társaim?"*

A tanuló megfogalmazza, milyen szerepe van az életében a különböző, családon túli közvetlen kapcsolatoknak, felnőttekkel, kortársakkal, ismerősökkel, barátokkal. Kapcsolataiban törekszik az értékek feltárására. Elképzeli a magány, az elhagyatottság, a kirekesztettség állapotát. Véleményezi a modern technológia nyújtotta és a hagyományos kapcsolattartási lehetőségeket.

A kapcsolat kezdete

Kulcskérdés: *"Hogyan alakulnak ki kapcsolataim?"*

A tanulók azonosítják, hogy milyen érzelmek határozhatják meg egy kapcsolat kezdeményezését vagy elutasítását. Összegyűjtik a rokonszenves vagy ellenszenves viselkedés jellemzőit. Feltárják az ismeretlenek iránti bizalom vagy bizalmatlanság lehetséges okait. Véleményezik a virtuális kapcsolatteremtési formákat, kitérve arra, mennyire ismerhető meg valaki a virtuális térben.

A kapcsolat ápolása

Kulcskérdés: *"Hogyan erősödhetnek kapcsolataim?"*

A tanulók összegyűjthetik a kortársi kapcsolatokat összetartó szokásokat, a barátságok jellemzőit, a lehetséges problémák eredetét és a problémamegoldás különböző módszereit. Megfogalmazhatják, mely értékek az alapjai egy társkapcsolatnak. A bizalom, támogatás, törődés, őszinteség és a bántás azonban többféle formában jelenhet meg, a tanulók feltárják, hogyan értelmezik ők a fogalmakat, milyen eseteket tudnak példaként hozni. Érdemes tudatosítani a tanulókban, hogy a kapcsolatok ápolása megértésre törekvő, egyenrangú kommunikációt igényel, ezt szükséges gyakorolni.

### Javasolt tevékenységek

A tanulók

* tudatosítják a társas kapcsolatok szerepét saját életükben és más helyzetű emberek életében, például társas kapcsolatokat ábrázoló képek gyűjtésével, értelmezésével, állítások gyűjtésével és rendszerezésével ("nekem azért fontos a barátság, mert…")
* megismerik a kapcsolatok kialakulásának sokféleségét, például dramatikus játékkal, esetmegbeszéléssel
* feltárják a kapcsolatok fenntartását biztosító feltételeket, viselkedési módokat, például irodalmi művek, filmek elemzésével, "barátság-kódex" vagy rajz/szöveges montázs, kisfilm készítésével, konfliktusok dramatizálásával és elemzésével.

### 4. Témakör: A társas együttélés kulturális gyökerei: Nemzet – helyem a társadalomban

### Javasolt óraszám: 10 **óra**

### A témakör rövid leírása

A tanulók világismerete ebben az életkorban már igen széles, így a nagyobb közösségek működését kritikai gondolkodással vizsgálhatják, mindezt a jobbító szándékkal és egyéni felelősséggel társítva. Egyre fontosabb nemcsak a toleranciára nevelés, a sokszínűség megismerése, de nézetekről való a tudatos, reflektív gondolkodás. Ez elősegíti az egyenlőség, igazságosság, méltányosság és együttérzés értékek fejlődését. A közösségi értékeket nemcsak megismerik, de jelentőségüket is megfogalmazzák. Tapasztalataik alapján azonban egyértelmű a tanulók számára, hogy a közösségek tagjai és a közösségek között is különböző ellentétek vannak, ezek az emberi sokszínűségből fakadnak. Ezek kezelésére előrevivő technikákat tanulhatnak, amelyeket az iskolai életbe is beépíthetünk, gyakorlásként és erős mintaként.

### Altémák

A közösségek sokszínűsége

Kulcskérdés: *"Milyen közösségekhez tartozom?"*

Az altéma során sor kerülhet néhány saját identitást képező közösség mélyebb megismerésére (pl. nyelvi közösségek, kulturális közösségek). Olyan közösségek megismerése is fontos, amelyeknek a tanuló nem tagja. A közösség megismerésekor kitérhetünk arra, hogy milyen feltételek teljesülése esetén lehet bekerülni az adott közösségbe, illetve bekerülés esetén milyen feladatai vannak a csoport tagjainak. Minden ilyen esetben szó eshet arról is, ha a többség a saját értékrenddel szembeni vagy a egyénre veszélyes cselekvést vár el (autonómia, önazonosság kérdése, nemet mondás képessége).

A tanuló feltárhatja érzelmi, érték- és érdekkötődéseit egy-egy csoporthoz és azok tagjaihoz is. Vizsgálja és értékeli a csoporton belüli helyzetét, feladatait, aktivitását. Célokat tűz ki lehetséges változások elérése érdekében. Tapasztalatot szerez az asszertív magatartásformákban, szabályalkotásban.

A közösségek értékei

Kulcskérdés: *"Milyen értékekre épülhetnek különböző közösségek?"*

Az egyes közösségekben különböző értékeknek lehet nagyobb súlya, de a közösség a tagjainak védelmet nyújt, így lehetséges az alapértékek összegyűjtése és értelmezése. A tanulók példákat kereshetnek a segítségnyújtás, együttérzés, elfogadás, egyenlőség, igazságosság, méltányosság, önzetlenség, felelősségvállalás eseteire – így mélyítve a fogalmak értelmezését –, illetve felismerhetik annak a következményeit, ha hiányoznak ezek az értékek. A tanulók észrevehetik a kimondott, felvállalt értékek és a megvalósulásuk hiányából fakadó ellentmondást. Itt eshet szó a gyermekjogokról a tanulók alapvető védelmének érdekében, és fontos tudatosítani a köztulajdon, közérdek fogalmait. Az altéma jó kiegészítője egy-egy érték tényleges (akár osztályon kívüli) megvalósítása, például segítség, önkéntesség.

A közösségek működése

Kulcskérdés: *"Mi működteti a közösségeimet?"*

A tanulók feltárják néhány közösség írott szabályait, íratlan szokásrendjét. Értelmezik a szabályok szerepét, kialakulásuk, létrehozásuk okait és módjait. Elemzik, hogy milyen következményekkel járhat a szabályok követése vagy megszegése. Feltárják a közösségeken belüli sokszínűséget és az együttműködés feltételeit. Gyakorlatot szereznek az optimális munkamegosztásban. Példákat keresnek a társas élet lehetséges konfliktusaira, ezek okaira, a konfliktusok megfelelő vagy hibás kezelésére. Megismernek újabb konfliktuskezelési technikákat, gyakorolják az erőszakmentes kommunikációt.

### Javasolt tevékenységek

A tanulók

* bővítik ismereteiket a különböző közösségekről, például gyűjtőmunkával, poszterkészítéssel, személyes tapasztalatok bemutatásával
* értelmezik a közösségek rejtett működési elveit és értékeit (irodalmi, fiktív vagy valós) esetek megbeszélésével, dramatizálással (például interjú a szereplőkkel, naplóírás, történet újrajátszása)
* gyakorlatot szereznek a konfliktuskezelésben, például megtörtént konfliktushelyzet megbeszélésével, dramatizálásával, tanácsadással
* gyakorlatot szereznek a társadalmi-közöségi szerepvállalásban, például érvek ütköztetésével, problémamegoldási folyamat közös ábrázolásával, diákparlament szerepjátékkal, önkéntes tevékenységek bemutatásával
* bővítik ismereteiket a jog és kötelesség fogalomköreiben, gyakorolják a reflektív gondolkodást, például közös fogalomtérkép készítésével az alapvető gyermeki jogokról vagy a házirendben szabályozott tevékenységekről, a magán- (például szerzői jog) és köztulajdon védelméről.

### 5. Témakör: A természet rendjének megőrzése a fenntarthatóság érdekében

### Javasolt óraszám: **8 óra**

### A témakör rövid leírása

A korábban megkezdett környezettudatosságra nevelés folytatódik ebben a témakörben, egyre több információval alátámasztva a téma fontosságát és aktualitását. A tények állandóan változnak, ezért itt az önálló tanulói kutatást helyezhetjük előtérbe, egyben arra is szoktatva őket, hogy megfelelően használják információszerzésre az online és offline forrásokat. A környezettudatosság eléréséhez a globális szemléletet is fejlesztjük, hiszen a tanulók egyre inkább megértik, hogyan alakulnak az ok-okozati viszonyok. Ezzel párhuzamosan azt is tudatosítjuk, hogy egyrészt az egyén szükségletei, igényei, másrészt viselkedése is hatással van a világra. Mindenképpen szóba kerül a technikai fejlődés, a pozitív és negatív hatások szempontjából is.

### Altémák

Létezésünk feltételei

Kulcskérdés: *"Mire van igazán szükségem?"*

A témát azzal kezdhetjük, hogy megbeszéljük az alapvető és a nem alapvető szükségleteket, és az ezekhez jutás lehetőségeit. Itt egyrészt már az egyéni különbségek is megmutatkoznak, de az is kiderül, mennyire érzünk fontosnak valamit, miről tudnánk lemondani. Jó alkalom arra is, hogy a tanulók a társadalmi-gazdasági különbségekkel találkozzanak, összehasonlíthatják a különböző életkörülményű emberek életmódját, és azt, mennyiben változik meg az értéke egy dolognak, ha sok vagy kevés van belőle.

Fejlődés: értékek és veszélyek

Kulcskérdés: *"Milyen kapcsolatban vagyunk a környező világgal?"*

A tanulók meglévő és új ismereteik alapján feltárnak néhány elemet az ember és környezete dinamikus kapcsolatából, például a fogyasztás, energiaigény, szórakozás, közlekedés szempontjából. Értékelik ezeket pozitív és negatív hatások szempontjából, megfogalmazza a problémákat vagy lehetséges problémákat. Értékelik a technikai fejlődés néhány hatását az ember életmódjára és minőségére. Kritikus szemlélettel vizsgálják az infokommunikációs eszközök által nyújtott lehetőségeket. Önreflektív módon elemzik saját tevékenységüket a virtuális térben, tudatosítják a lehetséges veszélyeket. Mindezekkel kapcsolatban etikai kérdéseket vetnek fel.

Felelősség és cselekvés a jövő érdekében

Kulcskérdés: *"Mit tehetünk a jövőért?"*

Az előző altémával szoros összefüggésben a feltárt kérdésekre, problémákra közösen keresnek választ a tanulók, mind az egyén, mind az emberi közösség tevékenységére figyelve. Megfogalmazzák a világ jelenéért és jövőjéért vállalható emberi felelősség néhány elemét. Vizsgálják saját cselekvési lehetőségeiket a környezetvédelem érdekében. Gyakorlatot szereznek a környezetet fejlesztő vagy a természetet óvó tevékenységekben.

### Javasolt tevékenységek

A tanulók

* bővítik ismereteiket az egészséges életmódról, például poszterkészítéssel
* reflektálnak saját életvitelükre, például írásos napló, interjú segítségével
* különböző életkörülményeket elemeznek, például szerepjátékkal
* saját környezetüket vizsgálják, például saját maguk által tervezett kutatással, filmek megtekintésével és reflektálássa
* a környezet megóvása érdekében tevékenységet végeznek, például állapotfelmérés, tervezés, megvalósítás önkéntes munkával
* elemzik a technikai fejlődés és a virtuális lét, például kérdésfelvetések, vita segítségével

### 6. Témakör: Az európai kultúra hatása az egyén értékrendjére

### Javasolt óraszám: **8 óra**

### A témakör rövid leírása

A hatodik témakör az emberi gondolkodás sokszínűségét mutatja be a tudás, megismerés, hit, vallás, erkölcs, képzelet témáiban. Az ember a külső világ megismerését és értelmezését, belső világának kifejezését kisgyermekkortól gyakorolja, így a tanulók saját tapasztalataira alapozva tárhatjuk fel a sokszínűséget. A témában a hasonló és a különböző elemek felismerése az önismeretet és a kulturális közösségekhez kapcsolódást, valamint a mások iránti tiszteletet és toleranciát is fejleszti. A téma jó lehetőséget kínál a vita, az érvelés és a mások meghallgatásának gyakorlására. Fontos megérteni, hogy míg az érdekkülönbségek konstruktív megbeszéléssel megoldásra juttathatók, az értékvitákban nincs győztes, így más kommunikációs technika szükséges.

A téma tárgyalása során a tanulók személyes kérdéseket fogalmazhatnak meg a világról, a létezésről. A tanulók megismerhetik egymás véleményét, azonosíthatják az eltérő világnézetekből eredő különbségeket. Gyakorolhatják az érvelést, megtanulhatják, hogy hogyan vitázzanak logikusan, hogyan fejezzék ki magukat mások számára érthetően. Elemezhetik az azonos helyzetről alkotott értékítéleteiket, megfigyelhetik és azonosíthatják kulturális szokásaikat. Egyes esetek megbeszélésekor felismerhetik a lelkiismeret szerepét, megbeszélhetik, hogy milyen erkölcsi dilemmát okozhat a döntéshozatal. Érdemes tudatosítani a tanulókban a világnézeti-kulturális sokszínűséget, a közös emberi értékek keresése során megfogalmazni az együttéléshez, minőségi életvitelhez szükséges elveket.

### Altémák

Kérdések és válaszok a világról

Kulcskérdés: *"Hogyan gondolkodnak a világról és az életről az emberek?"*

A tanulók megfogalmazhatják a világra, a létezésre vonatkozó személyes kérdéseiket és válaszaikat. Ezen keresztül értelmezik a megismerés, a tudomány működését, és a különböző szubjektív önkifejezési módokat, beleértve a véleményalkotást és a művészetet. Értelmezik a téma során említett fogalmakat (pl. tény, vélemény, tudás, hit, értékítélet). Azonosíthatják a világnézeti különbségeket. Hitelesség alapján elemzik az információkat. Mindezekkel a döntésekhez szükséges alapos, sokoldalú tájékozottság fontosságára is felhívjuk a figyelmet.

A helyes és helytelen dilemmái

Kulcskérdés: *"Honnan tudhatjuk, mikor cselekszünk helyesen?"*

A tanulók különböző helyzetekben vizsgálják a helyes és helytelen döntéseket, a döntések eredetét (érdek, szándék, személyiség) és a következményeit. Megfigyelik az azonos helyzetről alkotott különböző értékítéleteket, összehasonlítják a véleményeket. Gyakorolják a nézőpontváltást, az érvelést. Megvizsgálhatják, hogy egyes döntéseikben milyen mértékben érhető tetten a lelkiismeret. Feltárhatják a személyes erkölcsi elveiket, értékrendjüket, és kereshetnek néhány esetet, amelyben számukra erkölcsi dilemma merül fel. Megvitatják, milyen külső szabályozók befolyásolják az emberek erkölcsi nézeteit.

A vallási és a kulturális hagyomány tanításai

Kulcskérdés: *"Hogyan segíti az embert a kulturális hagyomány?"*

A tanulók megismerik a világvallások fő tanításait, ezek alapján összegezhetik az istenhívő világnézet néhány sajátosságát. Megismerik a környezetben fellelhető vallások néhány szokását, ünnepét, ezen keresztül tudatosulhat bennük a világnézeti-kulturális sokszínűség. Különböző kulturálisan hagyományozott történet vagy vallási történetek elemzése során megfogalmazzák együttélési, életviteli elveiket, melyekhez saját életükből is hoznak példát.

### Javasolt tevékenységek

A tanulók

* bővítik ismereteiket a vallásokról, például kutatással, poszterkészítéssel
* értelmezik az erkölcsi fogalmakat és etikai elveket, például fogalomtérkép készítésével, irodalmi művek vagy vallási tanítások, példabeszédek elemzésével
* fejlesztik erkölcsi gondolkodásukat, például aktuális médiatartalmak etikai szempontú elemzésével vagy annak megvitatásával, mennyire érvényesülnek az általános etikai elvek a mindennapokban
* tudatosítják egyéni cselekvési lehetőségeiket, például fogalmazás készítése, szerepjáték játszása az emberi felelősségvállalásról vagy más erényről.

### 5-6. évfolyamon tárgyalható fogalmak

bántás, barátság, beilleszkedés, bizalmatlanság, bizalom, családi szokás, csoport, egészség, egyenlőség, egyház, együttélés, elfogadás, ellenszenv, érdek, fejlődés, felelősség, felelősségvállalás, figyelem, harmónia, hit, hitelesség, igazságosság, információ, istenhit, jó és rossz, kapcsolat, kirekesztés, konfliktus, környezetvédelem, közösség, lelkiismeret, létszükséglet, média, megértés, méltányosság, nemzet, nemzetiség, önállóság, önismeret, önzetlenség, őszinteség, példakép, probléma, rokonszenv, segítség, szeretet, támogatás, tanulás, tény, természetvédelem, tervezés, tisztelet, törődés, tudás, tudatos fogyasztó, vallás, vallási tanítás, vélemény, világkép, világnézet, virtuális tér

## 5.4. Az 7-8. évfolyam

### 1. Témakör: Éntudat – Önismeret

### Javasolt óraszám: **12 óra**

### A témakör rövid leírása

A tanulók önismeretének a fejlesztése, az éntudat formálása, az értékrend fejlesztése 7-8. évfolyamon is kiemelt feladat. Cél, hogy a tanulók ismerjék fel a különböző élethelyzeteikben a pozitív és negatív hatásokat, alakítsanak ki modelleket a nehéz helyzetek kezelésére, objektív módon értelmezzék egyéni sikereiket. Emellett az életkornak megfelelően érdemes foglalkozni a jövőjük megtervezésével, ennek érdekében elemezhetnek döntési helyzeteket, készíthetnek alternatív terveket. Önismeretükre alapozva fejleszthetik asszertív képességeiket, készülhetnek a felnőttélet feladataira. Ezzel párhuzamosan szélesíthetik ismereteiket az emberi sokféleségről, amely az önállóság és az együttműködés dinamikáját alapozza meg.

### Altémák

Önismeret

Kulcskérdés: *"Ki vagyok én?"*

A tanuló gyakorolja az önreflexiót, vizsgálja fő személyiségjegyeit, azonosítja saját identitásának elemeit. Ismerkedik az emberek sokszínűségével, az emberi gondolkodásmóddal és önkifejezési módokkal. Tanulótársaival összegyűjtik az általános emberi jellemzőket (pl. gondolkodás, nyelvhasználat, kommunikáció, érzelmek, kultúra, társas kapcsolatok, együttműködés, célkitűzés, kreativitás). Ezek mentén saját magát is értékeli. Etikai alapon értékeli az egyének és az emberiség tevékenységét, összehasonlítja saját értékrendjével. Ismerkedik a társadalmi szerepekkel, elvárásokkal, megfogalmazza, hogy mennyire tud ezekkel azonosulni. Azonosítja az autonóm viselkedés jellemzőit.

Szükségletek és igények

Kulcskérdés: *"Mire van szükségem?"*

A tanuló értékeli saját szokásait, életvezetését, szemléletét a testi és lelki egészség, fejlődés és önazonosság szempontjából. Megkeresi a meglévő vagy lehetséges káros vagy veszélyes tényezőket, és javaslatot tesz ezek elkerülésére. Megfogalmazza igényeit, feltárja az eltérő igényekből keletkező konfliktusokat. Gyakorolja az asszertív kommunikációt.

A tanuló különböző szempontok szerint elemzi életének jelenlegi szakaszát (pl. elégedettség, önazonosság, felelősség szempontjából). Megfogalmazza, mi a jelentősége életében a tanulásnak, fejlődésnek. Kritikus szemmel nézi az információk forrásait.

Célok és tervek

Kulcskérdés: *"Merre tartok?"*

A tanuló az élet különböző területein és életszakaszokban fellépő, döntéseket igénylő helyzeteket keres és elemzi ezek körülményeit. Gyakorlatot szerez a szükséges információk megszerzésében, a célok lehetséges eléréseihez vezető útvonalak felvázolásában. Megfogalmazza néhány személyes célját. A mindennapi cselekvéseken keresztül értelmezi a felelősség, önismeret, munka, együttműködés, kreativitás, vállalkozó szellem, munkamegosztás, pénzügyi tudatosság fogalmait. A tanulótársakkal megvitatja, mit jelenthet a siker, boldogság, jólét és jóllét a jelenben és a jövőben, azonosítja a pozitív életszemléletet. Megfogalmazza a felnőttség, az érettség ismérveit és a felelősség területeit. Tudatosan felméri saját érdeklődését, képességeit. Ismereteket szerez szakmákról, szakmacsoportokról. Mások véleményére is alapozva alakítja saját pályaképét.

### Javasolt tevékenységek

A tanulók

* értelmezik az önazonosság, identitás fogalmait, például képek és más kulturális elemek gyűjtésével, poszter vagy prezentáció készítésével, valamint a felnőttlét jellemzőit, például dramatikus játék, vita alapján
* feltárják az emberek gondolkodásának és egymáshoz való viszonyának, viselkedésének elemeit, például nyelvi kifejezések, stílusok és különböző fogalmak jelentéstartalmának vizsgálatával, dokumentumfotók (például sajtófotók) elemzésével
* tudatosítják az egészségmegőrzés feltételeit és saját felelősségüket, például a veszélyes helyzetek, káros szokások elkerülésének bemutatásával dramatikus játékban (tanácsadás), egészségvédelmi kalauz készítésével (segítő szervezetek megnevezése), nem nyilvános fogalmazás (napló, "töprengő") írásával a saját mentális jólétről és veszélyekről.
* értelmezik a siker, cél, jövőkép fogalmakat, például különböző életutakról interjúkészítés segítségével, kiemelve a célok megvalósítását, az önazonosság és a sikeresség érzetét, problémák megoldásait
* önreflektíven vizsgálják saját képességeiket és terveiket, pályaelképzeléseiket, például ismeretgyűjtéssel, pályaajánlási tesztek kitöltésével, önéletrajz írásával
* egyéni példaképek életútjának vagy személyes sikereknek a bemutatásával, egyéni és közösségi célok megfogalmazásával, véleményezésével, elérésének megtervezésével

### 2. Témakör: A személyes érzelmi jóllét és a család

### Javasolt óraszám: **10 óra**

### A témakör rövid leírása

A témakör középpontjában a személyes emberi kapcsolatok állnak, az életkorhoz illően a családi és a baráti viszonyok mellett a párkapcsolat is. A tanulók korosztálya már tudatosan és reflektíven elemezheti a kapcsolatok minőségét és jobbításának lehetőségeit. Sok dramatikus gyakorlat és esetelemzés segíthet ebben. Itt jelenik meg hangsúlyosan a bántalmazás felismerése, megítélése és kivédése. Lehetőség nyílik a párkapcsolat, szerelem, szexualitás megbeszélésére, kitekintéssel az online térre is (például ismerkedés, kapcsolattartás, énvédelem), avagy a média szemléletformáló hatására. A téma jó lehetőséget nyújt arra, hogy a tanulók az egyes igények és érdekek közvetítésének és ütköztetésének kommunikációs módjait gyakorolják.

### Altémák

Érzelmek és cselekvések hatása

Kulcskérdés: *"Hogyan hatok másokra és mások hogyan hatnak rám?"*

A tanuló megkeresi azokat a külső és belső tényezőket, amelyek érzelmi-mentális állapotára hatással vannak. Stratégiát dolgoz ki a negatív hatások kivédésére. Önreflektíven vizsgálja, hogy saját valós és virtuális viselkedése megfelel-e értékrendjének. Dramatikus feladatokban gyakorlatot szerez az érzelmek azonosításában és a mások érzelmeinek kezelésében. A tanuló etikai szempontból elemzi saját és mások viselkedését, nyelvhasználatát. Megfigyeli a sztereotípiák, előítéletek megjelenését. Összehasonlítja a valós és virtuális térben zajló cselekvéseket etikai érték és hatás szempontjából.

Kölcsönösség és egyenlőség a kapcsolatokban

Kulcskérdés: *"Milyen szeretetkapcsolatokban élek?"*

A tanuló különböző szempontok szerint elemzi kapcsolatait (pl. a támogatás, bizalom, szeretet, tisztelet, segítség, intimitás szempontjából). Pozitív mintákat keres harmonikusan működő párkapcsolatokra. Gyakorlatot szerez az érzelmeket kifejező és figyelmes kommunikációban, a másik igényeit és szükségleteit figyelembe vevő és a saját igényeket megfogalmazó egyeztetésben. Összegyűjti az egyenlőtlen, kihasználó vagy bántalmazó kapcsolat jellemzőit. Megismeri az ide vonatkozó jogait és a védelem lehetőségeit.

Változások a családban

Kulcskérdés: *"Mi tartja össze a családot?"*

A tanuló megismeri a különböző élethelyzetekből származó családszerkezetek sokféleségét, a család társadalmi funkcióit. Dramatikus helyzetekben példát keres a jól és rosszul funkcionáló családokra. Megfogalmazza a harmonikus családi életet meghatározó értékeket. Konkrét helyzetekben vizsgálja a segítség, támogatás, megértés, motiválás, tanulás, együttérzés és egyenlőség értékeit. Elemzi a serdülőkor fokozott önállósági igényéből vagy a generációs különbségekből eredő vélemény- és érdekkonfliktusokat. Nézőpontváltással más családtagok helyzetét is igyekszik megérteni. Megismeri az idősebb generációk értékrendjét. Elkerülési javaslatot fogalmaz meg a családi, párkapcsolati konfliktusokra.

### Javasolt tevékenységek

A tanulók

* értelmezik a párkapcsolat, szerelem, vonzódás fogalmakat, például festmények, fotók alapján érzelmek, viszonyok, intimitás jeleinek felismerésével, irodalmi szemelvények olvasása, filmek alapján a szerelem, párkapcsolat szakaszainak, jellemzőinek gyűjtésével
* feltárják a (pár)kapcsolatot gyengítő elemeket, valamint megtanulják felismerni az egyenlőtlen, zaklató, bántalmazó kapcsolat jeleit (valóságban és a virtuális térben), például ötletbörzével, poszter készítésével, valós és fiktív esetek elemzésével, tájékoztató anyagok olvasásával, vitával, viselkedési kódex összeállításával
* gyakorolják a kapcsolati konfliktusok megoldását, együttműködő kommunikációt, például dramatikus játékban
* különböző családmodelleket, életformákat, családszerkezeteket ismernek meg, például dokumentumfotók elemzésével, dokumentumfilmek megtekintésével, dramatikus játék vagy "teleregény" alkotásával
* feltárhatják saját családi eredetüket, múltjukat és jövendőbeli családjukról elképzeléseiket, például egyéni kutatómunkával, kisfilm készítésével, fogalmazás írásával.

### 3. Témakör: Társas tudatosság és társas kapcsolatok

### Javasolt óraszám: **12 óra**

### A témakör rövid leírása

A témakör révén a tanulók a társas kapcsolatok fontosságát és szerepét tárhatják fel, de foglalkoznak a társas kapcsolatok hiányából adódó problémákkal, az elhagyatottság, a kirekesztés és a kirekesztettség állapotával. Ez rendkívül fontos jelenség, de a személyes tapasztalatokat érzékenységgel kell közelíteni. A tanulóknak már számottevő személyes tudása van a különböző közvetlen – és tágabb – közösségekről ahhoz, hogy általános jellemzőket fogalmazzanak meg a hatékony és káros működésekről. Minden esetben reflektálhatnak a személyes felelősségre is, tudatosítva, hogy aktív alakítói egy közösség életének – ez megalapozza a társadalmi szerepvállalást is. Etikai tekintetben a közösséghez alkalmazkodás és az autonómia dilemmáit vizsgálhatják. A témakör során megkerülhetetlen a konfliktusok felismerése, kezelése, a konfliktuskezelési módszerek megismerése és gyakorlása.

### Altémák

Felelősség egymásért

Kulcskérdés: *"Miért van szükségünk társakra?"*

A tanuló elemzi saját kapcsolatrendszereiben elfoglalt helyzetét, szerepeit. Megfogalmazza, hogyan élhetik meg az emberek az társtalanság helyzetét. Különböző kapcsolatokra és csoportokra vonatkozó példákat keres az alkalmazkodó és az autonóm viselkedésre. Értékeli, hogy szerinte melyik mikor, miért és milyen mértékben helyes. Megfogalmazza saját felelősségét adott helyzetekben, cselekvőként vagy szemlélőként, aktív segítőként vagy érzelmi támogatóként, a valós és a virtuális térben is.

A kapcsolatok minősége

Kulcskérdés: *"Hogyan alakulnak ki kapcsolataim?"*

A tanuló feltárja, mi befolyásolja őt egy kapcsolat kezdeményezésében vagy elutasításában. Megvizsgálja másokról alkotott véleményét a lehetséges sztereotípiák, az előítéletek, elfogadás, tolerancia alapján. Elemzi saját társas tevékenységét a virtuális térben. Ötleteket gyűjt arra, milyen módon lehet megismerni az embereket, hogyan gazdagíthatja társas kapcsolatrendszerét, és hogy milyen okai lehetnek egy kapcsolat megszűnésének. Tanulótársaival megvitatja, mik a tartós kapcsolatok és más kapcsolatok fenntartásának feltételei.

A kapcsolatok megóvása

Kulcskérdés: *"Hogyan erősödhetnek kapcsolataim?"*

A tanuló társaival valós vagy fiktív eseteket elemezve vizsgálja a konfliktusokat és következményeket, keresi a résztvevők felelősségét, és számára elfogadható megoldási stratégiákat dolgoz ki. Értelmezi a bocsánatkérés és a jóvátétel szerepét a kapcsolatokban. Dramatikus feladatokban gyakorlatot szerez a resztoratív szemlélet, a kapcsolathelyreállítás érvényesítésében.

### Javasolt tevékenységek

A tanulók

* feltárják és gyakorolják az együttműködés elemeit, például játékok játszásával és reflektálással, a szabályok konszenzusos módosításával, valós és fiktív esetek elemzésével az autonóm döntés és a csoporthoz alkalmazkodás fokozatai szempontjából.
* azonosítják a csoportba való befogadás és elutasítás elemeit, fejlesztik empátiájukat, például irodalmi szemelvények elemzésével, vitával az egyes cselekvők és szemlélők felelősségéről konkrét esetekben, kutatómunkával (erős sztereotípiáknak vagy előítéleteknek kitett csoportokról), médiatartalmak elemzésével (a szubjektivitás, a torzítás, a sztereotípiák felismerése), dramatikus játékban szerepcsere révén megtapasztalva a nézőpontokat.
* tudatosítják, milyen módon javíthatnak kapcsolataikon, például egymás megismerésére építő játékokkal, valós közös programok tervezésével és ennek monitorozásával, valós konfliktusok dramatizálásával, kommunikációs gyakorlatokkal (pozitív üzenetek, felelősségvállalás, negatív üzenet újrafogalmazása, érdekegyeztetés)

### 4. Témakör: A társas együttélés kulturális gyökerei: Nemzet – helyem a társadalomban

### Javasolt óraszám: 10 **óra**

### A témakör rövid leírása

A témakör során a sokszínű közösségek jellemzésére, a közösségi értékek azonosítására, a közösségek hatékony működési feltételeinek a feltárására kerül sor. Mindeközben a tanulók tovább értelmezik saját kulturális-társadalmi identitásukat, feltárva akár többes identitást is. A közösségek jellemzésekor érdemes kitekinteni olyan közösségek működésére is, amelyeknek a tanuló nem tagja. A témakör feldolgozásának fontos célja a társadalmi tolerancia növelése, a tanulóknak idegen közösségek jobb megismerésére, (társadalmi, gazdasági, etnikai vagy kulturális tekintetben különböző csoportok esetében), az empátia fejlesztése, a sztereotípiák, előítéletek felismertetése. A tanulók értelmezik különböző társadalmi értékek, például a segítség, együttérzés, tolerancia, egyenlőség, igazságosság, méltányosság, önzetlenség, felelősségvállalás szerepét. Az egyéni érdekek és a közösségi érdekek esetleges szembekerüléséből eredő dilemmákat viták, szerepjátékok segítségével dolgozhatják fel, egyben a társadalmi érdekérvényesítést is modellezik.

### Altémák

A közösségek és identitás

Kulcskérdés: *"Milyen közösségekhez tartozom?"*

A tanuló azonosítja és jellemzi csoportjait, közösségeit, ezek szerepét az ő életében. Feltárja kulturális-társadalmi identitásának alapjait. Ismereteket gyűjt a környezetében lévő identitásképző csoportokról, megismerkedik a kettős identitással. Azonosítja az európai, történelmi hagyományokban gyökerező értékeket (például igazságosság, egyenlőség, méltányosság, szabadság, tolerancia) és saját viszonyulását ezekhez. Példákat keres ezen értékek megnyilvánulásaira és hiányának következményeire fiktív esetekben és a mindennapokban. Feltárja a különböző identitásképző közösségek működésének ellentmondásos viszonyait is.

Értékek a társas együttműködésben

Kulcskérdés: *"Milyen értékekre épülnek különböző közösségeim?"*

A személyes és tágabb közösségeiben párhuzamot von a kölcsönös bizalom, becsületesség és felelősségvállalás és a szolidaritás megjelenési formái között. Javaslatot tesz aktív tevékenységre a számára fontos társadalmi értékek megvalósításának érdekében, megismeri néhány állami és civil nemzetközi tevékenységet. A szabálysértés, csalás, jogsértés, bűnelkövetés eseteit véleményezi társadalmi kár szempontjából, egyben a társadalmi elfogadottságát is végiggondolja. Véleményt alkot a büntetés néhány formájáról, minél több szempont figyelembe vételével. Dramatikus tevékenységben ismerkedik a mediációval, bővíti a resztoratív szemlélet értelmezését.

Az együttműködés módjai

Kulcskérdés: *"Mi a szerepem a közösségeim működésében?"*

A tanuló elemzi és véleményezi a jogok és kötelességek rendszerét több társadalmi szinten. Megismeri, milyen lehetőségei vannak a társadalom életének szabályozásában való aktív részvételre. Pozitív példák és dramatikus feladatok segítségével gyakorlatot szerez az érdekérvényesítésben, érdekütköztetésben, közösségi célok kijelölésében. Kérdéseket fogalmaz meg társadalmi csoportok, a többség és a kisebbség együttműködésével kapcsolatban. Elemzi a médiát és saját médiafogyasztását a társadalmi hírek szempontjából. Felismeri az agresszív nyelvhasználatot, a médiában és a mindennapokban is. Gyakorolja az erőszakmentes kommunikációt és a konstruktív vitát. Saját képességeinek, tudásának elemzésével hozzá leginkább illő feladatokat tervez különböző csoportokban.

### Javasolt tevékenységek

A tanulók

* azonosítják a magyar, az európai és egyéb kulturális-nemzetiségi kötődéseiket, például projektfeladat készítésével (európai és magyarországi kultúrák megismerése, bemutatása, személyes élmények), megbeszélést követően képes poszter vagy bemutató készítésével az európai legfőbb értékekről,
* értelmezik az identitás, többes identitás fogalmát, például médiatartalmak elemzésével vagy interjú készítésével, Irodalmi szemelvények elemzésével
* feltárják néhány társadalmi csoport élethelyzetét és az egyén cselekvési lehetőségeit, például dokumentumfotók elemzésével, példák keresésével a jobbító tevékenységre a médiából vagy közvetlen tapasztalatból, érvelő előadás/fogalmazás készítésével a kölcsönös bizalom, a felelősségvállalás és a szolidaritás társadalmi szerepéről
* fejlesztik állampolgári kompetenciájukat, például az iskolai diákönkormányzat munkájának értékelésével, javaslatok megfogalmazásával, a normaszegés és büntetés/jóvátétel lehetőségeinek bemutatásával dramatikus játékban, médiahírek vizsgálatával napjaink szabálysértéseiről, ezek retorziójáról, valamint ennek társadalmi megítéléséről (online kommentek), a digitális nemzedékről és a média befolyásoló hatásáról szóló szakmai ismeretterjesztő anyagok feldolgozásával.

### 5. Témakör: A természet rendjének megőrzése a fenntarthatóság érdekében

### Javasolt óraszám: 8 **óra**

### A témakör rövid leírása

A témakör a jövő nemzedékek számára fontos kérdéseket és etikai dilemmákat vet fel. Elsődleges cél a tanulók felelősségtudatának kiszélesítése és a tudatos viselkedés megalapozása. A tanulóknak meg kell érteniük, hogy a jelenségek és hatások nem tőlük térben és időben távoli dolgok. Az első nagy témakörben megalapozott globális szemléletben elemezhetik az ember és a környezet dinamikus kapcsolatát, a technikai fejlődés előnyeit és hátrányait, valamint az egész emberiség társadalmi-gazdasági tevékenységeit és mindezek összefüggéseit. Ennek kiindulópontja annak feltárása, melyek az egyén és az egész emberiség létezésének feltételei és egyéb igényei. A témakör feldolgozásakor a tanulók részt vehetnek a hiteles információk gyűjtésében, a jó kezdeményezések megismerésében, környezettudatos javaslatok megfogalmazásában.

### Altémák

Lehetőségek és egyenlőtlenségek

Kulcskérdés: *"Milyen feltételek biztosítják a létünket?"*

A tanuló feltárja az emberi szükségleteket az egyén, helyi közösségek és az egész emberiség szintjén is. Felfedi az ellentmondásokat egyéni és közösségi, a rövid és hosszú távú érdekek között. Ismereteket gyűjt arról, milyen veszélyek fenyegetik az emberiség létezésének alapvető feltételeit: ivóvíz, növényzet, állatvilág, levegő, talaj, megfelelő hőmérséklet, ezek elérésének szempontjából milyen folyamatok zajlanak jelenleg a világban. Ismereteket gyűjt a társadalmi-gazdasági egyenlőtlenségekről, összefüggéseket keres a forrásokhoz jutás lehetőségeiről. Saját életét globális szemlélettel kezdi nézni, tanulótársaival megvitatják, hogyan hatnak egymásra földrajzilag távoli közösségek a fogyasztás, gazdaság vagy a kultúra útján.

Az ember és környezetének kölcsönhatása

Kulcskérdés: *"Milyen kapcsolatban vagyunk a környező világgal?"*

A tanuló elemzi az emberiség életét és gondolkodását leginkább befolyásoló technológiák hatását. Megfogalmazza, milyen módon változtathatják ezek meg a személyes kapcsolatokat, családi viszonyokat, életminőséget akár pozitív módon, akár károsan. A tapasztalatokból kirajzolódó problémákra megoldási javaslatokat, etikai szabályokat fogalmaz meg. Társaival megvitatja a fejlődés fogalmát.

A tanuló a korábban megismert tényeket etikai szempontból elemzi és értékeli. Megismerkedik néhány környezeti etikai és bioetikai kérdéssel. Felméri saját ökológiai lábnyomát. Példákat keres az ember romboló, építő, környezetszépítő tevékenységére. Összegyűjt olyan szempontokat, amelyek a környezetátalakítás során véleménye szerint figyelembe kell venni.

Az emberiség jövője

Kulcskérdés: *"Milyen felelősségem és cselekvési lehetőségeim vannak a jövő érdekében?"*

A tanuló saját jövőképéhez illeszti a tanulás során gyűjtött ismereteket. Összegyűjti a tudatos fogyasztás, pénzügyi tudatosság fő elemeit, néhány környezetbarát technológiai megoldást, kreatív újrahasznosítási lehetőséget. Megfogalmazza saját céljait és cselekvéseit a fenntartható fejlődés érdekében.

### Javasolt tevékenységek

A tanulók

* megismerik az alternatív jövőképeket, amelyek a jelen állapotaira épülnek, például irodalmi szemelvények, science fiction novellák vagy filmek elemzésével jövőkép és etikai felvetések szempontjából, dokumentumfotók gyűjtésével a legfőbb környezetkárosító jelenségekről, karikatúrák vagy mémek alapján az emberi civilizációs viselkedés elemzésével, és ezekhez hasonlók készítésével, a környezeti problémákkal és megoldási javaslatokkal foglalkozó honlapok tanulmányozásával, vita rendezésével a technikai fejlődés hatásairól, az új etikai kérdésekről.
* feltárják környezetük állapotát és cselekvési lehetőségeket fogalmaznak meg, például fotóriport készítésével, a rövid és hosszú távú / egyéni és közösségi érdekek közötti ellentétek bemutatásával dramatikus játékokban, környezetszépítő tevékenységben való részvétellel, fogalmazás készítésével, melyben a Föld jövőjének védelmére vonatkozó saját attitűdjét írják le
* fejlesztik környezettudatosságukat, például pénzügyi tudatosságra vagy tudatos fogyasztóvá neveléssel foglalkozó programokon való részvétellel vagy ilyan programok bemutatásával, egyéni és közös tervezéssel pénz és egyéb források beosztására valós vagy fiktív célokra, figyelembe véve a takarékosság és környezetvédelem elveit is.

### 6. Témakör: Az európai kultúra hatása az egyén értékrendjére

### Javasolt óraszám: **8 óra**

### A témakör rövid leírása

A témakör tárgyalása során a tanulók személyes kérdéseket fogalmazhatnak meg a világról, a létezésről, elkezdik feltárni saját világnézetüket. Az emberek nézet-, vélemény- és hitbéli különbségeinek megismerésén keresztül a tanulók toleranciáját fejlesztjük. A tanulók gyakorolhatják azt, hogyan fejezzék ki magukat mások számára érthetően, hogyan érveljenek logikusan, egyben tisztelettel kezelve mások nézeteit. Az általános és személyes erkölcsi elvek megismerése mellett tovább ismerkednek a vallások által közvetített értékekkel. A gondolkodási különbözőségek mögött a tanulók azonos mintázatokat találhatnak, nagyobb hangsúly kerül a hasonlóságra, mint a különbségekre. Így letisztulnak az általános emberi értékek és elvek (például az aranyszabály), és az ezekkel való azonosulás erősebb lehet.

### Altémák

Világnézet és erkölcs

Kulcskérdés: *"Hogyan gondolkodom a világról és az életről?"*

A tanuló értelmezi a nézet, hit, tény, vélemény fogalmakat. Megfogalmazza, hogyan befolyásolhatják az életkörülmények az emberek véleményét, célkitűzéseit. Kritikai tudatossággal vizsgál médiahíreket az alapján, milyen módon befolyásolhatják az emberek véleményét. Érvel saját döntései mellett, meghallgatja mások értékelését. Gyakorlatot szerez nézőpontváltásban és tanácsadásban, valamint a mások nézetét tiszteletben tartó vitákban. A tanuló megismeri az erkölcs fogalmát mint társadalmi-kulturális és személyes viselkedésszabályozó értékrendszert. Etikai dilemmákat elemez. Reflektíven vizsgálja saját értékrendjének alakulását, a véleményére ható személyeket és médiumokat. Feltárja, milyen okai lehetne annak, ha valaki a saját meggyőződése ellen cselekszik. Példákat keres arra, amikor az egyén és közösség értékítélete ütközik.

A vallások szerepe

Kulcskérdés: *"Milyen kérdésekre adnak válaszokat a vallások?"*

A tanuló megismeri néhány nagy világvallás, a kereszténység, az iszlám, a judaizmus, hinduizmus és buddhizmus eredetét és világképének fő vonásait, fő tanításait. Hasonlóságokat és különbségeket keres közöttük. Ez alapján megfogalmazza a vallások szerepét az ember életében, fejleszti toleranciáját. Megismeri az egyházak álláspontját néhány általános etikai kérdésben. Példákat keres a vallások, az egyházak együttműködésére közös célok érdekében.

A világvallások tanításai

Kulcskérdés: *"Hogyan segítheti az embert a kulturális hagyomány?"*

A tanuló néhány, kulturálisan hagyományozott vagy vallásos kultúrkörhöz tartozó történet elemzésével együttélési, életviteli elveket fogalmaz meg, melyekhez saját életéből is kapcsol példát. Példákat keres a vallások fő tanításainak megjelenésére a társadalmi jogrendszerekben és érvényesülésére a mindennapokban. Értelmezi a felebaráti szeretet, karitász, aranyszabály, az élet tiszteletének szabályozó elveit és a tízparancsolatot. Megfogalmazza, mely értékek azonosak a vallásos és nem vallásos emberek számára.

### Javasolt tevékenységek

A tanulók

* bővítik ismereteiket a vallásokról, például kutatással, ppt-bemutatóval, külső látogatással egyházi intézményben, közös órával a hit- és erkölcstan tantárggyal azonos témában (pl. segítségnyújtás), vallási tanítások, példabeszédek elemzésével a bennük kifejeződő erkölcsi útmutatás szempontjából (pl. az aranyszabály, a tízparancsolat, az ahimszá elve).
* értelmezik az erkölcsi fogalmakat és etikai elveket, például személyes és közös gondolattérkép készítésével, irodalmi szemelvényekben és filmekben megjelenő erkölcsi dilemmák elemzésével
* fejlesztik erkölcsi gondolkodásukat, például a jelenkori, az élet védelmére és az emberi méltóságra vonatkozó etikai kérdésekről (például halálbüntetés, eutanázia, abortusz, állatkínzás, gyűlöletbeszéd, kizsákmányolás, cserbenhagyás, öngyilkosság) szóló médiatartalmak (főszöveg és kommentek) elemzésével, olyan esetek elemzésével és megvitatásával, amelyben ellentmondó elvek megjelennek (például az igazságszolgáltatás vagy megbocsátás, az élet tisztelete vagy honvédelem, élet sérthetetlensége vagy önvédelem, szolidaritás vagy önvédelem, befogadás vagy a saját kultúra védelme).
* azonosítják az általános emberi értékeket és megfogalmazzák saját értékrendjük és világnézetük néhány elemét, például ötletgyűjtés után poszter vagy kisfilm készítésével a "világethosz"-ról, a globális etikai elvekről, nem nyilvános fogalmazás (napló, "töprengő") írásával a saját világnézetről, a transzcendensről, vallásról.

### 7-8. évfolyamon tárgyalható fogalmak

alkalmazkodás, alkotás, aranyszabály, autonómia, az élet tiszteletének elve, bizalom, boldogság, buddhizmus, bűn, büntetés, cselekvés, egyéni felelősség, egyenlőtlenség, elfogadás, előítélet, emberi jogok, érdekérvényesítés, erkölcs, erőforrás, értékrend, érzelem, felebaráti szeretet, fenntartható fejlődés, függés, globális hatás, hinduizmus, hűség, identitás, igény, intimitás, iszlám, jogsértés, jólét, jóllét, jóvátétel, judaizmus, kapcsolatrendszer, karitász, káros szenvedély, kereszténység, konfliktuskezelés, környezetbarát technológia, kultúra, média, nemzedék, nemzet, nemzetiség, önazonosság, önismeret, önvédelem, párkapcsolat, pénzügyi tudatosság, siker, stressz, szabályszegés, szemlélés, szerelem, szolidaritás, sztereotípia, társadalmi cél, tízparancsolat, tolerancia, újrahasznosítás, világvallás, vonzódás, zaklatás

# 6. Az etika tanításával foglalkozó dokumentumok

**Tantárgy**

Erkölcsi nevelés és etikaoktatás. *Új Pedagógiai Szemle*, 2012/ 4-6, 52-133. o. <https://ofi.oh.gov.hu/szakmai-hatteranyagok-irodalomjegyzek-linkgyujtemeny>

Fenyődi Andrea: *Tapasztalatok és lehetőségek az erkölcstan tanításában és azon túl (1-6).* Tanító módszertani folyóirat,2017/1-6.

**Módszertan**

Robert Fisher: Hogyan tanítsunk értékeket? *Új Pedagógiai Szemle* 2012 / 4-6. sz. 111-124. o. <https://ofi.oh.gov.hu/folyoiratszam/uj-pedagogiai-szemle-62-evfolyam-4-5-6szam>

Homor Tivadar: Hogyan tanítom az etikát? *Új Pedagógiai Szemle* 2002/ 7-8.

<http://epa.oszk.hu/00000/00035/00062/2002-07-ta-Homor-Hogyan.html>

Kiss László: *A közösségi vitázásról… avagy hogyan fedezzünk fel egy elhanyagolt generációt?* <http://tani-tani.info/a_kozossegi_vitazasrol>

OFOE – Szociális kompetenciák 9 *Erkölcsi dilemmaviták* <http://www.osztalyfonok.hu/cikk.php?id=492>

*Gondolkodjunk 3D-ben. A közösségi vita módszertana* <https://i-dia.org/tudas/>

Kooperatív technikák: <http://www.hefop.ektf.hu/anyagok/kooperativ_modszertan.htm>

Spencer Kagan: *Az oktatás forradalma (Kooperatív technikák)* <http://www.kooperativ.hu/az-oktatas-forradalma>

Szekszárdi Júlia: *Módszerek nevelési vizsgálatokhoz 1.* <http://www.osztalyfonok.hu/cikk.php?id=200>

Szekszárdi Júlia: *Módszerek nevelési vizsgálatokhoz 2*. <http://www.osztalyfonok.hu/cikk.php?id=201#fogalm>,

Erkölcsi nevelésről a pedagogusvilag.hu-n <http://www.pedagogusvilag.hu/tartalom.php?cat=pedvilag&page=honaptemaja>

Fenyődi Andrea: *Erkölcstanári segédkönyv a gimnáziumok 5-6. évfolyama számára*. Pécs, 2015, Pécsi Tudományegyetem Műszaki és Informatikai Kar Pedagógia Tanszék. <http://www.tankonyvtar.hu/hu/tartalom/tamop412b2/2013-0012_fenyodi_andrea_erkolcstan/adatok.html>

Bóna Gézáné Maksay Mária: *Erkölcstan tanári segédkönyv a gimnáziumok 7-8. évfolyama számára.* Pécs, 2015, Pécsi Tudományegyetem Műszaki és Informatikai Kar Pedagógia Tanszék. <https://regi.tankonyvtar.hu/hu/tartalom/tamop412b2/2013-0012_bona_gezane_erkolcstan/adatok.html>

Gönczöl Enikő – Kereszty Zsuzsa – Komaság Margit: *Jó emberek léteznek, hogyan lehetségesek?* Budapest, 2016, Menedzser Praxis

Robert Fisher: *Tanítsuk gyermekeinket gondolkodni játékokkal*. Budapest, 2001. Műszaki Könyvkiadó

Robert Fisher: *Tanítsuk gyermekeinket gondolkodni történetekkel*. Budapest, 2001. Műszaki Könyvkiadó

Robert Fisher: *Tanítsuk gyermekeinket gondolkodni erkölcsről és erényről*. Budapest, 2002. Műszaki Könyvkiadó

Matthew Lipman: *Liza. Beszélgetések az erkölcsről*. Országos Közoktatási Intézet, 2005.

**Tanítási segédletek**

Sulinova – Szociális, életviteli és környezeti kompetenciák

<http://kooperativ.hu/szocialiskompetenciak>

Sulinova – Szociális, életviteli és környezeti kompetenciák. Módszertani segédlet. Például.

<http://kooperativ.hu/szockomp/4._modszertani_segedletek/peldaul/peldaul_kotet.pdf>

OFI Erkölcstan pedagógiai támogató anyagok - Gyűjtemények <https://ofi.oh.gov.hu/gyujtemenyek>

Pedagógiai játékok: <http://www.osztalyfonok.hu/cikk.php?id=175>

Mindenki nyer! Együttműködés-játékok és -tevékenységek. <http://www.kia.hu/konyvtar/szemle/135_f.htm>

[Drámajátékok gyűjteménye](http://www.erkolcstan.hu/system/files/segedanyag/2013/dramajatekok.pdf) Szerk.: Bubernik Eszter <http://www.erkolcstan.hu/system/files/segedanyag/2013/dramajatekok.pdf>

Gabnai Katalin: *Drámajátékok – Bevezetés a drámapedagógiába*. Budapest, 2011. Helikon Kiadó

Miklya Luzsányi Mónika: *Játéktár hit- és erkölcstanoktatáshoz és bibliai foglalkozásokhoz*. Harmat Kiadó, Budapest, 2015

Hajduné Tölgyes Lívia, Kriston-Bordi Zsuzsanna: *Útravaló – Erkölcstan 1. tankönyv és kézikönyv*. Mozaik Kiadó, 2018

Kapai Éva: *Útravaló – Erkölcstan 5. tankönyv, munkafüzet, kézikönyv.* Mozaik Kiadó, 2018

Kapai Éva: *Útravaló – Erkölcstan 6. tankönyv, munkafüzet, kézikönyv.* Mozaik Kiadó, 2018

Balog Katalin – Egri-Bayer Darinka – Laki Katalin – Sánta Viktória: *Kívül-belül. Az én világom. Erkölcstan 1. tankönyv és kézikönyv.* Harmat Kiadói Alapítvány, 2013.

Gönczöl Enikő – Kereszty Zsuzsa: *Én, te, ő 1-2. munkatankönyv és kézikönyv*. MRO Historia Kiadó, 2013.

Gönczöl Enikő – Kereszty Zsuzsa: *Én, te, mi 3. munkatankönyv és kézikönyv*. MRO Historia Kiadó, 2013.

Gönczöl Enikő – Kereszty Zsuzsa: *Én és a világ tanítói kézikönyv*. MRO Historia Kiadó, 2014.

Kamarás István – Homor Tivadar – Vörös Klára: *Erkölcstan 5-6. osztály*. Pedellus Tankönyvkiadó Kft., 2013

**Óratervek**

OFI Erkölcstan pedagógiai támogató anyagok

<https://ofi.oh.gov.hu/oravazlat-0>

OFOE – Szociális kompetenciák fejlesztése 1 A pletyka

<http://www.osztalyfonok.hu/cikk.php?id=404>

OFOE – Szociális kompetenciák fejlesztése 2 Ez vagyok én

<http://www.osztalyfonok.hu/cikk.php?id=406>

OFOE – Szociális kompetenciák fejlesztése 3 Szabályalkotás

<http://www.osztalyfonok.hu/cikk.php?id=408>

OFOE – Szociális kompetenciák fejlesztése 4 Erre nekünk nincs pénzünk

<http://www.osztalyfonok.hu/cikk.php?id=409>

OFOE – Szociális kompetenciák fejlesztése 5 Új tanuló érkezett

<http://www.osztalyfonok.hu/cikk.php?id=444>

OFOE – Szociális kompetenciák fejlesztése 6 Vezérválasztás az állatfarmon

<http://www.osztalyfonok.hu/cikk.php?id=447>

OFOE – Szociális kompetenciák fejlesztése 7 Csak mellém ne üljön

<http://www.osztalyfonok.hu/cikk.php?id=482>

OFOE – Szociális kompetenciák fejlesztése 8 Atlantiszi építőmesterek

<http://www.osztalyfonok.hu/cikk.php?id=487>

OFOE – Szociális kompetenciák fejlesztése 10 Akadályozva

<http://www.osztalyfonok.hu/cikk.php?id=496>

OFOE – Szociális kompetenciák fejlesztése 11 Együtt vagyunk

<http://www.osztalyfonok.hu/cikk.php?id=509>

OFOE – Azonosság – másság, avagy mindenki másképpen egyforma 1.

<http://www.osztalyfonok.hu/cikk.php?id=172>

OFOE – Azonosság – másság, avagy mindenki másképpen egyforma 2.

<http://www.osztalyfonok.hu/cikk.php?id=173>

OFOE – Azonosság – másság, avagy mindenki másképpen egyforma. Háttérszövegek

<http://www.osztalyfonok.hu/cikk.php?id=174>

**Tapasztalatok**

Az erkölcstan tantárgyról... tanári szemmel (Szerk.: Alexandrov A., Éger Gy., Fenyődi A. és Jakab Gy.) *Új Pedagógiai Szemle,* 2015. 3-4. sz. 80. old.
<https://ofi.oh.gov.hu/sites/default/files/attachments/upsz_2015_3_4_beliv_netre.pdf>

Pedagógusnaplók <https://ofi.oh.gov.hu/pedagogiai-naplok>

Sümegi István: Etikaoktatás - mi végre? *Új Pedagógiai Szemle*, 2014/7-8. sz.
<https://ofi.oh.gov.hu/sites/default/files/attachments/upsz_7-8_teljes_nyomdai.pdf>

**Weboldalak**

<https://ofi.oh.gov.hu/erkolcstan>

[www.erkolcstant-tanitok.hu](http://www.erkolcstant-tanitok.hu)

[www.erkolcstan.hu](http://www.erkolcstan.hu)

# Melléklet – Témaháló 1-8. évfolyam

|  |  |  |  |  |
| --- | --- | --- | --- | --- |
|  | 1-2. évfolyam | 3-4. évfolyam | 5-6. évfolyam | 7-8. évfolyam |
|  |  |  |  |  |
| **1. témakör: Éntudatosság és önkontroll****Alsó: Éntudat – Önismeret****Felső: Éntudat – Önismeret** | *Önismeret** Saját jellemzők
* Külső és belső tulajdonságok azonosítása, azok megítélésformáló ereje
* Saját környezet bemutatása
* Saját szokások azonosítása

*Érzelmek megismerése** Saját alapérzelmek felismerése, szóbeli megfogalmazása
* Gondolatok és érzelmek kifejezése a helyzethez illően
* Kellemes és kellemetlen érzelmeket kiváltó helyzetek felismerése
* Gondolatok és érzelmek kifejezési módjainak gyakorlása
* A veszélyt jelentő helyzetek azonosítása

*Fejlődés** A változások felismerése
* A testi és szellemi fejlődés lépéseinek azonosítása
* Saját erősségek és fejlesztésre váró területek, a két oldal egyensúlyának megtalálása
* Hatékony tanulási technikák és feltételek gyűjtése
* Saját tanulási célok és jó szokások meghatározása
* Saját viselkedésre vonatkozó reflektálás gyakorlása
 | *Önismeret** Saját főbb testi tulajdonságok és személyiségjegyek azonosítása, az önészlelés és a környezettől érkező jelzések értelmezése
* Annak felismerése, hogy minden embernek vannak erősségei és fejleszthető területei
* Saját fejlődési folyamatok észlelése, jellemzése
* Önfegyelem gyakorlása

*Érzelmek kezelése** Az alapérzelmeken túlmutató kellemes és kellemetlen érzelmeket kiváltó helyzetek felismerése, az ezekre adott társadalmilag elfogadható reakciók gyakorlása
* Az önuralom fejlesztése, és cselekvési készletének megismerése
* Az érzelmek konstruktív kifejezési módjai és egyénspecifikus érzelemszabályozási stratégiák kialakítása.

*Célok és tervek** Saját vágyak és célok megfogalmazása és ezek elkülönítése
* Terv kialakítása egy saját cél elérése érdekében: cselekvéses feladatok, tervszerű lépések meghatározása, a haladás ellenőrzése és értékelése
* Önmotiváló és önjutalmazási stratégiák megismerése, a kitűzött cél és a valósan elért eredmény összehasonlítása

*Siker és kudarc értelmezése** A kitartás és a pozitív viszonyulás megtartása kudarc esetén is, annak felismerése, hogy a kudarcból levont következtetések is az egyén fejlődését szolgálják
* Reális és irreális célok felismerése, a vágyak és célok összefüggéseinek feltárása
* Személyes példaképek kiválasztása
 | *Testi és lelki változások* * A testi, lelki egészség egységének felismerése a saját egészségi állapot nyomon követése;
* Az életkorra jellemző testi és szellemi fejlődés megfigyelése,
* Az önállósodás és növekvő felelősség elemzése;
* A saját és társak belső értékeinek és egyediségének tudatosítása.

*Én és mások** A saját viszonyulás néhány elemének feltárása;
* Az emberek közötti hasonlóságok és különbségek felismerése,
* Az alapvető emberi viselkedésformák értékelése;
* Különböző emberi élethelyzetek megismerése;
* Az önértékelés módjainak tudatosítása.

*Harmonikus jövő** Az egészséges és harmonikus életmód feltételei megfogalmazása;
* A pozitív és negatív hatások felismerése saját élethelyzetekben;
* Megoldási modellek kialakítása nehéz helyzetek kezelésére;
* Az egyéni sikerek értelmezése;
* Saját tanulási célok megfogalmazása;
* Valós és virtuális környezetben példaként szolgáló személyek keresése.
 | *Önismeret** Saját főbb személyiségjegyek vizsgálata;
* Ismerkedés a társadalmi szerepekkel, elvárásokkal
* Saját identitás fogalmának bővítése
* Az emberi gondolkodásmód sokszínűsége megértése
* Azonos helyzetekre adott eltérő reakciók, vélemények elemzése
* Az egyének és az emberiség néhány cselekvésének etikai szempontú értékelése, a saját értékrenddel való összevetése
* Önkifejezési módok gyakorlása.

*Szükségletek és igények** A tanulás és fejlődés összefüggéseinek megértése a tanuló életében
* Információforrások kritikus elemzése
* Saját szokások, életvezetési mód, életszemlélet értékelése a testi és mentális egészség, a lehetséges káros tényezők feltárása, ezek elkerülésére javaslatok az önazonosság és a fejlődés szempontjából
* Saját igények és szükségletek feltárása.

*Célok és tervek** A felelősség, önismeret, munka, együttműködés, kreativitás, vállalkozó szellem, munkamegosztás, pénzügyi tudatosság megjelenése a mindennapi cselekvésekben
* A siker, a boldogság, boldogulás átérzése, azonosítása az egyén életében
* A pozitív életszemlélet tudatosítása
* Néhány személyes életcél megfogalmazása.
 |
| **1. Fogalmak** | én, viszonyulás a másik emberhez, érzelem, érzület, öröm, bánat, félelem, harag, otthon, védettség, bizalom, fejlődés, változás, cél, szokás | tulajdonság, érzelem, önuralom, vágy, terv, siker, eredmény, meggyőződés, példakép | önismeret, fejlődés, önállóság, felelősség, egészség, harmónia, elfogadás, tervezés, tanulás, tudás, példakép, jövőkép | önismeret, önazonosság, boldogulás, boldogság, jólét, jóllét, stressz, káros szenvedély, függés, alkotás, munka, pénzügyi tudatosság |
| **2. témakör: A személyes érzelmi jóllét és a család****Alsó: Család – Helyem a családban**Felső: Helyem a családban | *Egészséges életmód** A testi és lelki állapotok néhány fő jellemzőinek azonosítása, az érzelmek hatása a fiziológiai állapotokra
* Az egészséges életmód alapelemei, az egészségmegtartó stratégiák ismerete
* A biztonság feltételeinek megérzése a mindennapokban
* Kellemetlen, bántó, feszült helyzetek azonosítása (a jó és rossz stressz megkülönböztetése)
* Helyzetek azonosítása, melyekben segítség nyújtására vagy kérésére van szükség
* A tanács, segítség ajánlásának és kérésének módjainak gyakorlása

*Családi és tágabb kapcsolatok** Családtagok, családi viszonyok jellemzése
* A családtagok közös tevékenységeinek megismerése
* Szokások a családban, és azok szerepének felismerése
* Ünnepek a családban, a családi ünnepekhez kapcsolódó szokások átélése
* A család tágabb kapcsolatrendszerének azonosítása: barátok, szomszédok, távoli rokonok, ismerősök

*Érzelmek kifejezése a családban, sorsfordító események** A pozitív, megtartó emberi kapcsolatokban megjelenő esetleges negatív érzelmek felismerése
* Módszerek megismerése a negatív érzelmek kezelésére
* A családon belüli lehetséges konfliktusok megérzése
* Változások, események azonosítása a családban
* A szeretet kifejezésének és elfogadásának módjainak gyakorlása
 | *Egészség-biztonság** A testi és lelki egészség jellemzőinek megismerése, az egészségmegőrzés főbb lehetőségeinek feltárása
* Stresszhelyzetek azonosítása saját példákon keresztül, jó és rossz stressz megkülönböztetése, a stressz- és indulatkezelés tudatos alkalmazása az azt megkívánó helyzetekben
* A bántalmazás felismerése, megelőzése, az elérhető segítő személyek és szervezetek azonosítása
* A kiközösítés azonosítása, elhárításának és megelőzésének lehetőségei
* Annak megértése, hogy mindenkinek joga van a biztonsághoz és az emberi méltósághoz

*Családok** Ismerkedés a saját család múltjával, az idősebb generációk életével
* Családi hagyományok azonosítása, családi ünnepek megtartása
* Érzelmi kötelékek a családon belül, az összetartozás jeleinek felismerése
* Saját szerep vállalása az ünnepek előkészítésében és megtartásában

*Családi élet** Saját szerepvállalás azonosítása a család mindennapjaiban
* A gyermekek és felnőttek feladatai
* Saját tettekért való felelősségvállalás, a következmények elfogadása
* A „szabad”, „lehet” és „kell” értelmezése
* Az együttérzés, empátia, a kommunikáció módjainak gyakorlása
* A családtagok egymásrautaltsága, közös feladatok azonosítása, a részvállalás szükségszerűségének felismerése
 | *A kapcsolatok hálója** Saját viszonyrendszerek vizsgálata, a szűkebb és a tágabb közösségek hatása a tanuló életére
* Az alapvető emberi érintkezések formáinak (viselkedés, verbális és non verbális kommunikáció, gondolatok kifejezése, alkotások) megismerése valós és virtuális terepen is;
* A különböző érzelmeket kiváltó okok feltárása;
* Az érzelem vezérelte cselekvések következményeinek vizsgálata.

*A bizalom és a szeretet a kapcsolatokban** Kapcsolatok elemzése a támogatás, bizalom, szeretet, tisztelet, segítség szempontjából;
* A tartós, bizalomra épülő kapcsolatok jellemzői és fenntartásuk feltételeinek átélése;
* Az érzelmeket is kifejező figyelmes kommunikáció gyakorlása;
* Segítségkérés, segítség felajánlása.

*Családi erőforrások** A család, rokonság egyedi viszonyrendszereinek feltárása;
* Saját helyzet felismerése, feladatok a családban;
* A legértékesebb családi szokások azonosítása;
* A családok sokszínű kulturális hátterének értelmezése;
* Tipikus családi szerepek, helyzetek és ezek értékelése;
* Az érték- és érdekütköztetések, az igények kifejezésének gyakorlása.
 | *Érzelmek és cselekvések hatása** Külső és belső tényezők összehangolása, amelyek az érzelmi-mentális állapotra hatással lehetnek
* Stratégiák kidolgozása a negatív hatások kivédésére
* Valós és virtuális térben zajló cselekvések elemzése a másokra tett hatás és etikai értékek szempontjából.

*Kölcsönösség és egyenlőség a kapcsolatokban** A bizalom, szeretet, tisztelet, segítség és intimitás megérzése, megjelenése a kapcsolatokban
* Pozitív minták a harmonikusan működő párkapcsolatokra
* A másik igényeit és szükségleteit figyelembe vevő és a saját igényeket megfogalmazó kommunikáció gyakorlása
* Az egyenlőtlen, kihasználó vagy bántalmazó kapcsolat jellemzőinek azonosítása, az erre vonatkozó jogok és a védelem lehetőségeinek megismerése.

*Változások a családban** A család társadalmi funkciói értelmezése, a családszerkezet sokfélesége
* A harmonikus családi életet meghatározó értékek összegyűjtése
* A támogatás, megértés, tanulás, együttérzés és egyenlőség vizsgálata családi kapcsolatokban
* A serdülőkor önállósági igényéből vagy az életkori különbségekből eredő vélemény- és érdekkonfliktusok azonosítása.
 |
| **2. Fogalmak** | biztonság, egészség, családtag, rokon, barát, ismerős, hétköznap, hétvége, ünnep, szeretet, tisztelet | együttérzés, bizalom, közösség, felelősség, következmény, feladatmegosztás, joga van | támogatás, bizalom, szeretet, tisztelet, segítség, figyelem, probléma, kapcsolat, családi szokás | érzelem, szerelem, párkapcsolat, vonzódás, intimitás, bizalom, hűség, igény, nemzedék, értékrend, önvédelem, zaklatás, emberi jogok. |
| **3. témakör: Társas tudatosság és társas kapcsolatok****Alsó: Helyem az osztály közösségében****Felső: Helyem a társas-lelkületi közösségekben** | *Kommunikáció** A társas érintkezés és a beszélgetés alapvető szabályainak ismerete
* Alapvető testbeszéd-jelzések azonosítása és értelmezése
* A verbális és~~-~~nonverbális kommunikációs elemek azonosítása, az együttérzés kifejezése
* Egyenrangú és kölcsönös kommunikáció, kommunikációt és megértést segítő verbális és non-verbális elemek felismerése

*Kortárs kapcsolatok** Kapcsolatok kialakítása, ápolása kortársakkal
* A kapcsolatok kialakulását segítő és gátló viselkedési formák megkülönböztetése
* A kortárs kapcsolatok minőségének meghatározása, a barátságok jellemzőinek felismerése
* A barátság kezdeményezése és ápolása

*Konfliktusok** Az elfogadás és az elutasítás jelzéseinek azonosítása
* Vita, veszekedés, harag okainak feltárása, a kibékülés, megbeszélés módjai, a megbocsátás elfogadása
* Az egyenlőtlen és bántó helyzetek felismerése, és a rájuk való megfelelő reakció tanulása
 | *Kommunikáció** A kommunikációban részt vevő partnerek nézőpontjának megismerése, a megértésre törekvés eszközeinek használata
* Az indulatszabályozás, a türelem, a másik fél érzelmeinek és véleményének tiszteletben tartása
* A többszereplős kommunikációban fellépő félreértés felismerése, tisztázó kérdések megfogalmazása
* Ismerkedés az erőszakmentes kommunikációval: az értő figyelem és az én-közlés
* Verbális és non-verbális jelzések közötti ellentmondás felismerése
* Az érvelés szabályainak megismerése

*Kortárs kapcsolatok** Kölcsönös és megtartó kortárs kapcsolatok kezdeményezése és fenntartása
* A barátság kialakulásához szükséges személyes preferenciák azonosítása, a visszautasítás feldolgozása
* Az előítélet felismerése és a bizalom feltételei
* A társak megismerésének módjai
* Saját kapcsolatok véleményezése, a kapcsolatok jobbításának lehetőségei

*Jogok, szabályok** Néhány alapvető gyermeki jog megismerése
* A gyermekek joggyakorlásában részt vevő felnőttek, az alapjogok elérésének különböző módjai
* Az alapvető gyermeki jogok sérülésének felismerése, a segítségkérés lehetőségei
* Megérti, hogy a tanulás jog és kötelesség
 | *Szükségünk van társakra** A társas kapcsolatok fontosságának hangsúlyozása
* Az elhagyatottság, a kirekesztettség állapotának elképzelése
* A hagyományos és a modern technológia nyújtotta kapcsolattartási lehetőségek gyakorlása

*A kapcsolat kezdete** A rokonszenv, ellenszenv azonosítása
* Az ismeretlenek iránti bizalom vagy bizalmatlanság okai feltárása
* A virtuális kapcsolatteremtési formák véleményezése, a virtuális identitások lehetséges megismerési módjai

*A kapcsolat ápolása** A kortárs, baráti kapcsolatokat összetartó szokások, a jó működés feltételeinek feltárása, a jó problémamegoldási minták megismerése
* A bizalom, támogatás, törődés, őszinteség és a bántás megjelenési formáinak azonosítása
* A megértésre törekvő, egyenrangú kommunikáció gyakorlása
* A kapcsolatokat gyengítő okok feltárása, a kialakuló konfliktusok elemzése
* Konfliktuskezelési lehetőségek felismerése és gyakorlása
 | *Felelősség egymásért** A kapcsolatrendszerekben elfoglalt különböző helyzetek, szerepek elemzése
* rendelkezik érzelmi kifejezőképességekkel a konfliktusok megelőzésére és megoldási javaslatokkal a konfliktusok megoldására
* Az egyén felelősségének megfogalmazása különböző szerepekben: cselekvőként vagy szemlélőként, aktív segítőként vagy érzelmi támogatóként a valós és a virtuális térben is.

*A kapcsolatok minősége** Egymás jobb megismerésének és a társas kapcsolatrendszer gazdagításának módjai;
* A másokat megítélő vélemények elemzése a lehetséges sztereotípiák, az előítéletek, elfogadás, tolerancia alapján
* A figyelmesség, közös tervezés és az együttműködés példáinak érvényesítése
* A tartós kapcsolatok és párkapcsolatok alapvető feltételeinek megismerése.

*A kapcsolatok megóvása** Kapcsolati konfliktusok elemzése eltérő igények, kommunikáció és érzelmek szempontjából, megoldási stratégiák kidolgozása
* A felelősségvállalás, bocsánatkérés és a jóvátétel szerepének felismerése a kapcsolatok helyreállításában.
 |
| **3. Fogalmak** | figyelem, testbeszéd, tisztelet, sértés, vita, harag, kibékülés, elfogadás, megbocsátás, lelkiismeret | megértés, ismerős, barát, kortárs, vélemény, türelem, jog és kötelesség | rokonszenv, ellenszenv, barátság, kapcsolat, bizalom, bizalmatlanság, támogatás, törődés, őszinteség, bántás, megértés, konfliktus | kapcsolatrendszer, viszonyulás, konfliktuskezelés, jóvátétel, alkalmazkodás, önállóság, cselekvés, átélés, előítélet, elfogadás |
| **4. témakör: A társas együttélés kulturális gyökerei****Alsó: Nemzet – Helyem a társadalomban****Felső: Nemzet – Helyem a társadalomban** | *A lakóhely jellemzői** Saját kedvelt helyszínek a lakókörnyezetben, a lakóhelyhez kötődés megfogalmazása
* Saját lakóhely néhány nevezetességének, fontos helyeinek, személyeinek megismerése
* Felismeri a lakókörnyezet közös gondozásának módjait és fontosságát

*Közös ünnepek** Az egyes egyházak ünnepkörei
* A nemzeti ünnepek hátterében álló történetek megismerése
* Családi, iskolai és nemzeti ünnepek jellegének megkülönböztetése
* Az ünnepekhez való saját kapcsolódási pontok keresése (érzelmek, gondolatok, szokások)
* Személyes részvétel a közös ünneplés előkészítésében, lebonyolításában

*Az együttélés szabályai** A társas szabályok szerepének meghatározása az együttélésben
* A szabályszegés következményeinek felismerése
* Az osztály életének közös megszervezése, megbeszélési technikák gyakorlása, kompromisszumos megoldások felismerése
 | *Teremtett értékek** A lakóhely, a nemzet legfőbb természeti, épített, művészeti értékei és történelmi helyei
* Főbb nemzetiségek és hagyományaik a lakókörnyezetben
* Ismerkedés más népek életmódjával, szokásaival
* A tárgyak és technológiák szerepe az életmódban
* Az újítás és a kreativitás, mint a teremtett értékek megőrzésének, fejlesztésének alapja

*Közösség** A társas szabályok értelme, célja, értelmezése
* Közösségi szabályalkotási és -értékelési technikák alkalmazása
* A befogadó és együttműködő közösség jellemzőinek feltárása
* Az együttműködés, felelősségvállalás, feladatvállalás alapelveinek átélése
* Az ünneplés közösségformáló ereje
* A másokért és a közösségért végzett tevékenységek formái
* A nehéz helyzetben lévők közös segítése

*Jog és biztonság** A tárgyi és szellemi tulajdon és az ahhoz való jog fogalmai
* A személyiségi jogok érvényesülése és sérelme a virtuális és valós térben
* A virtuális térben való viselkedés biztonsági szabályai
 | *A közösségek összetartó ereje** Saját identitást képező néhány közösség mélyebb megismerése: nemzet, nemzetiség, nyelvi-kulturális közösség
* Olyan közösségek megismerése, melyeknek a tanuló nem tagja
* A csoportba kerülés lehetőségei. Saját csoporton belüli helyzet, tevékenység értékelése

*A közösségek értékei** A segítség, együttérzés, tolerancia, egyenlőség, igazságosság, méltányosság, önzetlenség, felelősségvállalás jelentőségének vizsgálata a társas együttműködésben, és ezek hiányának a következményei
* Önkéntes, másokat segítő tevékenységek. Saját csoport kritikus szemléletű értékelése a befogadás-elfogadás valamint az értékteremtés szempontjából
* Az alapvető gyermekjogok megismerése
* A köztulajdon megbecsülése és a magántulajdon védelme

*A közösségek működése** Valós és virtuális közösségek írott szabályainak és íratlan szokásrendjének feltárása
* A hatékony együttműködés feltételei számbavétele
* A közös szabályalkotás, a jó munkamegosztás, a vezető szerepének elemzése
* Egyéni és közösségi érdekek összevetése
* A társas élet lehetséges konfliktusainak okai, a konfliktusok kezelése
 | *A közösségek és identitás** A kulturális-társadalmi identitás alapjai, a nemzeti identitás megőrzése
* Európa szerepének felismerése, mint a nemzeti kulturális identitás egyik meghatározója
* A különböző közösségekhez tartozás lehetséges ellentmondásai feltárása;
* Különböző közösségek viszonyainak elemzése
* Az európai értékrend elemei a társadalmi és jogrendszerekben, ezek megvalósulása vagy hiánya a mindennapokban.

*Értékek a társas együttműködésben** A kölcsönös bizalom, becsületesség és felelősségvállalás, mint fő közösségszervező értékek azonosítása
* Az elesettek segítése, a szolidaritás fogalmának értelmezése
* Véleményalkotás a szabálysértés, csalás, jogsértés, bűnelkövetés eseteiről egyéni és társadalmi kár szempontjából, egyben a társadalmi elfogadottságáról
* Kérdések megfogalmazása a büntetés néhány formájáról
* Az együttműködés, felelősségvállalás, feladatvállalás alapelveinek átélése;
* Fontos társadalmi értékek megvalósításának érdekében végzett tevékenységek megismerése
* A jogok és kötelességek rendszerének elemzése több társadalmi szinten
* Az egyén aktív részvételi lehetőségei a társadalom életének szabályozásában;
* Társadalmi témájú médiahírek elemzése, saját médiafogyasztás vizsgálata
* Az agresszív nyelvhasználat és az információtorzítás felismerése.
 |
| **4. Fogalmak** | lakóhely, szabály, alkalmazkodás, egyenlőség, igazságosság, együttműködés, érzelem, büszkeség | hagyomány, tulajdon, ünnep, egyházi ünnep, természeti érték, történelmi érték, szabályalkotás, együttműködés, befogadás, felelősségvállalás | csoport, közösség, nemzet, nemzetiség, beilleszkedés, kirekesztés, érdek, egyenlőség, igazságosság, méltányosság, önzetlenség, felelősségvállalás, vezető, példakép | nemzet, nemzetiség, kultúra, identitás, tolerancia, szolidaritás, szabályszegés, jogsértés, bűn, büntetés, érdekérvényesítés, társadalmi cél, média |
| **5. témakör: A természet védelme és a fenntartható jövő****Alsó: A természet rendjének megőrzése a fenntarthatóság érdekében****Felső:****A természet rendjének megőrzése, a fenntartható jövő** | *A természet védelme** Példák megfogalmazása ember és természet kapcsolódására
* Állatok és növények felelős gondozásának gyakorlása
* A saját környezetben található természeti értékek gyűjtése
* A természetvédelem fontosságának a felismerése
* Veszélyeztetett élőlények és veszélyeztetettségük okainak megismerése
* Környezetkárosító cselekvések azonosítása, elkerülése

*Környezetvédelem** A fenntarthatóság helye a mindennapi cselekvésben
* A szelektív hulladékgyűjtés gyakorlása
* A takarékosság elvének elfogadása, megfogalmazása
* A környezetkárosító magatartások elkerülési módjainak megismerése
* A saját, a természetben tanúsított viselkedésének kontrolálása
* Stratégiák kialakítása a környezetkárosító magatartás elkerülésére
 | *Környezetszennyezés** A környezetszennyezés jelensége, fő területei, hatása a Föld, az élőlények, köztük az ember életére
* Az élet védelmének és a felelősségvállalás etikai elvének megismerése
* A környezetszennyezés és a fajok pusztulása közötti összefüggés felismerése

*Környezetvédelem** A környezetvédelem főbb szempontjai
* A fenntartható életvitel néhány alapelve és azok figyelembevétele a saját döntések és választások során
* Pazarlás és annak mérséklése, felesleges tárgyak és a mértékletes fogyasztási szokások
* A hulladék és a szemét fogalma, a hulladék-újrahasznosítás
* Cselekvési minták és újítások megismerése a környezet megújítása, szépítése, élhetőbbé tétele érdekében
* Személyes és közös lista készítése a megőrzendő kulturális és természeti értékekről
 | *Létezésünk feltételei** Saját szükségletek, érdekek és értékek feltárása, ezek motiváló hatása a cselekvésekre
* A testi és szellemi egészség forrásainak megismerése– egyéni, társadalmi és környezeti szinten
* A különböző életkörülményű emberek életmódjának összehasonlítása

*Fejlődés: értékek és veszélyek** Ember és környezete viszonyának értelmezése
* A környezetszennyezés jelenségének meghatározása, fő területei, hatása a Föld, az élőlények, köztük az ember életére
* A technikai fejlődés néhány területének feltárása, az ember életmódjára és - minőségére ható jellegzetessége
* Etikai kérdések felvetése a virtuális tevékenységgel, a médiatartalmakkal, a technikai eszközök alkalmazási módjaival kapcsolatban, saját ilyen jellegű tevékenységek reflektív vizsgálata

*Felelősség és cselekvés a jövő érdekében** A közvetlen környezet állapotának kritikus szemléletű vizsgálata
* A világ jelenéért és jövőjéért vállalható emberi felelősség néhány elemének megfogalmazása
* Saját és közösségi cselekvési lehetőségek tervezése a környezetvédelem érdekében
 | *Lehetőségek és egyenlőtlenségek** Megismeri az általános emberi szükségleteket az egyén, a helyi közösségek és az emberiség szintjén is
* Az egyén és közösség rövid és hosszú távú érdekei közötti ellentmondások feltárja;
* Az emberiség létezésének alapvető feltételeit veszélyeztető folyamatok azonosítja
* Társadalmi-gazdasági egyenlőtlenségek okainak megismerése.

*Az ember és környezetének kölcsönhatása** Az emberiség életét és gondolkodását leginkább befolyásoló technológiák hatásainak elemzése a személyes kapcsolatok és az életminőség szempontjából, megoldási javaslatok, etikai szabályok megfogalmazása a problémákra
* Károsító és építő, környezetszépítő tevékenységek megkülönböztetése;
* Néhány környezeti etikai és bioetikai kérdés megismerése.

*Az emberiség jövője** A fogyasztói és pénzügyi tudatosság fő elveinek rendszerezése
* Környezetbarát technológiai megoldások, kreatív újra hasznosítási lehetőségek feltárása
* Saját célok megfogalmazása a fenntartható fejlődés érdekében.
 |
| **5. Fogalmak** | gondozás, gondoskodás, veszélyeztetett, természetvédelem, környezetkárosítás, hulladék, szelektív gyűjtés, környezetvédelem | környezetszennyezés, környezettudatosság, újrahasznosítás, fejlődés, mértékletesség, környezetvédelem, teremtett rend, természeti érték | természetvédelem, környezetvédelem, média, virtuális tér, tudatos fogyasztó, létszükséglet, takarékosság, mértékletesség, felelősségvállalás | erőforrás, globális hatás, újrahasznosítás, környezetbarát technológia, egyéni felelősség, fenntartható fejlődés, egyenlőtlenség |
| **6. témakör: Az európai értékrend és az etikai tanítások****Alsó: Az európai kultúra hatása az egyén értékrendjére****Felső: Az európai kultúra emberképe, hatása az egyén értékrendjére** | *Kérdések a világról** Saját kérdések megfogalmazása az ismeretlenről
* A környező világ megismerési módjainak összegyűjtése (megfigyelés, magyarázat, kérdések a tapasztaltabbakhoz, szöveges, filmes források)
* Gondolatok megfogalmazása a tapasztalaton túli világról (a gondolkodás, gondviselés, megismerés, képzelet, világmindenség, idő fogalma)

*Vallás, hit** Egyházi ünnepkörök és a hozzájuk kapcsolódó népszokások: Mikulás, karácsony, húsvét, pünkösd történetének megismerése (például Jézus születésének története a keresztény vallásokban; a hanuka ünnepe a zsidó vallásban)
* A környezetben található egyházak, felekezetek néhány vallási szokásának megismerése

*Erkölcs** Az együttélést befolyásoló főbb értékek azonosítása vallási vagy kulturálisan hagyományozott történetekben (bibliai történetek, mesék, mondák)
* A szeretet, tisztelet, segítőkészség, türelem megjelenési módjainak felismerése a mindennapokban
* Gondolatok megfogalmazása a jóról és a rosszról
* Annak felismerése, hogy az emberek nem egyértelműen jók vagy rosszak, csak a cselekvéseik ítélhetők meg
 | *Kérdések a világról** A környező világ megismerésének lehetőségei
* A hitbeli, és az erkölcsi tartalmú ítéletek értelmezése
* A lelkiismeret működésének jelei, erkölcsi értékek a mindennapokban: a tisztelet, a becsületesség, a mértéktartás, a felelősség, az akaraterő, az önbecsülés erényei

*Vallás** A zsidó-keresztény kultúrkör teremtéstörténete, és világképe
* Alapvető egyházi ünnepkörök és a hozzájuk kapcsolódó vallási szokások, események: a karácsonyi, a húsvéti és pünkösdi ünnepkör (például halál, az élet és az újjászületés értelmezése a keresztény vallásokban, ünnepek a zsidó vallásban)
* Személyes meggyőződés és hit jelentése
* Az azonos hittel rendelkezők közössége

*Értékek a vallási történetekben** A hit, a vallás által közvetített alapvető emberi értékek értelmezése (önzetlenség, igazságosság, megbocsátás, jótékonykodás), az életünket vezérlő aranyszabályok, példázatok megismerése (a tékozló fiú története, a magvető példázata, a talentumokról szóló példabeszéd)
* A vallási történetekben gyökerező erkölcsi értékek és tanítás megfogalmazása
 | *Kérdések és válaszok a világról** A világra vonatkozó személyes kérdések megfogalmazása, a megismerés lehetőségei
* Az információk elemzése a hitelesség alapján
* A logikai érvelések gyakorlása
* A tény, a vélemény, a tudás, a hit, az értékítélet fogalmak értelmezése
* Az érték- és világnézeti különbségek azonosítása

*A helyes és a helytelen dilemmái** Különböző és hasonló, azonos helyzetről alkotott értékítéletek elemzése
* Néhány kulturális szabályozórendszer megismerése, ezek eredete és hatásai
* A lelkiismeret működésének megérzése, átérzése a döntésekben
* Személyes erkölcsi elvek feltárása
* Dilemmahelyzet elemzése erkölcsi szempontból

*A vallási és a kulturális hagyományok tanításai** Az istenhívő világnézet sajátosságainak vizsgálata
* A környezetben fellelhető vallások néhány szokásának, ünnepének megismerése, ezen keresztül a világnézeti-kulturális sokszínűség tudatosítása
 | *Világnézet és erkölcs** Különböző világnézeten alapuló gondolkodások összehasonlítása
* Az erkölcs, mint viselkedést szabályozó értékrendszer, az erkölcsi fogalmak egyéni értelmezése
* A személyes erkölcs kialakulását befolyásoló tényezők azonosítása: a család, a média, a kortárs csoportok, a nevelők
* Az egyén és közösség értékítéletének ütköztetése
* A saját értékrendnek megfelelő és ellentmondó viselkedés gyakorlása
* A zsidóság és a kereszténység, világképeinek fő vonásai, fő tanításaik megismerése
* A vallás szerepének jelentőségének azonosítása az emberek életében
* A zsidó és keresztény vallások álláspontjainak értelmezése néhány általános etikai kérdésben
* Az egyházak társadalmi tevékenységének megismerése, együttműködés közös célok érdekében.

*A vallások tanításai** A tízparancsolat megismerése;
* A felebaráti szeretet, felelősségvállalás gyakorlása a másik ember iránt;
* Olyan értékek keresése, melyek azonosak a vallásos és nem vallásos emberek számára.
 |
| **6. Fogalmak** | vallás, hit, egyházi ünnepkörök, népszokások, érték, szeretet, tisztelet, segítőkészség, türelem, jó és rossz. | érték, önzetlenség, mértékletesség, igazságosság, megbocsátás, lelkiismeret, világkép, Isten, élet, halál | világkép, világnézet, tudás, tény, vélemény, információ, hitelesség, együttélés, hit, istenhit, vallás, egyház, vallási tanítás, jó, rossz, lelkiismeret | vallás, hit, erkölcs, kereszténység, iszlám, judaizmus, hinduizmus, buddhizmus, felebaráti szeretet, karitász, aranyszabály, az élet tiszteletének elve, tízparancsolat |